CELEX: 52022PC0069
Language: fi
Date: 2022-02-28
Title: Ehdotus NEUVOSTON PÄÄTÖS Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa Euroopan unionin puolesta otettavasta kannasta

EUROOPAN KOMISSIO
            Bryssel 28.2.2022
            COM(2022) 69 final
            2022/0049(NLE)
            
            Ehdotus
            NEUVOSTON PÄÄTÖS
            Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa Euroopan unionin puolesta otettavasta kannasta
            
               
         
         
            
               PERUSTELUT
            
            
               1.Ehdotuksen kohde
            
            
               Tämä ehdotus koskee päätöstä assosiaationeuvostossa unionin puolesta otettavan kannan vahvistamisesta, silloin kun tämän elimen on määrä hyväksyä Euroopan unionin ja Moldovan tasavallan assosiaatio-ohjelma vuoksi 2021–2027.
            
            
               2.Ehdotuksen tausta
            
            
               2.1.Assosiaatiosopimus
            
            
               Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisessä assosiaatiosopimuksessa, jäljempänä ’sopimus’, perustetaan pitkälle menevä ja laaja-alainen vapaakauppa-alue ja määrätään tiiviimmästä yhteistyöstä poliittisen assosiaation ja taloudellisen yhdentymisen edistämiseksi. Sopimus tuli voimaan 1. heinäkuuta 2016. 
            
            
               2.2.Assosiaationeuvosto
            
            
               Sopimuksen 434 artiklalla perustetaan assosiaationeuvosto. Se seuraa ja valvoo sopimuksen soveltamista ja täytäntöönpanoa sekä tarkastelee määräajoin sopimuksen toimivuutta suhteessa sen tavoitteisiin. Assosiaationeuvosto muodostuu Euroopan unionin neuvoston jäsenistä ja Euroopan komission jäsenistä sekä Moldovan tasavallan hallituksen jäsenistä.
            
            
               2.3.Suunniteltu assosiaationeuvoston säädös
            
            
               Assosiaationeuvostolla on sopimuksen 436 artiklan 1 kohdan mukaisesti valtuudet antaa suosituksia sopimuksessa vahvistettujen tavoitteiden saavuttamiseksi. Assosiaationeuvoston on määrä antaa suositus vuoksi 2021–2027 laaditun, EU:n ja Moldovan assosiaatio-ohjelman täytäntöönpanosta, jäljempänä ’suunniteltu säädös’.
            
            
               Suunnitellun säädöksen tarkoituksena on tukea sopimuksen täytäntöönpanoa määrittelemällä yhteiset painopisteet seuraaviksi seitsemäksi vuodeksi.
            
            
               3.Unionin puolesta otettava kanta
            
            
               EU ja Moldovan tasavalta ovat sopineet lujittavansa kumppanuuttaan sopimalla vuosiksi 2021–2027 painopisteet, joilla tuetaan sopimuksen täytäntöönpanoa.
            
            
               Vuosien 2021–2027 assosiaatio-ohjelma kattaa poliittisen vuoropuhelun, ulko- ja turvallisuuspolitiikan, yhteistyön vapauden, turvallisuuden ja oikeuden aloilla, kaupan ja kauppaan liittyvät kysymykset sekä monia muita assosiaatiosopimuksen piiriin kuuluvia aloja, kuten energia, kansanterveys, liikenne, ympäristö ja ilmastonmuutos. 
            
            
               Assosiaatio-ohjelma heijastaa itäisen kumppanuuden politiikkatavoitteita, ja siinä otetaan huomioon komission painopisteet, kuten vihreän kehityksen ohjelma ja digitaalinen siirtymä, sekä politiikan uusimmat kehityssuuntaukset, jotka liittyvät muun muassa energiatehokkuuteen ja uusiutuvaan energiaan, ympäristönsuojeluun ja Pariisin sopimuksen mukaisiin sitoumuksiin. Siinä käsitellään myös covid-19-pandemian aiheuttamia uusia haasteita. Pyrkimyksenä on työskennellä yhdessä terveysalan kestokyvyn ja sosioekonomisen elpymisen edistämiseksi. Erityisen tärkeitä ovat myös painopisteet, jotka liittyvät Moldovan tasavallassa kipeästi kaivattuihin uudistuksiin. Ne koskevat etenkin oikeusvaltiota, korruption torjuntaa ja oikeuslaitoksen uudistamista.
            
            
               Assosiaatio-ohjelmaa koskeva unionin kanta on tarpeen sopimuksen täysimääräisen täytäntöönpanon helpottamiseksi ja kahdenvälisen yhteistyön ohjaamiseksi.
            
            
               4.Oikeusperusta
            
            
               4.1.Menettelyllinen oikeusperusta
            
            
               4.1.1.Periaatteet
            
         
         
            
               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.
            
            
               Ilmaisu ’säädökset, joilla on oikeusvaikutuksia’ kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  1
               .
            
            
               4.1.2.Soveltaminen käsiteltävänä olevassa asiassa
            
            
               Assosiaationeuvosto on sopimuksella perustettu elin; se on perustettu assosiaatiosopimuksella.
            
            
               Säädös, joka assosiaationeuvoston on määrä antaa, on säädös, jolla on oikeusvaikutuksia. Suunnitellulla säädöksellä on oikeusvaikutuksia, koska EU:n ja Moldovan tasavallan assosiaatio-ohjelma vuosiksi 2021–2027 muodostaa perustan naapuruus-, kehitys- ja kansainvälisen yhteistyön välineeseen (Globaali Eurooppa) liittyvälle ohjelmasuunnittelulle. 
            
            
               Suunnitellulla säädöksellä ei täydennetä eikä muuteta sopimuksen institutionaalisia rakenteita.
            
            
               Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.
            
            
               4.2.Aineellinen oikeusperusta
            
            
               4.2.1.Periaatteet
            
            
               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.
            
            
               Kun suunnitellulla säädöksellä on samanaikaisesti useita tavoitteita tai kun siihen sisältyy useita osatekijöitä, joita ei voida erottaa toisistaan ja joista yksikään ei ole toisiin nähden liitännäinen, SEUT-sopimuksen 218 artiklan 9 kohdan nojalla annettavan päätöksen aineellisessa oikeusperustassa on poikkeuksellisesti mainittava kaikki asianmukaiset oikeusperustat.
            
            
               4.2.2.Soveltaminen käsiteltävänä olevassa asiassa
            
            
               Suunnitellun säädöksen pääasiallinen tavoite ja sisältö liittyvät assosiaatioon kolmansien maiden kanssa, erityisesti Euroopan unionin ja Moldovan välisen assosiaatiosopimuksen päämäärien ja tavoitteiden saavuttamisen edistämiseen. Toimenpiteet, jotka on määrä hyväksyä, koskevat yleisesti kaikkia assosiaatiosopimuksen kattamia aloja kokonaisuutena, ja niiden tavoitteena on edistää osapuolten välisen assosiaation täytäntöönpanoa ja syventämistä. Tästä seuraa, että ala, johon tämä päätös kuuluu, on määritettävä koko assosiaatiosopimuksen perusteella.
            
            
               Sen vuoksi ehdotetun päätöksen aineellisena oikeusperustana on SEUT-sopimuksen 217 artikla.
            
            
               4.3.Päätelmät
            
            
               Ehdotetun neuvoston päätöksen oikeusperustana tulisi sen vuoksi olla SEUT-sopimuksen 217 artikla yhdessä SEUT-sopimuksen 218 artiklan 9 kohdan kanssa.
            
            
               5.Suunnitellun säädöksen julkaiseminen
            
            
               Koska assosiaationeuvoston säädöksellä korvataan 4 päivänä elokuuta 2017 annettu suositus N:o 1/2017, on aiheellista julkaista säädös Euroopan unionin virallisessa lehdessä sen jälkeen, kun se on hyväksytty.
            
            
               2022/0049 (NLE)
            
            
               Ehdotus
            
         
         
            
               NEUVOSTON PÄÄTÖS
            
            
               Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa Euroopan unionin puolesta otettavasta kannasta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä sen 218 artiklan 9 kohdan kanssa,
            
            
               ottaa huomioon Euroopan komission ehdotuksen
            
            
               sekä katsoo seuraavaa:
            
            
               (1)Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välinen assosiaatiosopimus, jäljempänä ’sopimus’, allekirjoitettiin 27 päivänä kesäkuuta 2014
                  2
               , ja se tuli voimaan 1 päivänä heinäkuuta 2016. 
            
            
               (2)Sopimuksen 436 artiklan 1 kohdan nojalla assosiaationeuvosto voi antaa suosituksia sopimuksen tavoitteiden saavuttamiseksi.
            
            
               (3)Assosiaationeuvoston on määrä antaa suositus vuosiksi 2021–2027 laaditun, EU:n ja Moldovan tasavallan assosiaatio-ohjelman täytäntöönpanosta kirjallisella menettelyllä.
            
            
               On aiheellista vahvistaa assosiaationeuvostossa unionin puolesta otettava kanta, koska EU:n ja Moldovan tasavallan assosiaatio-ohjelma vuosiksi 2021–2027 muodostaa perustan naapuruus-, kehitys- ja kansainvälisen yhteistyön välineen mukaiselle ohjelmasuunnittelulle.
            
            
               (4)Sopimuksen soveltamisen helpottamiseksi osapuolet ovat sopineet neuvottelevansa assosiaatio-ohjelman tavoitteenaan esittää luettelo yhteistyönsä alakohtaisista painopisteistä. 
            
            
               (5)Neuvoston on määrä hyväksyä assosiaationeuvostossa otettava unionin kanta, joka koskee vuosiksi 2021–2027 laaditun, EU:n ja Moldovan tasavallan assosiaatio-ohjelman hyväksymistä,
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               Assosiaationeuvostossa unionin puolesta otettava kanta perustuu tähän päätökseen liitettyyn assosiaationeuvoston suositusluonnokseen.
            
            
               2 artikla
            
            
               Tämä päätös on osoitettu komissiolle ja korkealle edustajalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Unionin tuomioistuimen tuomio, 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta. 
               
               
                  
                     (2)
                  
                        EUVL L 260, 30.8.2014, s. 4.
               
            
      
    ---documentbreak--- 
      
         
               EUROOPAN KOMISSIO
            Bryssel 28.2.2022
            COM(2022) 69 final
            
            LIITE
            asiakirjaan
            Ehdotus NEUVOSTON PÄÄTÖKSEKSI
            Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisellä assosiaatiosopimuksella perustetussa assosiaationeuvostossa Euroopan unionin puolesta otettavasta kannasta
            
               
         
         
            
               LIITE
            
            
            
               EU:N JA MOLDOVAN TASAVALLAN ASSOSIAATIONEUVOSTON
            
            
               SUOSITUS N:o xx/xx,
            
            
               annettu 0.0.0,
            
            
               EU:n ja Moldovan tasavallan assosiaatio-ohjelmasta
            
            
            
               EU:N JA MOLDOVAN TASAVALLAN ASSOSIAATIONEUVOSTO, joka
            
            
               ottaa huomioon Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen,
            
            
               sekä katsoo seuraavaa:
            
            
               (1)Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välinen assosiaatiosopimus
                  1
               , jäljempänä ’sopimus’, allekirjoitettiin 27 päivänä kesäkuuta 2014, ja se tuli voimaan 1 päivänä heinäkuuta 2016.
            
            
               (2)Assosiaationeuvostolla on sopimuksen 436 artiklan 1 kohdan mukaisesti valtuudet antaa suosituksia sopimuksessa vahvistettujen tavoitteiden saavuttamiseksi.
            
            
               (3)Sopimuksen 453 artiklan 1 kohdan nojalla osapuolten on toteutettava kaikki tarvittavat yleiset tai erityiset toimenpiteet varmistaakseen sopimuksesta johtuvien velvoitteidensa täyttämisen ja varmistettava, että sopimuksessa asetetut tavoitteet saavutetaan.
            
            
               (4)Assosiaationeuvoston työjärjestyksen 11 artiklassa määrätään mahdollisuudesta tehdä istuntojen välissä päätöksiä kirjallista menettelyä noudattaen, jos molemmat osapuolet niin sopivat.
            
            
               (5)Unioni ja Moldovan tasavalta ovat sopineet lujittavansa kumppanuuttaan sopimalla vuosiksi 2021–2027 painopisteet, jotka koskevat yhteistyötä sopimuksessa asetettujen poliittisen assosiaation ja taloudellisen yhdentymisen tavoitteiden saavuttamiseksi. 
            
            
               (6)Sopimuksen osapuolet ovat sopineet EU:n ja Moldovan tasavallan assosiaatio-ohjelman tekstistä, jolla tuetaan sopimuksen täytäntöönpanoa ja keskitetään yhteistyö yhdessä määriteltyihin yhteisiin etuihin,
            
            
            
               ON HYVÄKSYNYT TÄMÄN SUOSITUKSEN:
            
            
               1 artikla
            
         
         
            
               Assosiaationeuvosto suosittaa, että osapuolet toteuttavat EU:n ja Moldovan tasavallan assosiaatio-ohjelman sellaisena kuin se on liitteessä
                  2*.
            
            
               2 artikla
            
            
               EU:n ja Moldovan tasavallan assosiaatio-ohjelma, sellaisena kuin se on liitteessä, korvaa 19 päivänä elokuuta 2017 hyväksytyn EU:n ja Moldovan tasavallan assosiaatio-ohjelman.
            
            
               3 artikla
            
            
               Tämä suositus tulee voimaan päivänä, jona se hyväksytään.
            
            
               Tehty Brysselissä […] päivänä […]kuuta […].
            
            
            
            
               
                     Assosiaationeuvoston puolesta
               
               
                     Puheenjohtaja
               
            
            
            
            
               LIITE
            
            
            
            
            
            
            
               EUROOPAN UNIONIN
            
            
         
         
            
               JA
            
            
               MOLDOVAN TASAVALLAN
            
            
               ASSOSIAATIO-OHJELMA
            
            
               VUOSIKSI
            
            
               2021–2027
            
            
            
               
            
            
               Sisällysluettelo
            
            
            
               Johdanto
                     
                     
                     
                     
                     
                     
                     
                     
                     
                     
                     5
            
            
            
               1
                     Periaatteet, välineet ja resurssit assosiaatio-ohjelman täytäntöönpanemiseksi 
                     6
            
            
            
               2
                     EU:n ja Moldovan tasavallan välisen yhteistyön yleiset tavoitteet
                     
                     
                     8
            
            
            
               
                  I. 
                        Selviytymiskykyiset, kestävät ja yhdentyneet taloudet
               
               
                  II. 
                        Vastuulliset instituutiot, oikeusvaltioperiaate ja turvallisuus
               
               
                  III. Ympäristö- ja ilmastokestävyys
               
               
                  IV. 
                        Kestävä digitaalinen siirtymä
               
            
         
         
            
               
                  V. 
                        Selviytymiskykyiset, oikeudenmukaiset ja osallistavat yhteiskunnat
               
            
            
            
               3
                     Assosiaatio-ohjelman lyhyen ja pitkän aikavälin painopisteet
                     
                     
                     
                     
                     
                     
                     
                     
                     
                     
                     
                     
                     
                     
                     14
            
            
            
               
                  I. 
                        Demokratia, ihmisoikeudet ja hyvä hallintotapa
                        
                        
                        
                        14
               
               
               
                  II. 
                        Ulko- ja turvallisuuspolitiikka
                        
                        
                        
                        
                        
                        
                        22
               
               
               
                  III. 
                        Vapaus, turvallisuus ja oikeus
                        
                        
                        
                        
                        
                        
                        24
               
               
               
                  IV. 
                        Taloudellinen ja alakohtainen yhteistyö
                        
                        
                        
                        
                        31
               
               
               
                  V. 
                        Kauppa ja kaupan liitännäistoimenpiteet (pitkälle menevä ja laaja-alainen vapaakauppa-alue)
                        
                        
                        
                        
                        
                        
                        
                        
                        52
               
            
            
            
            
               __________
            
            
            
            
            
               
         
         
            
               Johdanto
            
            
               Euroopan unionin ja Moldovan tasavallan assosiaatio-ohjelma
            
            
               Osapuolet Euroopan unioni, sen jäsenvaltiot ja Moldovan tasavalta allekirjoittivat 27 päivänä kesäkuuta 2014 kunnianhimoisen ja innovatiivisen assosiaatiosopimuksen, johon kuuluu pitkälle menevä ja laaja-alainen vapaakauppa-alue. Sopimukseen sisältyy sitovia, sääntöihin perustuvia määräyksiä, ja siinä määrätään tehostetusta yhteistyöstä poliittisen assosiaation ja taloudellisen yhdentymisen edistämiseksi. Se menee pitemmälle kuin perinteiset sopimukset ja kattaa kaikki merkitykselliset osa-alueet. Sopimusta sovellettiin väliaikaisesti 1 päivästä syyskuuta 2014 siihen saakka, kun ratifiointiprosessi saatiin päätökseen ja assosiaatiosopimuksen täysimääräinen soveltaminen saatettiin aloittaa 1 päivästä heinäkuuta 2016 alkaen. 
            
            
               Osapuolet sopivat Brysselissä 26 päivänä kesäkuuta 2014 assosiaatio-ohjelmasta, johon kirjattiin yhteistyön painopisteet vuosiksi 2014–2016. Osapuolet sopivat 4 päivänä elokuuta 2017 vuosiksi 2014–2016 laaditun assosiaatio-ohjelman korvaamisesta uudella, vuosiksi 2017–2019 laaditulla assosiaatio-ohjelmalla. EU:n ja Moldovan tasavallan keskenään sopimilla assosiaatio-ohjelmilla valmistellaan ja helpotetaan assosiaatiosopimuksen täytäntöönpanoa.
            
            
               Assosiaationeuvoston viidennessä kokouksessa 30 päivänä syyskuuta 2019 EU ja Moldovan tasavalta sopivat pitävänsä vuosiksi 2017–2019 laaditun assosiaatio-ohjelman voimassa vielä yhden vuoden siirtymäkauden ajan ja alkavansa työstää painopisteluetteloa ohjatakseen assosiaatiosopimuksen / pitkälle menevän ja laaja-alaisen vapaakauppa-alueen täytäntöönpanoprosessia assosiaatiosopimuksen kattamilla osa-alueilla tulevina vuosina. Tässä vuosiksi 2017–2019 laaditun assosiaatio-ohjelman korvaavassa asiakirjassa muutetaan ohjelman painotusta ja määritetään uudet korkean tason painopisteet, jotka koskevat yhteistyötä assosiaatiosopimuksessa vuosiksi 2021–2027 asetettujen poliittisen assosiaation ja taloudellisen yhdentymisen tavoitteiden saavuttamiseksi. Tässä asiakirjassa keskitytään koko ohjelmakauden pitkän aikavälin strategisiin tavoitteisiin ja painopisteisiin, kun taas konkreettisten lyhyen aikavälin toimenpiteiden määrittely ja seuranta sekä tavoitteiden saavuttamiseen liittyvät operatiiviset seikat pitäisi hoitaa assosiaatiosopimuksen myötä perustetussa institutionaalisessa rakenteessa, joka koostuu komiteoista ja alakomiteoista. Tätä ohjelmaa voidaan tarkistaa tarvittaessa.
            
            
               Se, että assosiaatio-ohjelmassa keskitytään tiettyihin painopisteisiin, ei vaikuta sellaisen vuoropuhelun laajuuteen tai tarkoitukseen, jota käydään muiden sovellettavien sopimusten tai kumppanuuksien taikka itäiseen kumppanuuteen sisältyvän monenvälisen toiminnan yhteydessä. 
            
            
               Moldovan tasavallan kansalaiset, joilla on biometrinen passi, ovat voineet matkustaa Schengen-maihin ilman viisumia huhtikuusta 2014. Viisumivapautta koskevien välitavoitteiden ja komission viisumivapauden keskeyttämismekanismin säännöllisissä raporteissa antamien suositusten toteuttamisen on jatkuttava, jotta voidaan varmistaa viisumivapausjärjestelyn kestävyys ja edistää EU:n ja Moldovan tasavallan välistä liikkuvuutta ja ihmisten välisiä yhteyksiä. 
            
            
               1
                     Periaatteet, välineet ja resurssit assosiaatio-ohjelman täytäntöönpanemiseksi 
            
            
               Tämän assosiaatio-ohjelman täytäntöönpano perustuu edelleen seuraaviin yhteisiin periaatteisiin: 
            
            
               ·Assosiaatio-ohjelmaan kuuluvat toimet olisi toteutettava poliittista assosiaatiota ja taloudellista yhdentymistä koskevien yleisten tavoitteiden hengessä ja noudattaen täysimääräisesti assosiaatiosopimusta / pitkälle menevää ja laaja-alaista vapaakauppa-aluetta, sopimuksen johdanto-osa mukaan lukien.
            
            
               ·Assosiaatio-ohjelman painopisteet heijastavat EU:n ja Moldovan tasavallan vastuuta panna assosiaatiosopimuksensa kokonaisuudessaan täytäntöön.
            
            
               ·Kummankin osapuolen on osallistuttava assosiaatio-ohjelman täytäntöönpanoon noudattaen täysimääräisesti omistajuuden, avoimuuden, vastuuvelvollisuuden ja osallistavuuden periaatteita.
            
            
               ·Assosiaatio-ohjelmalla osallistetaan Moldovan tasavaltaa entistä tiiviimmin jatkuvaan vuoropuheluun assosiaatioon liittyvistä uudistuksista.
            
            
               ·Assosiaatio-ohjelmalla pyritään saavuttamaan konkreettisia ja kestäviä tuloksia toteuttamalla strategisia painopisteitä asteittain käytännön toimenpiteiden kautta. Kumpikin osapuoli varmistaa erityisesti, että kaikki assosiaatio-ohjelman puitteissa laadittava lainsäädäntö ja ohjelman puitteissa laadittavat strategiset asiakirjat valmistellaan ja pannaan tarkasti täytäntöön osallistavassa, avoimessa ja näyttöön perustuvassa prosessissa, johon otetaan mukaan kansalaisyhteiskunta ja muut asiaan liittyvät sidosryhmät.
            
            
               ·Osapuolet tiedostavat, että on tärkeää tukea sovittuja painopisteitä kotimaassa asianmukaisin ja riittävin poliittisin ja teknisin keinoin sekä myöntämällä rahoitusta.
            
            
               ·Assosiaatio-ohjelman täytäntöönpanosta ja myös sen yleisestä edistymisestä raportoidaan vuosittain, ja täytäntöönpanoa seurataan ja arvioidaan vuosittain muun muassa yleisesti tunnustettujen indeksien ja EU:n rahoittamissa hankkeissa tuotetun tiedon perusteella. Saavutettua edistystä tarkastellaan muun muassa assosiaatiosopimuksella perustettujen kahdenvälisten rakenteiden kokouksissa. Myös kansalaisyhteiskunnalle annetaan mahdollisuus keskittää seurantatoimensa assosiaatio-ohjelmaan.
            
            
               ·Euroopan unioni tukee Moldovan tasavaltaa assosiaatio-ohjelmassa määriteltyjen tavoitteiden ja painopisteiden toteuttamisessa. Tässä EU tarjoaa kaikkea käytettävissä olevaa EU:n tukea sekä asiantuntemusta ja neuvontaa, helpottaa parhaiden käytäntöjen, osaamisen ja tietojen jakamista ja tukee valmiuksien kehittämistä ja instituutioiden vahvistamista. EU myös kannustaa Moldovan tasavallan muita kumppaneita niiden toimissa ja pyrkii tuen koordinointiin niiden kanssa sekä vahvistaa koordinointia Team Europe ‑tuessa, jossa yhdistyvät EU:lta ja sen jäsenvaltioilta ja rahoituslaitoksilta saatavat resurssit. Se käyttää asiaankuuluvia rahoitusvälineitään helpottaakseen assosiaatio-ohjelman täytäntöönpanoa. Tämä tuki on kuitenkin edelleen tiukasti ehdollista ja linkittyy uudistusohjelman konkreettiseen edistymiseen niin kuin siitä on EU:n kanssa sovittu, etenkin demokratian, oikeuden ja korruption torjunnan osa-alueilla. Assosiaatio-ohjelma ei kuitenkaan ole rahoitussuunnitelma-asiakirja eikä se korvaa osapuolten rahoitussuunnittelua.
            
            
            
               Assosiaatio-ohjelmassa määritetyt painopisteet ovat yhdenmukaisia niiden pitkän aikavälin poliittisten tavoitteiden kanssa, jotka on hahmoteltu yhteisessä tiedonannossa ”Itäisen kumppanuuden politiikka vuoden 2020 jälkeen: Selviytymiskykyä parantava ja kaikkia hyödyttävä itäinen kumppanuus”. Yhdessä jäsenvaltioiden ja kumppanimaiden panostuksen kanssa nämä tavoitteet muodostavat perustan vuoden 2020 jälkeistä itäistä kumppanuutta koskevalle yhteiselle valmisteluasiakirjalle, joka julkaistiin 2 päivänä heinäkuuta 2021 ja hyväksyttiin kuudennessa itäisen kumppanuuden huippukokouksessa vuonna 2021
                  3
               . Siihen sisältyvillä talous- ja investointisuunnitelmalla ja viidellä Moldovaa koskevalla lippulaivahankkeella tuetaan Moldovan sosioekonomista elpymistä ja vahvistetaan maan selviytymiskykyä. Yhteinen tiedonanto pantiin arvostaen merkille neuvoston 11 päivänä toukokuuta 2020 tekemissä asiaan liittyvissä päätelmissä.  
            
            
               Assosiaatio-ohjelmassa määritetyt painopisteet toimivat perustana, kun EU tukee Moldovan tasavaltaa sen mukaisesti kuin esitetään naapuruus-, kehitys- ja kansainvälisen yhteistyön välineessä (NDICI), suuntaa-antavassa monivuotisessa ohjelmassa ja NDICI:n mukaisissa useita maita koskevissa, Moldovan tasavaltaan sopeutetuissa ohjelmissa [jotka on vielä hyväksyttävä]. Synergiassa näiden kanssa EU julkaisi 2 päivänä kesäkuuta Moldovan talouden elvytyssuunnitelman, jonka tarkoituksena on edistää pitkän aikavälin sosioekonomista elpymistä, tukea vihreää ja digitaalista siirtymää ja vapauttaa taloudessa vielä hyödyntämättä oleva potentiaali. EU voi myös antaa apua muista EU:n välineistä, kuten ydinturvallisuuteen liittyvää yhteistyötä koskevasta välineestä. Tuen antamisessa noudatetaan täysimääräisesti EU:n ulkoisen avun täytäntöönpanosääntöjä ja ‑menettelyjä. Edellä tarkoitettujen menettelyjen mukaisesti kaiken EU:n Moldovan tasavallalle antaman avun on noudatettava tiukkoja ehtoja, joiden täyttymistä seurataan ja arvioidaan säännöllisesti. Osapuolet tekevät yhteistyötä kansallisten järjestelmien ja instituutioiden vahvistamisessa tuen ennakoitavuutta ja tuloksellisuutta koskevien parhaiden käytäntöjen sekä hyväksyttyjen strategioiden ja keskushallinnon politiikka-asiakirjojen mukaisesti.
            
         
         
            
               Tätä assosiaatio-ohjelmaa sovelletaan sen hyväksymisestä alkaen vuoden 2027 loppuun asti. Assosiaatio-ohjelmaa voidaan muuttaa tai päivittää milloin tahansa EU:n ja Moldovan tasavallan assosiaationeuvoston sopimuksesta.
            
            
               2
                     EU:n ja Moldovan tasavallan välisen yhteistyön yleiset tavoitteet 
            
            
               EU ja Moldovan tasavalta pitävät assosiaatiosopimuksen ja assosiaatio-ohjelman täytäntöönpanoa keskeisenä painopisteenä yhteisten arvojen ja periaatteiden lujittamiseksi ja edistämiseksi, kuten EU ja Moldovan tasavalta ovat yhdessä sopineet. Assosiaatiosopimuksessa säädetään siitä, että Moldovan poliittista assosiaatiota ja taloudellista yhdentymistä Euroopan unionin kanssa vauhditetaan Moldovan Eurooppaan suuntautuvien pyrkimysten ja Eurooppaan lähentymisen hengessä, kuten todetaan vuoden 2017 itäisen kumppanuuden huippukokouksen julkilausumassa. EU vahvistaa tukevansa vakaasti Moldovan tasavallan suvereniteettia ja alueellista koskemattomuutta sen kansainvälisesti tunnustettujen rajojen sisällä.
            
            
               Assosiaatiosopimuksen allekirjoittamisen jälkeen Moldovan tasavalta on ryhtynyt toimiin tehdäkseen uudistuksia, jotka tähtäävät sopimuksen tehokkaaseen täytäntöönpanoon. Molemmat osapuolet tunnustavat edistymisen, jota Moldovan tasavalta on saavuttanut syventäessään poliittista assosiaatiota ja taloudellista yhdentymistä EU:n kanssa, ja toteavat, että olennainen ja kestävä edistyminen edellyttää vielä lisää merkittäviä toimia, jotta kansalaiset saavat täyden hyödyn EU:n ja Moldovan tasavallan assosiaatiosopimuksesta.  
            
            
               EU tukee edelleen poliittisten asioiden pysyvän konferenssin työtä osana 5 + 2 -neuvotteluprosessia Transnistrian konfliktin kokonaisvaltaiseksi, rauhanomaiseksi ja kestäväksi ratkaisemiseksi tavalla, joka perustuu Moldovan tasavallan suvereniteettiin ja alueelliseen koskemattomuuteen sen kansainvälisesti tunnustettujen rajojen sisällä ja Etyjin ministerineuvoston joulukuussa 2020 antamaan julkilausumaan.
            
            
               EU:n ja Moldovan tasavallan yhteistyön tavoitteena on myös tukea maailmanlaajuisten poliittisten tavoitteiden toteuttamista, muun muassa Pariisin ilmastosopimusta sekä YK:n kestävän kehityksen Agenda 2030 ‑toimintaohjelmaa ja sen seitsemäätoista kestävän kehityksen tavoitetta, joihin molemmat osapuolet ovat sitoutuneet. Yhteistyö vahvistaa sääntöpohjaista kansainvälistä järjestystä ja edistää toimia, joiden tavoitteena on vahvempi EU maailmannäyttämöllä. 
            
            
               Määrittäessään tulevina vuosina toteutettavien uudistusten strategista suuntaa Moldovan tasavalta ottaa asianmukaisesti huomioon jäljempänä mainitut itäisen kumppanuuden vuoden 2020 jälkeiset pitkän aikavälin poliittiset tavoitteet, jotka on kuvattu yksityiskohtaisesti maaliskuussa 2020 annetussa yhteisessä tiedonannossa. Osapuolet tekevät yhteistyötä tiedottaakseen yhteistyönsä eduista.
            
            
               
                  I. Selviytymiskykyiset, kestävät ja yhdentyneet taloudet
               
            
            
               Osapuolet tehostavat yhteistyötään, jolla edistetään talouskehitystä ja Moldovan tasavallan, EU:n jäsenvaltioiden ja itäisen kumppanuuden piirissä olevien maiden välistä taloudellista yhdentymistä Moldovan kansalaisia hyödyttävällä ja heidän hyvinvointiaan lisäävällä tavalla. Näin vähennetään taloudellista ja koulutukseen liittyvää eriarvoisuutta, parannetaan työoloja ja varmistetaan Euroopan vihreän kehityksen ohjelman mukainen asteittainen hiilestä irtautuminen ja ilmastoneutraali talous. Lisäksi tämä auttaa osaltaan varmistamaan, että covid-19-kriisistä elpyminen tapahtuu ympäristöystävällisesti eikä vaaranna ympäristö- ja ilmastotavoitteiden saavuttamista. Työsuojelun tukeminen ja ihmisarvoisen työn edistäminen ovat myös kriittisiä tekijöitä kestävän ja tasapuolisen elpymisen kannalta. Investointiympäristöä parannetaan kehittämällä investointien vastaanottokykyä, luomalla yrittäjille tasapuoliset toimintaedellytykset sekä varmistamalla oikeusvaltioperiaatteen noudattaminen, oikeuslaitoksen avoimuus ja riippumattomuus, korruption torjunta ja hallinnon tehokkuus. 
            
            
               Osapuolet tekevät yhteistyötä ihmisiin, etenkin nuoriin, kohdistuvissa investoinneissa, joiden tavoitteena on parantaa työllistymisvalmiuksia, varmistaa ihmisarvoiset työpaikat ja tehokas työsuojelu sekä mukauttaa koulutusta, tutkimusta ja innovointia entistä paremmin yksityisen sektorin tarpeisiin. Tutkimus- ja innovaatiopolitiikkaa tuetaan edistämällä ja mahdollistamalla älykästä erikoistumista ja teknologian siirtoa sekä saattamalla päätökseen Moldovan tasavallan liittyminen Horisontti Eurooppa -puiteohjelmaan. Moldovan tasavalta parantaa koulutusjärjestelmänsä toimivuutta nykyaikaistamalla ja uudistamalla koulutusalaa kokonaisvaltaisesti niin, että tehostetaan resurssien käyttöä, panostetaan henkilöresurssien ja oppimistulosten laatuun kansainvälisten laatunormien mukaisesti, panostetaan ja koulutus- ja nuorisojärjestelmiin ja varmistetaan osallistavuus. 
            
            
               Osapuolet tekevät yhteistyötä tukeakseen Moldovan tasavaltaa moitteettomasti toimivan ja kilpailukykyisen markkinatalouden luomisessa ja Moldovan tasavallan politiikkojen saattamisessa linjaan EU:n politiikkojen kanssa. Tähän tulisi pyrkiä vakaata makrotaloutta ja tervettä julkistaloutta koskevien periaatteiden mukaisesti ja samalla varmistaa vahva rahoitusjärjestelmä ja tasapainoinen maksutase. Sisäistä valvontaa ja sisäistä tarkastusta vahvistetaan eurooppalaisten normien ja käytäntöjen mukaisesti. Osapuolet tekevät yhteistyötä pankkisektorin uudistusten vakiinnuttamiseksi. Etusijalle asetetaan pienten ja keskisuurten yritysten (pk-yritysten) sääntelykehyksen ja toimintaympäristön parantaminen ja Moldovan kilpailulainsäädännön täytäntöönpano sen varmistamiseksi, että sisämarkkinat toimivat asianmukaisesti; tähän sisältyy myös monopolistisen toiminnan vähentäminen. Yksityistämistä tehdään avoimesti ja käyttäen strategisten kohteiden ja kriittisen infrastruktuurin seulontamekanismeja. Valtion omistamien yritysten hallintoa ja yhteiskunnan omaisuuden hallinnoinnista vastaavan toimivaltaisen viranomaisen riippumattomuutta ja vastuuvelvollisuutta on parannettava. Myös muiden julkisten valvonta-/sääntelyinstituutioiden riippumattomuus ja vastuuvelvollisuus on varmistettava.
            
            
               Assosiaatiosopimuksen ja siihen kuuluvan pitkälle menevän ja laaja-alaisen vapaakauppa-alueen tehokas täytäntöönpano, joka liittyy sääntelyn lähentämistä ja sen edellyttämien uudistusten toteuttamista koskevaan laajempaan prosessiin, edistää edellytysten luomista vahvistetuille talous- ja kauppasuhteille EU:n kanssa, mikä johtaa Moldovan tasavallan asteittaiseen syvempään taloudelliseen yhdentymiseen Euroopan unionin sisämarkkinoihin, kuten assosiaatiosopimuksessa on tavoitteena.
            
            
               Osapuolet tekevät yhteistyötä edistääkseen EU:n säännöstön täytäntöönpanoa kaikissa assosiaatiosopimuksessa mainituissa liikennemuodoissa (lento-, tie-, meri- ja rautatieliikenne) keskittyen ennen kaikkea fyysisten yhteyksien kehittämiseen mutta myös turvallisuuden parantamiseen. Yhteistyöhön sisältyy taloudellisesti tärkeän infrastruktuurin kehittäminen ja entistä intensiivisempi keskittyminen ympäristöystävällisiin liikenneratkaisuihin muun muassa kehittämällä laajennettua Euroopan laajuista liikenneverkkoa (TEN-T) ja edistämällä multimodaalisia kuljetusratkaisuja. 
            
            
               Olosuhteet huomioon ottaen on olennaisen tärkeää puuttua covid-19-pandemian sosioekonomisiin seurauksiin ja samalla parantaa lyhyen ja pitkän aikavälin palautumiskykyä.
            
            
               
                  II. Vastuulliset instituutiot, oikeusvaltioperiaate ja turvallisuus
               
            
            
               Osapuolet tekevät yhteistyötä oikeusvaltioperiaatteen ylläpitämiseksi, yleismaailmallisten ihmisoikeuksien kunnioittamiseksi ja demokraattisten instituutioiden toiminnan sekä osallisuuden varmistamiseksi. Etusijalle asetetaan oikeuslaitosta ja lainvalvontaviranomaisia (myös korruptiontorjuntaviranomaisia) koskeva lainsäädäntö ja sen täytäntöönpano. Lainsäädäntöä muutetaan tarvittaessa, ja alalle osoitetaan asianmukaiset taloudelliset ja henkilöresurssit, jotta voidaan varmistaa oikeuslaitoksen, syyttäjälaitos mukaan lukien, riippumattomuus, vastuuvelvollisuus, puolueettomuus, lahjomattomuus, ammattimaisuus ja tehokkuus siten, ettei näihin laitoksiin kohdistu poliittista tai muuta epäasianmukaista ohjausta. EU suhtautuu myönteisesti Moldovan tasavallan päätökseen asettaa etusijalle oikeusvaltioon liittyvät uudistukset. Korruptioon on nollatoleranssi, ja tavoitteena on ehkäistä kaikenlaista korruptioon johtavaa toimintaa. Poliittista korruptiota torjutaan GRECO-suositusten mukaisesti. Julkisen sektorin toimijoiden lahjomattomuutta vahvistetaan keskittyen tehokkaaseen varojen hallintaan ja noudattaen hyvän hallinnon periaatteita.
            
            
               
                  Yksi painopisteistä on kansallisen varojen takaisinperinnästä vastaavan yksikön vahvistaminen ja sen toiminnan tehostaminen. Moldovan tasavalta tutkii kaikki maan pankkijärjestelmään vuosina 2012–2014 kohdistuneet petokset ja rahanpesutapaukset, kuten Laundromat‑tapauksen, perusteellisesti, puolueettomasti ja avoimesti muun muassa vilpillisesti siirrettyjen varojen saamiseksi takaisin ja rikollisten saattamiseksi oikeudelliseen vastuuseen. Moldovalaisten ja asiaankuuluvien eurooppalaisten lainvalvontaviranomaisten yhteistyötä lujitetaan. 
               
               
                  Moldovan tasavalta varmistaa, että presidentin-, parlamentti- ja paikallisvaalit toteutetaan demokraattisesti sekä kansainvälisesti sovittujen ja eurooppalaisten normien mukaisesti eikä vaaleihin liittyviä sidosryhmiä painosteta poliittisesti. Kansainvälisten organisaatioiden, kuten Euroopan neuvoston ja Euroopan turvallisuus- ja yhteistyöjärjestön (Etyj) alaisen demokraattisten instituutioiden ja ihmisoikeuksien toimiston (ODIHR), lausuntoja ja suosituksia kunnioitetaan ja noudatetaan. 
               
               
                  Osapuolet tekevät yhteistyötä varmistaakseen, että turvallisuusalan uudistus toteutetaan ja asiaankuuluvat kehykset ja menettelytavat otetaan käyttöön kriisinhallinnassa, kriittisen infrastruktuurin suojelussa ja hybridiuhkien torjunnassa, mihin sisältyy muun muassa se, että kehitetään valtion instituutioiden kykyä vastustaa ulkomaiden sekaantumista toimintaansa ja ryhdytään toimiin kansalliseen turvallisuuteen kohdistuvien korruption vaikutusten suhteen.
               
            
            
               Poliisivoimien uudistamisen ja rajayhteistyön tukeminen parhaiden kansainvälisten ja EU:n normien mukaisesti on edelleen tärkeä tavoite. Painopisteenä on järjestäytyneen rikollisuuden ja rajat ylittävän salakuljetuksen vastaisen taistelun tukeminen sekä oikeuslaitoksen ja lainvalvontaviranomaisten välisen yhteistyön lisääminen EU:ssa.
            
         
         
            
               Moldovan tasavalta varmistaa, että kaikki viisumivapautta koskevat välitavoitteet ja komission viisumivapauden keskeyttämismekanismin raporteissa antamat suositukset toteutetaan jatkuvasti.
            
            
            
               
                  III. Ympäristö- ja ilmastokestävyys
               
               
                  Osapuolet tekevät yhteistyötä energiaturvallisuuden parantamiseksi monipuolistamalla energialähteitä, parantamalla energiatehokkuutta ja lisäämällä uusiutuvan energian käyttöä. Yhteisenä tavoitteena pysyy edelleen kilpailukykyisten, korruptiosta vapaiden ja avointen energiamarkkinoiden muodostaminen Moldovan tasavaltaan ja niiden täysimääräinen yhdentäminen EU:n energiamarkkinoihin, mukaan lukien Moldovan tasavallan ja EU:n välisten yhteyksien lisääminen. Tämän tavoitteen saavuttamiseksi Moldovan tasavalta varmistaa, että säännöissä, infrastruktuurihankkeissa ja yhteyksissä keskitytään edelleen energiariippuvuuden vähentämiseen, energiajärjestelmien vakauden ja turvallisuuden lisäämiseen sekä energian toimitusvarmuuteen.
               
            
            
               Osapuolet tekevät lisäksi ilmasto- ja ympäristökestävyyteen liittyvää yhteistyötä edistämällä nykyaikaista, resurssitehokasta ja puhdasta kiertotaloutta, joka johtaa entistä vihreämpään talouteen ja luonnonvarojen kestävämpään käyttöön Euroopan vihreän kehityksen ohjelman mukaisesti ja myös osana covid-19-kriisistä elpymistä. Tämä tavoite saavutetaan muun muassa jatkamalla hallinnollisia uudistuksia ja kehittämällä asianmukaisia hallinnollisia valmiuksia, jotta voidaan panna täytäntöön assosiaatiosopimuksen ympäristö- ja ilmastotoimia koskevat luvut, ja samalla pyritään eroon menneisyyden painolastista ympäristölainsäädännössä, hallintakäytännöissä ja infrastruktuurissa. Tähän kuuluu myös se, että vähäpäästöisyys- ja ilmastokestävyystavoitteet sisällytetään kaikkeen toimintaan Pariisin ilmastosopimuksen mukaisesti, jotta voidaan rajoittaa ilmastonmuutoksen vaikutuksia kansalaisten elämään. Lisäksi tehostetaan EU:n ja Moldovan tasavallan välistä ympäristö- ja ilmastovuoropuhelua, johon myös kansalaisyhteiskunta osallistuu, osana assosiaatiosopimuksen piirissä tehtävää yhteistyötä. 
            
            
               Ympäristöhallintoa vahvistetaan hyväksymällä ja panemalla täytäntöön uutta lainsäädäntöä ja varmistamalla ympäristötiedon julkinen saatavuus ja kansalaisten osallistuminen päätöksentekoon. Lisäämällä osallistumista sellaiseen tutkimus- ja innovointitoimintaan, jonka tavoitteena on hillitä ilmastonmuutosta, tuetaan osaltaan vihreää siirtymää.
            
            
               Ilman ja veden laadun sekä jätehuollon parantaminen eurooppalaisten normien mukaisesti linkittyy tiiviisti kestävän maatalouden mahdollistamiseen ja edistämiseen ja biologisen monimuotoisuuden ja ekosysteemien säilyttämiseen.
            
            
               
                  IV. Kestävä digitaalinen siirtymä
               
            
            
               Covid-19-pandemia on paljastanut yhteiskuntien digitaalisen kahtiajakautumisen ja kiireellisen tarpeen tukea digitaalista siirtymää. Sähköisiin terveyspalveluihin, etäopiskeluun, etälääketieteeseen, virusten jäljittämiseen ja disinformaation torjuntaan liittyvistä ratkaisuista ei ole hyötyä pelkästään pandemian aikana, vaan ne myös tukevat kumppaniemme selviytymiskykyä ja kehittymistä tulevina vuosina. Tästä syystä osapuolet tekevät yhteistyötä mahdollistaakseen kasvua, edistääkseen kestävää kehitystä ja investoidakseen edelleen Moldovan tasavallan digitaaliseen siirtymään EU:n lainsäädännön ja parhaiden käytäntöjen mukaisesti. Avainasemassa on sen varmistaminen, että käytetään politiikkoja, joiden tavoitteena on edistää ja monipuolistaa IT-alan toimintaa, vahvistaa alan kilpailukykyä sekä kannustaa startup-yrityksiä ja digitaalista tutkimusta ja innovointia kaikilla talouden osa-alueilla. Painopisteitä ovat pk-yritysten digitalisaation tukiohjelmien kehittäminen ja digitaalitalouteen liittyvien indikaattori- ja tilastotietojen kerääminen. Samalla sähköistä hallinnointia ja digitaalisia palveluja pitäisi kehittää edelleen, jotta voitaisiin lisätä julkishallinnon, julkiset investointikehykset ja ‑palvelut mukaan lukien, saavutettavuutta, tehokkuutta, avoimuutta ja vastuuvelvollisuutta. Tämän on linkityttävä tiiviisti suuren yleisön digiosaamisen ja digilukutaidon kehittämiseen ja lujittamiseen. Lisäksi EU tukee Moldovan tasavallan ja muiden kumppanimaiden välisten verkkovierailu- ja taajuussopimusten täytäntöönpanoa ja tätä pidemmän aikavälin tavoitteena verkkovierailuhintojen alentamista EU:n alueella. Moldovan tasavalta sitoutuu purkamaan tällaisten sopimusten tiellä olevat lainsäädännölliset ja tekniset esteet, investoimaan edelleen digitaaliseen siirtymään ja varmistamaan, että käytettävissä on laadukkaita ja turvallisia viestintäverkkoja ja ‑palveluja kohtuullisin hinnoin. Osapuolet tekevät yhteistyötä edistääkseen Moldovan tasavallan kansallisen sähköisestä viestinnästä vastaavan sääntelyviranomaisen vastuuvelvollisuutta, hallinnollisia valmiuksia ja riippumattomuutta – tämä on olennainen edellytys sähköisen viestinnän markkinoiden asianmukaiselle toimivuudelle. Osapuolet tekevät yhteistyötä myös varmistaakseen, että käytössä on vankat oikeudelliset, toimintapoliittiset ja operatiiviset kyberturvallisuuskehykset, jotka perustuvat EU:n lainsäädäntöön ja parhaisiin käytäntöihin. 
            
            
               
                  V. Selviytymiskykyiset, oikeudenmukaiset ja osallistavat yhteiskunnat
               
               
                  Osapuolet tekevät yhteistyötä varmistaakseen, että julkishallinto on avointa, kansalaiskeskeistä ja vastuullista ja että vaalit ovat turvallisia, vapaita ja rehellisiä. 
               
               
                  Moldovan tasavalta jatkaa julkishallinnon uudistamisstrategian ja siihen liittyvien strategioiden täytäntöönpanoa. Tämä tarkoittaa, että valtiolliset laitokset, hallintoviranomaiset ja valtion omistamat yritykset organisoidaan uudelleen niiden vastuuvelvollisuuden, tuloksellisuuden ja tehokkuuden parantamiseksi. Lisäksi tämä tarkoittaa, että jatketaan politiikan kehittämisen ja koordinoinnin järjestelmän, mukaan lukien tarvittavilta osin nimitys- ja erottamismenettely, mukauttamista, jotta voidaan lisätä päätöksentekoprosessin osallistavuutta, johdonmukaisuutta, tehokkuutta, ennakoitavuutta ja avoimuutta. Vahvistetaan virkamieskuntaa ja edistetään sen ammattimaisuutta ja henkilöresurssien hallintojärjestelmän nykyaikaisuutta. Moldovan tasavalta pyrkii maksimoimaan kansalaisten saatavilla olevat paikallisen tason resurssit. Osapuolet tekevät yhteistyötä parantaakseen julkisen finanssipolitiikan ja hallinnon avoimuutta, valvontaa ja vastuuvelvollisuutta. Painopisteenä on edelleen talousarvion varovaisuusperiaate, budjettikuri ja talousarvion toteuttaminen, ja tavoitteena on entistä tiukempi vastuuvelvollisuus ja tuloskeskeisempi johtaminen. Tätä varten talousarvion parlamentaarista valvontaa koskevaa uudistusta pitäisi jatkaa.
               
               
                  Osapuolet tekevät yhteistyötä yhteiskunnallisen selviytymiskyvyn lujittamiseksi, Moldovan yhteiskunnan sosiaalisen yhteenkuuluvuuden ja sosiaalisen suojelun edistämiseksi, nuorisoa koskevan työn kehittämiseksi, aivovuotoa ehkäisevien toimenpiteiden käyttöönottamiseksi, sukupuolten tasa-arvon varmistamiseksi ja perheväkivallan torjumiseksi. Koska myös muuttoliikkeen aiheuttamiin haasteisiin vastaaminen on yhteinen prioriteetti, osapuolet jatkavat yhteistyötä varmistaakseen, että liikkuvuus ja ihmisten väliset yhteydet toteutuvat turvallisessa ja hyvin hallitussa ympäristössä ja että haavoittuvassa asemassa olevat siirtolaiset ja pakolaiset saavat tukea. Jo solmitun takaisinottosopimuksen onnistunut täytäntöönpano sekä asiaankuuluvien viisumivapautta koskevien välitavoitteiden jatkuva toteuttaminen ovat olennaisia seikkoja. Tämän lisäksi kestävä yhteistyö varmistetaan EU:n ja Moldovan liikkuvuuskumppanuudella. Harkitaan työvoiman muuttoliikettä koskevia aloitteita, joiden tavoitteena on tehostaa yhteistyötä sekä osaamiseen ja ammattipätevyyteen liittyvää vuorovaikutusta ottaen huomioon aivovuodon vaikutus kumppanimaiden inhimilliseen pääomaan ja kunnioittaen olemassa olevaa kansallista lainsäädäntöä ja osaamista. Ihmisten ja tavaroiden liikkumista rajojen yli pyritään helpottamaan vahvistamalla yhdennettyä rajaturvallisuutta koskevaa teknistä ja hallinnollista yhteistyötä. Yksi painopisteistä on investoiminen paikallistason sosiaaliseen ja taloudelliseen siirtymään, mihin sisältyy se, että ihmisille on tarjolla entistä parempi fyysinen infrastruktuuri ja parempia yleishyödyllisiä palveluja ja elinoloja. Moldovan tasavalta varmistaa, että terveydenhuollon saatavuus toteutuu perusoikeutena, ja EU tukee julkisten terveyspalvelujen lujittamista. Tämä on kriittisen tärkeää kehitettäessä tuloksellisia kriisinhallintamekanismeja tartuntatautien torjuntaan, mihin sisältyy myös covid-19-pandemian seurauksiin puuttuminen.
               
               
                  Yleisemmällä tasolla EU edistää covid-19-pandemiaan reagoimisessa ja siitä elpymisessä edelleen hyvää hallintotapaa, ihmisoikeuksia, oikeusvaltioperiaatetta, syrjimättömyyttä, ihmisarvoista työtä sekä perusoikeuksia ja humanitaarisia periaatteita. 
               
            
            
               Moldovan tasavalta varmistaa, että käytössä on tuloksellinen ja yhtenäinen kehys, jonka puitteissa kansalaisjärjestöt voivat toimia vapaasti, ja mahdollistaa kansalaisjärjestöjen valmiuksien kehittämisen etenkin paikallistasolla toimivissa järjestöissä varmistaen näin, että järjestöt pystyvät osallistumaan poliittisiin päätöksentekoprosesseihin mielekkäällä tavalla, ja edistäen uudistuksia, julkisten palvelujen tarjoamista ja julkista vastuuvelvollisuutta.
            
            
               
                  Moldovan tasavalta suojelee tiedotusvälineiden vapautta, riippumattomuutta ja moniarvoisuutta kunnioittaen EU:n ja yleisiä normeja, varmistaen edellytykset vapaille ja terveille mediaympäristöille ja tukien laadukkaita tiedotusvälineitä myös paikallistasolla. Etusijalle asetetaan sen varmistaminen, että maassa on toimiva, puolueista riippumaton, tehokas ja avoin audiovisuaalinen neuvosto. Moldovan tasavalta suojelee ja edistää oikeutta yleiseen etuun liittyvän tiedon saatavuuteen ja paikkansapitävään, puolueista riippumattomaan tiedonvälitykseen.
               
               
                  Osapuolet edistävät sellaisten parhaiden käytäntöjen vaihtoa, jotka liittyvät medialukutaitoa yhteiskunnassa lisääviin politiikka-aloitteisiin (eli koulutusohjelmiin ja opetussuunnitelmiin). 
               
               
                  Yksi painopisteistä on uuden ihmisoikeuksia koskevan kansallisen toimintasuunnitelman täytäntöönpano keskittyen henkilöihin, jotka kuuluvat kaikkein haavoittuvimmassa asemassa oleviin ryhmiin. Moldovan tasavalta varmistaa Euroopan ihmisoikeustuomioistuimen tuomioiden tosiasiallisen täytäntöönpanon ja perustaa tehokkaan mekanismin niiden täytäntöönpanon parlamentaarista valvontaa varten. 
               
            
            
               
            
               3 Assosiaatio-ohjelman lyhyen ja pitkän aikavälin painopisteet
            
         
         
            
               Osapuolet tekevät yhteistyötä seuraavilla aloilla:
            
            
               
                  I. Demokratia, ihmisoikeudet ja hyvä hallintotapa
               
            
            
               1.Demokratian takaavat säännöt ja instituutiot
            
            
               ·Varmistetaan, että presidentin-, parlamentti- ja paikallisvaalit toteutetaan demokraattisesti ja kansainvälisesti sovittujen ja eurooppalaisten normien mukaisesti. Varmistetaan keskusvaalilautakunnan riippumattomuus ja ammattimaistuminen.
            
            
               ·Varmistetaan poliittisten puolueiden ja vaalikampanjoiden rahoituksen avoimuus, vastuullisuus ja laillisuus kansainvälisten normien ja parhaiden käytäntöjen mukaisesti ja otetaan käyttöön tiukkoja, oikea-aikaisia ja asianmukaisia valvonta- ja seuraamusmekanismeja.
            
            
               ·Varmistetaan poliittinen moniarvoisuus ja edistetään haavoittuvassa asemassa oleviin ryhmiin ja vähemmistöihin kuuluvien poliittista edustusta ja osallisuutta, mihin sisältyy 40 prosentin sukupuolikiintiön saavuttaminen tehtävissä, joihin valitaan vaaleilla, ja pyrkiminen samankaltaisen kiintiön saavuttamiseen keskus- ja piiritason nimityksissä.
            
            
               ·Varmistetaan valtiollisten instituutioiden ja hallintoviranomaisten vastuuvelvollisuus, avoimuus, tehokkuus, tuloksellisuus ja hyvä resursointi kansallisella ja paikallistasolla sekä se, että nämä elimet ovat vapaita korruptiosta eikä niihin vaikuteta asiattomasti.
            
            
               ·Lujitetaan parlamentin roolia ja toimintaa muun muassa varmistamalla, että ryhdytään tarvittaviin toimiin resurssien kohdistamiseksi ja mekanismien parantamiseksi, jotta lainsäädäntöprosessi olisi täysin avoin, ennakoitava ja osallistava, jotta nimitykset tehtäisiin avoimesti ja kansainvälisten parhaiden käytäntöjen mukaisesti ja jotta lakien täytäntöönpanon valvonta ja hallinta olisi entistä tehokkaampaa.
            
            
               ·Muutetaan päätöksenteon avoimuutta koskevaa lakia ja parlamenttiasetusta, jotta voidaan määrittää parlamentin käyttämän kiireellisyysmenettelyn mekanismi ja varmistaa kansalaisyhteiskunnan asianmukainen osallistuminen.
            
            
               ·Parannetaan sähköistä lainsäädäntöalustaa entisestään ja otetaan sähköisen äänestyksen järjestelmä käyttöön parlamentissa.
            
            
               ·Varmistetaan oikeuslaitoksen riippumattomuus ja puolueettomuus eurooppalaisten normien mukaisesti. 
            
            
               ·Vahvistetaan perustuslakituomioistuimen asemaa parantamalla oikeudellista kehystä (muun muassa kumoamalla perustuslaillista toimivaltaa koskeva säännöstö) ja institutionaalisia mekanismeja, jotta perustuslakituomioistuimen päätösten täytäntöönpanoastetta saadaan nostettua ja suuren yleisön luottamus saadaan voitettua takaisin.
            
            
               ·Varmistetaan, että julkisen sektorin palkat ovat kilpailukykyisiä ja että julkisen sektorin urajärjestelmä on avoin ja perustuu ammatillisiin ansioihin, jotta pystytään houkuttelemaan osaavia työntekijöitä ja pitämään heidät palveluksessa.
            
            
            
            
            
            
            
               2.Ihmisoikeudet ja perusvapaudet
            
            
               – 3–4 vuoden kuluessa:
            
         
         
            
               ·Varmistetaan, että ihmisoikeuksien suojelua varten on tuloksellinen institutionaalinen kehys, johon sisältyy etenkin riittävät taloudelliset ja henkilöresurssit.
            
            
               ·Pannaan täytäntöön vuosiksi 2018–2022 laadittu ihmisoikeuksia koskeva toimintasuunnitelma ja laaditaan ja pannaan täytäntöön uusi vuoden 2022 jälkeistä aikaa koskeva politiikka-asiakirja.
            
            
               ·Varmistetaan, että ihmisoikeuksiin perustuva lähestymistapa sisällytetään tuloksellisesti tuleviin keskushallinnon politiikka-asiakirjoihin.
            
            
               ·Varmistetaan kansallisen ihmisoikeusneuvoston ja pysyvän ihmisoikeussihteeristön asianmukainen toiminta: molemmat ovat olennaisen tärkeitä, kun seurataan ja arvioidaan ihmisoikeuksia koskevan toimintasuunnitelman ja kansainvälisistä ihmisoikeuksien suojelumekanismeista saatujen suositusten täytäntöönpanoa.
            
            
               ·Vahvistetaan oikeusasiamiehen toimistoa muun muassa oikeusasiamieslain ja väärinkäytösten paljastajia koskevan lain muutoksilla sekä asianmukaisilla taloudellisilla ja henkilöresursseilla ja toimitiloilla ihmisoikeuksia koskevan kansallisen toimintasuunnitelman mukaisesti, jotta toimisto pystyy hoitamaan tehtävänsä tuloksellisesti.
            
            
               ·Varmistetaan kidutuksen vastaisen kansallisen valvontaelimen toimivuus ja täysi riippumattomuus kidutuksen ja muun julman, epäinhimillisen tai halventavan kohtelun tai rangaistuksen vastaisen Yhdistyneiden kansakuntien yleissopimuksen valinnaisen pöytäkirjan 18 artiklan 3 kohdan mukaisesti.
            
            
               ·Parannetaan merkittävästi Euroopan ihmisoikeustuomioistuimen päätösten täytäntöönpanoa. 
            
            
               ·Ratifioidaan ihmisoikeuksien ja perusvapauksien suojaamiseksi tehdyn yleissopimuksen kahdestoista pöytäkirja, joka koskee syrjimättömyyttä.
            
            
               ·Hyväksytään ja pannaan täytäntöön viharikoksia koskevan lainsäädännön muuttaminen, jotta se saataisiin eurooppalaisten normien mukaiseksi. Tehostetaan pyrkimyksiä tutkia vihapuhetta ja -rikoksia ja toteuttaa niitä koskevia toimia sekä varmistaa uhrien tehokas oikeussuojan saatavuus. 
            
            
               ·Vahvistetaan syrjinnän ehkäisyä ja poistamista ja tasa-arvon varmistamista käsittelevän neuvoston (tasa-arvoneuvoston) valmiuksia asianmukaisilla taloudellisilla ja henkilöresursseilla ja riittävällä lainsäädännöllisellä osaamisella sekä parannetaan neuvoston riippumattomuutta ja tehokkuutta tasa-arvoelimiä koskevista normeista annetun Euroopan komission suosituksen mukaisesti.
            
            
               ·Varmistetaan tasa-arvolakiin tehtävät muutokset ja kaikenlaisen syrjinnän kieltävien lakien ja asetusten, kuten tasa-arvolain, soveltaminen.
            
            
               ·Tuetaan kansallisten instituutioiden valmiuksien kehittämistä ja vahvistamista alkaen kansallisista ihmisoikeusrakenteista, jotta voidaan valmistaa niitä kohtaamaan tekoälyn käytön vaikutukset, ja yleisestä tiedottamisesta, joka koskee ihmisoikeuksien suojelua digitaalisessa ympäristössä.
            
            
               ·Varmistetaan turvallinen ja suotuisa toimintaympäristö ihmisoikeuksien puolustajille.
            
            
            
            
               – 7 vuoden kuluessa:
            
            
               ·Varmistetaan Euroopan neuvoston kansallisten vähemmistöjen suojelua koskevan puiteyleissopimuksen tehokas täytäntöönpano.
            
            
               ·Pannaan täytäntöön vuosiksi 2017–2027 laadittu Moldovan tasavallan etnisten ryhmien välisten suhteiden lujittamisstrategia.
            
            
               ·Tehostetaan vammaisten henkilöiden esteettömyydestä hyväksytyn lainsäädännön täytäntöönpanoa. Lisätään ja parannetaan julkisten rakennusten ja liikenteen esteettömyyttä sekä vammaisten henkilöiden tiedonsaantia. 
            
            
               ·Huolehditaan vammaisten henkilöiden oikeuksia koskevan YK:n yleissopimuksen tehokkaasta täytäntöönpanosta. 
            
         
         
            
               ·Ratifioidaan vammaisten henkilöiden oikeuksia koskevan yleissopimuksen valinnainen pöytäkirja.
            
            
               ·Varmistetaan kansainvälisten uskonnon- tai vakaumuksenvapautta koskevien sitoumusten noudattaminen ja täytäntöönpano.
            
            
            
               3.Julkishallinnon, julkinen varainhoito mukaan lukien, uudistaminen
            
            
               ·Arvioidaan tilannetta koskevia päätelmiä ja tilanteen kehitystä vuonna 2016 tapahtuneen julkishallinnon uudistamisstrategian käyttöönoton jälkeen ja ryhdytään lisätoimenpiteisiin arvioinnin tulosten perusteella.
            
            
               ·Jatketaan vaikutusten ennakkoarviointien säännöllistä käyttöä ja varmistetaan, että uudistusten kuluja arvioidaan järjestelmällisesti. Vahvistetaan institutionaalisia valmiuksia kummankin edellä mainitun toimenpiteen osalta. Varmistetaan, että ministeriöiden väliset foorumit ristiriitojen ratkaisemiselle sekä korkealla hallinnollisella että poliittisella tasolla toimivat asianmukaisesti.
            
            
               ·Jatketaan valtiollisten laitosten, hallintoviranomaisten ja valtion omistamien yritysten uudelleenorganisointia niiden vastuuvelvollisuuden, tuloksellisuuden ja tehokkuuden parantamiseksi. Jatketaan politiikan kehittämisen ja koordinoinnin järjestelmän kehittämistä, jotta voidaan lisätä päätöksentekoprosessin osallistavuutta, johdonmukaisuutta, tehokkuutta, ennakoitavuutta ja avoimuutta. 
            
            
               ·Jatketaan julkisten palvelujen laadun ja saavutettavuuden parantamista muun muassa lujittamalla niiden digitalisaatiota ja ottamalla käyttöön vahvoja seuranta- ja käyttäjäpalautemekanismeja. Varmistetaan virkamieskunnan ammattimaisuus ja henkilöresurssien hallintojärjestelmän nykyaikaisuus. 
            
            
               ·Jatketaan julkishallinnon uudistamista julkishallinnon periaatteiden mukaisesti kansalaisyhteiskuntaa kuullen ja sen osallisuutta lisäten, jotta voidaan muodostaa vastuuvelvollinen, tehokas, avoimesti toimiva ja ammatilliseen pätevyyteen ja näyttöön perustuva virkamieskunta, jolla on oma eettinen säännöstönsä ja jota ei voi painostaa poliittisesti.
            
            
               ·Tehdään analyysi paikallisen julkishallinnon virkamieskunnan kokoonpanon vaikutuksesta kansalaisten etuihin. Kehitetään tapoja lujittaa paikallisdemokratiaa, paikallista itsehallintoa ja hajauttamista kaikkien kansainvälisten ja eurooppalaisten normien mukaisesti, jotta voidaan varmistaa kansalaisten paikallistason osallistuminen ja parantaa paikallisten palvelujen tarjontaa kansalaisille muun muassa selvittämällä alueellisen hallintouudistuksen toteuttamisvaihtoehtoja.
            
            
               ·Luodaan kannustinpaketteja vapaaehtoisten yhteisöliitosten ja paikallisen sosioekonomisen kehityksen helpottamiseksi. 
            
            
               ·EU tukee edelleen Gagauzian autonomisen alueen osallistumista asiaankuuluvien hallituksen politiikkojen täytäntöönpanoon sen mukaan, mitä vuoden 1994 laissa Gagauzian erityisestä asemasta säädetään.
            
            
               ·Parannetaan julkisen talouden ohjausta jatkamalla julkista varainhoitoa koskevaan kansalliseen strategiaan perustuvaa julkisen varainhoidon uudistusta.
            
            
               ·Parannetaan julkisten investointien hallintaa julkisten investointien tehostamiseksi muun muassa varmistamalla avoin päätöksenteko varojen kohdistamisessa, kehittämällä jatkumo hankkeista, jotka ovat valmiita investointeja varten, kehittämällä hankejohtamisvalmiuksia ja seurantajärjestelmiä varojen käytön parantamiseksi sekä varmistamalla valmiiksi saatujen hankkeiden laadukkuus.
            
            
               ·Kehitetään edelleen johdon vastuullisuutta julkisella sektorilla EU:n/SIGMAn määrittämien julkistalouden sisäisen valvonnan ja tarkastuksen periaatteiden perusteella.
            
            
               ·Varmistetaan julkisen ulkoisen tarkastuksen saattaminen entistä paremmin linjaan ylimpien tarkastuselinten kansainvälisen järjestön normien kanssa, parannetaan ylimmän tarkastuselimen työn laatua ja vaikuttavuutta sekä vahvistetaan julkistalouden parlamentaarista tarkastusta ja valvontaa.
            
            
            
               4.Sananvapaus
            
            
               ·Jatketaan työskentelyä, jolla pyritään takaamaan sanavapaus niin verkossa kuin muuallakin sekä tiedotusvälineiden riippumattomuus Euroopan neuvoston, EU:n ja Etyjin suositusten mukaisesti.
            
            
               ·Jatketaan vuoropuhelua parhaiden käytäntöjen vaihtamiseksi tiedotusvälineiden riippumattomuudesta ja moniarvoisuudesta, kunnianloukkausten dekriminalisoinnista, toimittajien tietolähteiden suojelemisesta ja kulttuurisesta monimuotoisuudesta tiedotusvälineissä.
            
         
         
            
               ·Hyväksytään uutta lainsäädäntöä, joka koskee tiedonsaannin vahvistamista, mainontaa ja joukkotiedotusvälineiden tukitoimenpiteitä, yleiseen etuun liittyvän viestinnän tuottaminen ja välittäminen mukaan lukien.
            
            
               ·Hyväksytään ja pannaan täytäntöön joukkotiedotusvälinestrategia ja siihen liittyvä toimenpideohjelma muun muassa kehittämällä seurantamekanismeja ja ‑valmiuksia. 
            
            
               ·Puututaan vihapuheeseen joukkotiedotusvälineissä, sosiaalinen ja verkkomedia mukaan lukien, ja torjutaan disinformaatiota.
            
            
               ·Luodaan edellytykset audiovisuaalisen valvontaelimen (audiovisuaalisen neuvoston) ja yleisradioyhtiöiden täydelle riippumattomuudelle, ammattimaisuudelle, toimivuudelle ja vastuuvelvollisuudelle. 
            
            
               ·Tuetaan painetun lehdistön itsesääntelyelimiä ja otetaan käyttöön toimenpiteitä, joilla tuetaan paikallisia ja alueellisia tiedotusvälineitä.
            
            
               ·Varmistetaan mainosmarkkinoiden kilpailukyky ja tehdään tosiasialliset edunsaajat ja poliittiset kytkökset näkyviksi. 
            
            
               ·Luodaan tehokkaat ja tulokselliset välineet mainosmarkkinoiden monopolisointiin puuttumiseksi. 
            
            
            
               5.Kaltoinkohtelu ja kidutus
            
            
               – 3–4 vuoden kuluessa:
            
            
               ·Parannetaan pidätys- ja vankeusoloja, jotta ne saadaan linjaan eurooppalaisten normien kanssa. Jatketaan olojen parantamista tilapäisiin pidätyksiin käytettävissä tiloissa.
            
            
               ·Tehdään konkreettisia toimia epävirallisen vankihierarkian torjumiseksi Moldovan vankeinhoitojärjestelmässä, jotta vankien turvallisuus voidaan taata ja jotta vangit pystyvät vapauduttuaan toimimaan vankilan ulkopuolisessa yhteisössä.
            
            
               ·Otetaan käyttöön vankien asianmukaisen jakamisen ja luokittelun järjestelmä, perustetaan tuloksellinen vankilatyöntekijöiden rekrytointi- ja koulutusjärjestelmä ja varmistetaan (myös yöaikaan) jatkuva henkilöstön suorittama valvonta vankila-alueilla.
            
            
               ·Varmistetaan asianmukainen sairaanhoito pidätetyille ja vangeille (myös tutkintavangeille).
            
            
               ·Edistetään muuhun kuin säilöönottoon perustuvien oikeudenkäyntiä edeltävien turvaamistoimien ja seuraamusten soveltamista.
            
            
               ·Varmistetaan ilmoitettujen kidutus- ja kaltoinkohtelutapausten tehokas tutkinta ja niistä määrättävät seuraamukset. 
            
            
               ·Puututaan kidutukseen ja kaltoinkohteluun psykiatrisissa laitoksissa ja tutkintavankeustiloissa ja estetään sitä.
            
            
               – 7 vuoden kuluessa:
            
            
               ·Kehitetään vastuullinen, tehokas, avoin, korruptiosta vapaa ja ammattimainen vankilajärjestelmä, jolla on käytettävissään riittävästi resursseja.
            
            
               ·Rakennetaan uusi laadukas rangaistuslaitos. 
            
         
         
            
               ·Perustetaan asteittainen rangaistusten täytäntöönpanojärjestelmä eurooppalaisten ja kansainvälisten normien ja parhaiden käytäntöjen mukaisesti.
            
            
               ·Perustetaan ja järjestetään poliisin alueellisiin yksikköihin kuulustelutiloja, tunnistustiloja, tiloja, jotka mahdollistavat luottamukselliset tapaamiset puolustuksen ja epäillyn/syytetyn välillä, ja odotustiloja (siirrettäville henkilöille) EU:n normien mukaisesti.
            
            
               ·Kehitetään vankeinhoitoalaa. 
            
            
            
               6.Yhteistyö kansalaisyhteiskunnan kanssa
            
            
               ·Varmistetaan ei-kaupallisia järjestöjä koskevan lain täytäntöönpano ja pyritään näin parantamaan oikeudellista kehystä, joka koskee kansalaisyhteiskunnan tuloksellista osallistumista päätöksentekoprosessiin. 
            
            
               ·Hyväksytään ja pannaan täytäntöön uusi kansalaisyhteiskunnan kehitystä koskeva politiikka-asiakirja. 
            
            
               ·Jatketaan kansalaisyhteiskunnan kannalta suotuisan toimintaympäristön edistämistä ja suojelemista. Reagoidaan kansalaisjärjestöihin kohdistuviin järjestelmällisiin kunnianloukkauskampanjoihin ja hyökkäyksiin. 
            
            
               ·Vahvistetaan puitteita kansalaisyhteiskunnan osallistumiselle toimintapolitiikkojen kehittämiseen ja niiden täytäntöönpanon seurantaan. 
            
            
               ·Edistetään ja lujitetaan kansalaisyhteiskunnan taloudellista kestävyyttä. Otetaan käyttöön toimiva mekanismi, jolla varmistetaan varojen avoin ja ansioihin perustuva jako valtiolta kansalaisjärjestöille, ja sen osana valtion viranomaisten julkinen tiedotuskampanja.
            
            
               ·Tuetaan kansalaisaktiivisuutta, vapaaehtoishenkeä ja yhteiskunnallista yrittäjyyttä. 
            
            
               ·Järjestetään julkisia tiedotuskampanjoita, joissa jaetaan oikeaa tietoa kansalaisyhteiskunnan roolista ja tärkeydestä ja jotka tarjoavat ihmisille mahdollisuuden kiinnostua kansalaisyhteiskunnan aloitteista ja osallistua niihin.  
            
            
            
               7.Lapsen oikeudet
            
            
               ·Jatketaan lasten siirtämistä pois laitoshoidosta, varmistetaan, että laitoksissa olevien lasten lukumäärä saadaan asteittain vähennettyä nollaan ja saadaan näin laitoshoidosta pois siirtäminen päätökseen, ja kehitetään vaihtoehtoisia hoitomuotoja.
            
            
               ·Hyväksytään lastensuojeluohjelma hallituksen päätöksen 386/2020 ja siihen liittyvän toimintasuunnitelman säännösten mukaisesti.
            
            
               ·Parannetaan siirtolaisuuden yhteydessä lähtömaahan jätettyjen lasten suojelua, mukaan lukien sosiaalisen ja psykologisen tuen antaminen.
            
            
               ·Panostetaan lapsirikollisuuden estämiseen osana lastensuojeluohjelmaa.
            
            
               ·Puututaan katulasten tilanteeseen sosiaalisen suojelun mekanismeilla, kuntoutuksella ja yhteisön osaksi palauttamisen ohjelmilla.
            
            
               ·Estetään ja poistetaan kaikki lapsiuhreihin ja mahdollisiin lapsiuhreihin kohdistuva väkivalta, laiminlyönti, hyväksikäyttö, riisto ja lapsityö muun muassa varmistamalla, että Euroopan neuvoston yleissopimus lasten suojelemisesta seksuaalista riistoa ja seksuaalista hyväksikäyttöä vastaan ja muut asiaan liittyvät kansainväliset mekanismit pannaan täytäntöön tehokkaasti.
            
         
         
            
               ·Estetään lasten joutuminen erotetuiksi perheistään ja edistetään perheiden jälleenyhdistämistä ja lasten siirtämistä pois laitoshoidosta.
            
            
               ·Järjestetään lapsiystävällisiä oikeusprosesseja, yhteisön osaksi palauttamista ja osallisuuden tukemista (rikoksen tekijöille, uhreille ja todistajille).
            
            
               ·Lujitetaan ja tuetaan monialaisia lähestymistapoja tarjottaessa palveluja lapsille ja perheille paikallis- ja aluetasolla.
            
            
               ·Pannaan täytäntöön YK:n lapsen oikeuksien komitean loppupäätelmät ja lujitetaan kansalaisyhteiskunnan ja riippumattomien ihmisoikeusjärjestöjen (lapsiasiavaltuutetun) yhteistyötä.
            
            
               ·Varmistetaan haavoittuvassa asemassa olevien ja vammaisten lasten sosiaalinen osallisuus (hyvinvointi, koulutus, kehitys, suojelu ja terveys).
            
            
               ·Tuetaan positiivista vanhemmuutta lasten ja nuorten oikeuksien kunnioittamisen ja suojelun varmistamiseksi.
            
            
               ·Vahvistetaan terveitä elämäntapoja lasten, teini-ikäisten ja nuorten keskuudessa (ravinto, liikkuminen, päihteiden käytön estäminen, seksuaali- ja lisääntymisterveys, tartuntatauteihin liittyvä psykologinen tuki ja niin edelleen).
            
            
               ·Lujitetaan lasten, teini-ikäisten ja nuorten osallistumista päätöksentekoon eri tasoilla.
            
            
               ·Lujitetaan ja tuetaan osallistavaa virallista ja epävirallista koulutusta soveltamalla lapsikeskeisiä lähestymistapoja.
            
            
               ·Lisätään lasten, teini-ikäisten ja nuorten verkkoasioihin liittyvää tietotasoa ja digitaalista selviytymiskykyä ja varmistetaan lasten turvallisuus verkossa. 
            
            
               ·Tarjotaan lasten kanssa työskenteleville ammattilaisille (lainvalvonnassa, oikeuslaitoksessa, terveydenhuollossa, sosiaalipalveluissa ja muilla vastaavilla aloilla) laaja-alaista erityiskoulutusta.
            
            
            
               8.Sukupuoleen perustuva väkivalta
            
            
               ·Suojellaan naisia kaikilta väkivallan muodoilta, estetään ja poistetaan naisiin kohdistuvaa väkivaltaa ja perheväkivaltaa ja varmistetaan niihin liittyvien syytteiden nostaminen muun muassa ratifioimalla Euroopan neuvoston yleissopimus naisiin kohdistuvan väkivallan ja perheväkivallan ehkäisemisestä ja torjumisesta (Istanbulin yleissopimus) ja varmistamalla sen täysimääräinen täytäntöönpano. 
            
            
               ·Pyritään muuttamaan sukupuolistereotypioihin ja patriarkaalisiin normeihin liittyviä näkemyksiä, jotka rajoittavat naisten oikeuksia.
            
            
               ·Tuetaan miesten osallistumista lastenhoitoon isyyttä koskevalla tiedottamisella. 
            
            
               ·Sovelletaan rikoksentekijöiden parissa tehtävässä työssä kansainvälisiä parhaita käytäntöjä naisiin kohdistuvan väkivallan vähentämiseksi ja estämiseksi.
            
            
               ·Kehitetään perheväkivallan ja seksuaalisen väkivallan uhreille asunto-ohjelmia ja erityistä tukea.
            
            
               ·Otetaan keskushallinnossa aktiivinen rooli naisten oikeuksien suojelemisessa ja edistämisessä.
            
            
               ·Asetetaan etusijalle erityisesti kaikkien sukupuoleen perustuvan väkivallan muotojen estäminen sekä sen tukeminen, että naiset voivat osallistua entistä laajemmin ja merkittävämmin konfliktien estämiseen ja rauhanprosesseihin. 
            
         
         
            
               ·Pannaan täytäntöön naisten syrjinnän poistamista käsittelevän YK:n komitean loppupäätelmät. 
            
            
               ·Kehitetään rikoksentekijöille psykologisen neuvonnan ohjelmia ja palveluja, joiden tavoitteena on muuttaa heidän käyttäytymistään ja edistää väkivallan vastaista kulttuuria.
            
            
            
               9.Yhdenvertainen kohtelu
            
            
               ·Jatketaan toimenpiteitä, joilla varmistetaan yleinen tasa-arvo ja torjutaan kaikenlaista syrjintää biologisen/sosiaalisen sukupuolen, rodun, etnisen alkuperän, uskonnon tai vakaumuksen, vammaisuuden, iän, kielen, seksuaalisen suuntautumisen, osaamisen tai muun seikan perusteella yhteiskunnallisessa, poliittisessa ja talouselämässä, jotta kaikille taataan yhtäläiset ja oikeudenmukaiset mahdollisuudet.
            
            
               ·Pannaan täytäntöön ja seurataan rotusyrjintädirektiiviin (neuvoston direktiivi 2000/43/EY, annettu 29 päivänä kesäkuuta 2000) lähennettyä kansallista lainsäädäntöä.
            
            
               ·Huolehditaan kaikkinaisen rotusyrjinnän poistamista koskevan YK:n yleissopimuksen tehokkaasta täytäntöönpanosta.
            
            
               ·Torjutaan kaikkiin Moldovan tasavallan etnisiin vähemmistöihin, etenkin romaneihin, kohdistuvaa syrjintää.
            
            
               ·Parannetaan romanien osallisuutta ja yhtäläisiä mahdollisuuksia ja torjutaan romanivastaisuutta.
            
            
               ·Varmistetaan, että keskushallinnon tasolla on tuloksellinen tasa-arvon koordinointimekanismi.
            
            
               ·Varmistetaan, että kansallisella tasolla kerätään sukupuolen ja iän mukaan eriteltyjä tietoja päätöksenteon (ennakkoon), politiikan toteuttamisen eri vaiheiden, seurannan ja (jälki)arvioinnin tueksi.
                  4
               
            
            
               ·Saavutetaan naisten ja miesten tasapuolinen osallistuminen
                  5
                lainsäädännön ja hallinnon (keskushallinnon instituutioiden, elinten ja virastojen) johtotasolla ja sukupuolten tasapuolinen edustus kansallisen ja paikallistason päätöksenteossa.
            
            
               ·Kasvatetaan naisten osuutta yksityisellä sektorilla, parannetaan naisten työoloja, torjutaan naisten hyväksikäyttöä eri aloilla, maanviljely ja omaishoito mukaan lukien, ja kehitetään naisten yrittäjyyttä maaseudulla.
            
            
               ·Poistetaan naisiin kohdistuva syrjintä, kaltoinkohtelu ja väkivalta terveydenhuoltojärjestelmästä.
            
            
               ·Valtavirtaistetaan sukupuolten tasa-arvo osana ammattiyhdistysten toimintaa ja tehdään niistä keskeisimpiä sukupuolten tasa-arvon edistäjiä työpaikoilla ja työmarkkinaosapuolten keskinäisessä kanssakäymisessä.
            
            
               ·Varmistetaan, että vaalikampanjoissa naiset ja miehet esitetään kunnioittavasti ja totuudenmukaisesti, ja puututaan sukupuolistereotypioihin aktiivisesti.
            
            
               ·Puututaan sukupuolistereotypioihin ja romanivastaisuuteen tiedotusvälineiden tarjoamassa sisällössä.
            
            
            
               10.Ammattiyhdistysoikeudet ja työelämän perusnormit
            
            
               – 3–4 vuoden kuluessa:
            
         
         
            
               ·Varmistetaan, että ammattiyhdistysoikeuksia ja työelämän perusnormeja noudatetaan eurooppalaisten normien ja Kansainvälisen työjärjestön (ILO) yleissopimusten mukaisesti.
            
            
               ·Luodaan lähestymistapa lapsityön poistamiseksi.
            
            
               ·Tuetaan työnantajajärjestörakenteen kehittämistä, vakiinnutetaan niihin kuuluminen ja luodaan alueellisia rakenteita työnantajajärjestöille.
            
            
               – 7 vuoden kuluessa:
            
            
               ·Pannaan täytäntöön lapsityön poistamiseksi luotu lähestymistapa ja seurataan sitä.
            
            
               ·Edetään tasa-arvon ja syrjimättömyyden varmistamisessa työmarkkinoilla.
            
            
            
            
            
               II. Ulko- ja turvallisuuspolitiikka
            
            
               Yhteiseen ulko- ja turvallisuuspolitiikkaan (YUTP) liittyvää vuoropuhelua ja yhteistyötä tehostetaan entisestään tavoitteena edistää EU:n ja Moldovan tasavallan lähentymistä ulko- ja turvallisuuspolitiikkaan liittyvissä asioissa. Tässä yhteydessä pyritään muun muassa seuraaviin tavoitteisiin:
            
            
               ·Jatketaan yhteistyön laajentamista ja toiminnan yhteensovittamista ulko- ja turvallisuuspolitiikan alalla, yhteinen turvallisuus- ja puolustuspolitiikka (YTPP) mukaan lukien, ja käsitellään erityisesti konfliktien estämiseen ja kriisinhallintaan sekä alueelliseen vakauteen, aseriisuntaan, asesulkuun sekä aseiden ja niiden viennin valvontaan liittyviä kysymyksiä kahdenvälisillä, kansainvälisillä ja alueellisilla foorumeilla.  
            
            
               ·Jatketaan konsultaatiota valmiuksien kehittämiseksi, jotta mahdollistetaan myötävaikuttaminen kriisinhallintaan kansallisella ja kansainvälisellä tasolla sekä mahdollisesti myötävaikuttaminen kansainvälisiin rauhanturvaamisoperaatioihin.
            
            
               ·Otetaan sukupuolinäkökulma huomioon turvallisuusalalla ja edistetään naisten osallistumista rauhanneuvotteluihin ja ‑prosesseihin.
            
            
               ·Lujitetaan Moldovan tasavallan ja EU:n välistä turvallisuusyhteistyötä entisestään etenkin kyberturvallisuuden vahvistamisessa ja hybridiuhkien ja disinformaation torjunnassa.
            
            
               ·Hybridiuhkien torjuntavalmiuksien kehittämisessä Moldovan tasavaltaa autetaan kehittämään operatiivinen protokolla hybridiuhkien torjumiseksi, luomaan ennakkovaroitusvalmius ja lisäämään hybridiuhkien tuntemista antamalla koulutusta ja tekemällä pilottistressitestejä.
            
            
               ·Saatetaan tilanne linjaan kriittistä infrastruktuuria koskevien EU:n direktiivien normien kanssa tukemalla toimenpiteitä, joilla parannetaan energiasektorin kykyä vastustaa kyberhyökkäyksiä, ja keskushallinnon sisäisten yhteyksien parantamista, tietojen vaihtoon tarvittava fyysinen infrastruktuuri mukaan lukien, ja parantamalla kansallista valmiutta suojautua tehokkaasti kyberhyökkäyksiltä.
            
            
               ·Lujitetaan entisestään yhteistyötä strategisen viestinnän valmiuksien kehittämisessä, johon sisältyy disinformaation torjunta, tiedotusvälineiden vapauden ja moniarvoisuuden lujittamisen tukeminen ja auttaminen siinä, että Moldovan informaatioympäristöä suojellaan disinformaatiolta.
            
            
               ·Edistetään käytännön yhteistyötä konfliktien estämisen ja kriisinhallinnan alalla helpottamalla Moldovan tasavallan osallistumista EU:n johdolla toteutettaviin siviili- ja sotilaskriisinhallintaoperaatioihin ja tarjoamalla YTPP:n alan koulutusta. 
            
            
               ·Tehostetaan yhteistyötä monenvälisillä foorumeilla sääntöpohjaisen kansainvälisen järjestyksen ylläpitämiseksi ja myös maan kantojen saattamiseksi entistä paremmin linjaan EU:n kantojen kanssa monenvälisillä foorumeilla.
            
         
         
            
               Terrorismi, joukkotuhoaseiden leviämisen estäminen ja laiton aseiden siirto
            
            
               ·Edistetään tietojen vaihtoa terroristijärjestöistä ja ‑ryhmistä ja niiden toiminnasta sekä tukiverkostoista kansainvälisen oikeuden ja osapuolten hyväksymän lainsäädännön mukaisesti, hyödyntäen muun muassa Moldovan tasavallan ja Europolin operatiivista ja strategista yhteistyötä koskevaa sopimusta samoin kuin Moldovan tasavallan ja Eurojustin yhteistyösopimusta.
            
            
               ·Jatketaan Yhdistyneiden kansakuntien turvallisuusneuvoston päätöslauselman 2396 täytäntöönpanoa ja erityisesti tietojen jakamista terroristiepäillyistä terrorismiin syyllistyvien vierastaistelijoiden tunnistamiseksi, löytämiseksi ja syytteeseen asettamiseksi.
            
            
               ·Lujitetaan yhteistyötä kemiallisiin ja biologisiin aineisiin sekä säteilyyn ja ydinaineisiin (CBRN) liittyvissä asioissa terrorismin vastaisen toiminnan, hybridiuhkien ja katastrofiriskien pienentämisen näkökulmasta joukkotuhoaseiden leviämisen estämistä ja CBRN-riskien pienentämistä koskevan kansallisen strategian hyväksymisen perusteella; yhteistyötä lujitetaan tukemalla CBRN-materiaalien laittoman kaupan estämiseen ja torjumiseen liittyvien kansallisten valmiuksien parantamista muun muassa varmistamalla kansallisten asiantuntijoiden osallistuminen koulutuksiin ja vaihtoihin.
            
            
               ·EU tukee räätälöityä yhteistyötä laittoman asekaupan ehkäisemiseksi.
            
            
               ·Seurataan Moneyval-komitean antamien asesulkuun liittyvien suositusten täytäntöönpanoa.
            
            
               ·Parannetaan kansallisia lainsäädännöllisiä, strategisia ja operatiivisia valmiuksia estää, havaita ja torjua pienaseiden ja kevyiden aseiden laiton tuotanto, siirto ja liikkuminen.
            
            
               Transnistrian konflikti
            
            
               Osapuolet tekevät yhteistyötä löytääkseen Transnistrian konfliktiin rauhanomaisen, kokonaisvaltaisen ja kestävän ratkaisun, joka perustuu Moldovan tasavallan suvereniteettiin ja alueelliseen koskemattomuuteen sen kansainvälisesti tunnustettujen rajojen sisällä. Yhteistyössä keskitytään seuraaviin tavoitteisiin:
            
            
               ·Pidetään Transnistrian konfliktin ratkaisemista edelleen yhtenä osapuolten välisen poliittisen vuoropuhelun ja yhteistyön keskeisistä aiheista siihen saakka, kunnes Transnistrian tilanteeseen löydetään ratkaisu, rajoittamatta vahvistettuja neuvottelurakenteita.
            
            
               ·Kehitetään yhtenäinen, kokonaisvaltainen ja johdonmukainen viranomaisten välinen lähestymistapa maan yhdentymistä koskevien politiikkojen kehittämiseksi ja täytäntöönpanemiseksi.  
            
            
               ·Lujitetaan luottamusta rakentavien toimenpiteiden täytäntöönpanoa.
            
            
               ·Jatketaan kaikkien asiaan liittyvien vastapuolten kanssa rakentavaa vuoropuhelua Moldovan tasavallan ja Ukrainan välisen rajan keskiosassa (Transnistria) vallitsevasta tilanteesta soveltuvin osin yhteistyössä EU:n rajavalvonnan avustusoperaation kanssa. 
            
            
            
               III. Vapaus, turvallisuus ja oikeus
            
            
               Osapuolet tekevät yhteistyötä seuraavilla aloilla:
            
            
               Oikeuslaitoksen riippumattomuus
            
            
               ·Kehitetään edelleen oikeuslaitosta ja lainvalvontaviranomaisia koskevaa lainsäädäntöä ja hyväksytään ja pannaan täytäntöön kyseinen lainsäädäntö, jotta voidaan varmistaa oikeuslaitoksen, syyttäjälaitos mukaan luettuna, riippumattomuus, vastuuvelvollisuus, puolueettomuus, lahjomattomuus, ammattimaisuus ja tehokkuus siten, että kyseiset laitokset ovat vapaita poliittisesta tai muusta epäasianmukaisesta ohjauksesta, ja jotta voidaan varmistaa nollatoleranssi korruptioon ja ehkäistä kaikenlaista korruptioon johtavaa toimintaa.
            
            
               ·Varmistetaan vuosiksi 2021–2024 laaditun oikeuslaitoksen riippumattomuuden ja lahjomattomuuden varmistamisstrategian ja siihen liittyvän toimintasuunnitelman täytäntöönpano.
            
            
               ·Taataan oikeuslaitoksen ja syyttäjälaitoksen autonomisten elinten riippumattomuus ja vastuuvelvollisuus erityisesti saattamalla ylimmän syyttäjäneuvoston ja ylimmän tuomarineuvoston kokoonpanoa koskeva lainsäädäntökehys linjaan eurooppalaisten normien kanssa muun muassa perustuslain muutosten avulla.
            
         
         
            
               ·Edistetään sitä, että oikeuslaitoksen riippumattomuus ja syyttäjälaitoksen autonomia pannaan täytäntöön asianmukaisesti, jotta voidaan ylläpitää institutionaalista ja henkilökohtaista vastuuvelvollisuutta ja estää asiatonta ulkopuolista vaikuttamista erityisesti yksittäistapauksissa.
            
            
               ·Varmistetaan toiminnallinen riippumattomuus kahdessa erikoistuneessa syyttäjänvirastossa, joiden erikoistumisalat ovat korkean tason korruption torjunta ja järjestäytyneen rikollisuuden torjunta. 
            
            
               ·Pannaan täytäntöön tuomarien ja syyttäjien toiminnan koskemattomuutta koskevat säännöt eurooppalaisten normien ja kansainvälisten parhaiden käytäntöjen mukaisesti. 
            
            
               ·Lisätään tuomarien ja syyttäjien lahjomattomuutta muun muassa vahvistamalla jo olemassa olevia mekanismeja, kuten omaisuutta ja henkilökohtaisia etuja koskevien ilmoitusten tarkistuksia ja objektiivisia, tehokkaita ja avoimia kurinpitomenettelyjä.
            
            
               ·Varmistetaan, että ehdokkaiden nimittämisen oikeuslaitoksen ja syyttäjälaitoksen virkoihin ja tuomarien ja syyttäjien ylennykset tekee riippumaton viranomainen avoimessa ja pelkästään ammatillisiin ansioihin perustuvassa menettelyssä laissa määritettyjen objektiivisten kriteerien pohjalta ja eurooppalaisten normien mukaisesti. 
            
            
               ·Parannetaan tuomarien ja syyttäjien suoritusarvioinnin järjestelmiä entisestään eurooppalaisten normien ja parhaiden käytäntöjen mukaisesti.
            
            
               ·Kehitetään juridista koulutusta edelleen monialaisena, käytännönläheisenä ja oikeustieteellistä koulutusta täydentävänä koulutuksena, jonka pääasiallisena tarkoituksena on siirtää ammattiin liittyviä toimintatapoja ja arvoja ja keskittyä tuomarina toimimiseen.
            
            
               ·Saatetaan päätökseen tuomioistuinten alueellinen uudelleenorganisointiprosessi ja syyttäjälaitoksen palveluoptimoinnin toteuttamiskelpoisuuden arviointi.
            
            
               Petosten ja korruption estäminen ja torjunta sekä varojen takaisinperinnän varmistaminen
            
            
               ·Vahvistetaan korruption torjunnasta vastaavien viranomaisten taloudellisia, operatiivisia ja henkilöresursseihin liittyviä valmiuksia, varmistetaan pääsy asiaan kuuluviin tietokantoihin ja parannetaan näiden viranomaisten välistä koordinointia ja yhteistyötä niin, että niiden toimivalta ja tehtävät on määritetty selvästi.
            
            
               ·Virtaviivaistetaan toimintaa, jotta voidaan varmistaa tehokkain toimivallan jako korruption torjunnasta vastaavien viranomaisten välillä, ja keskitytään korkean tason korruption torjuntaan liittyvien valmiuksien parantamiseen. 
            
            
               ·Säännellään korruption torjunnasta vastaavien viranomaisten välistä pakollista yhteistyömekanismia. 
            
            
               ·Lujitetaan kansainvälistä oikeudellista ja operatiivista yhteistyötä yhteisillä tutkintaryhmillä, keskinäisellä oikeusavulla ja toimintaryhmämekanismeilla sen varmistamiseksi, että ylikansallinen (rajat ylittävä) korkean tason korruption tutkinta on tehokasta ja tuloksellista.
            
            
               ·Vahvistetaan sähköistä ilmoitusjärjestelmää, jossa on myös verkko-opiskeluosio, ja lahjomattomuutta valvovan kansallisen viraston muita operatiivisia ja analyyttisia valmiuksia muun muassa määrittämällä viraston organisaatiorakenne uudelleen, kuitenkin niin, että nykyinen henkilöstö/palkkajärjestelmä säilytetään, ja parannetaan varojen, eturistiriitailmoitusten ja valvonnan oikeudellista kehystä, muun muassa tarvittavien virallisten lupien myöntämistä ja sen mahdollistamista, että oikeushenkilöiltä voi tulla tietopyyntöjä/tietoja sähköisesti tarkastajien tutkinnan aloittamiseen liittyvien menettelyjen yhteydessä.
            
            
               ·Varmistetaan pankkipetosten varojen takaisinperintästrategian tehokas täytäntöönpano, seuranta ja päivitys.
            
            
               ·Vahvistetaan rikoksella hankittujen varojen takaisinperintäviranomaisen kapasiteettia ja valmiuksia ja parannetaan rikoksella hankittujen varojen takavarikointia, menetetyksi tuomitsemista, hallintaa ja lopullista takaisinperintää.
            
            
               ·Edistetään parhaita käytäntöjä laajennetun menetetyksi tuomitsemisen soveltamisessa korkean tason korruptioon, vakavaan ja järjestäytyneeseen rikollisuuteen ja rahanpesuun liittyvissä tapauksissa.
            
            
               ·Varmistetaan, että uusi kansallinen korruption vastainen strategia hyväksytään ja pannaan täytäntöön keskeisenä välineenä korruption estämisessä ja torjumisessa kaikilla tasoilla. 
            
            
               ·Jatketaan tietoisuuden lisäämistä korruption eri muodoista ja lajeista ja niiden ehkäisemisestä.
            
            
               ·Parannetaan järjestelmää, jolla korkean tason virkamiesten korruptiota voidaan tutkia ja heidät voidaan panna siitä syytteeseen, ja huolehditaan oikeudenkäyntien avoimuudesta ja puolueettomuudesta muun muassa luomalla olosuhteet niiden avoimelle käsittelylle tiedotusvälineissä. Tähän liittyen korruption torjuntaan erikoistuneen syyttäjänviraston olisi keskityttävä korkean tason korruptioon, ja sen valmiuksia torjua tällaista korruptiota olisi vahvistettava.
            
         
         
            
               ·Korruption torjuntaan erikoistuneen syyttäjänviraston olisi edistettävä kansainvälistä oikeudellista yhteistyötä vastaavien ulkomaisten toimijoiden kanssa korkean tason korruption ja rahanpesun tutkinnassa erityisesti sen takia, että nämä rikokset ovat luonteeltaan ylikansallisia.
            
            
               ·Saavutetaan tuntuvampia tuloksia korruption torjunnassa parantamalla perusteltuihin tutkintatoimiin perustuvan torjuntatyön saavutuksia entistä varoittavampien seuraamusten ja täytäntöön pantujen tuomioiden avulla, etenkin korkean tason virkamiesten korruption osalta.
            
            
               ·Varmistetaan tuloksellinen yhteistyö asiaankuuluvien EU:n toimielinten ja elinten kanssa sekä näiden asianmukainen tukeminen voimassa olevien sääntöjen ja menettelyjen mukaisesti; näitä elimiä ovat Euroopan petostentorjuntavirasto (OLAF) EU:n varojen hallinnointiin ja valvontaan liittyvissä paikalla suoritettavissa tarkastuksissa ja todentamisissa ja Euroopan syyttäjänvirasto (EPPO) unionin taloudellisiin etuihin vaikuttavien rikosten tutkinnassa ja syyttämisprosesseissa.
            
            
               ·Jatketaan Moldovan tasavallan lainsäädännön lähentämistä EU:n säännöstöön petosten torjunnassa ja pannaan täytäntöön EU:n lainsäädännön säännökset assosiaatiosopimuksen asiaan liittyvien liitteiden mukaisesti.
            
            
               Rahanpesun, terrorismin rahoittamisen ja talousrikosten torjunta
            
            
               ·Varmistetaan rahanpesun ja terrorismin rahoittamisen torjunnan oikeudellisen kehyksen asianmukainen täytäntöönpano ja sen täysimääräinen noudattaminen asiaan liittyvän EU:n oikeudellisen kehyksen sekä rahanpesun ja terrorismin rahoittamisen vastaisen toimintaryhmän (FATF) normien mukaisesti.
            
            
               ·Seurataan Moneyval-komitean antamien suositusten täytäntöönpanoa keskinäisen arviointiprosessin viidennellä kierroksella. 
            
            
               ·Hyväksytään päivitetty kansallinen rahanpesun ja terrorismin rahoittamisen torjunnan strategia ja varmistetaan sen tehokas täytäntöönpano rahanpesun ja terrorismin rahoittamisen torjunnan parantamiseksi Moneyval-komitean ja FATF:n suositusten mukaisesti.
            
            
               ·Vahvistetaan rahanpesun selvittelykeskuksen kapasiteettia ja valmiuksia ja varmistetaan sen toimiva yhteistyö EU:n jäsenvaltioiden vastaavien toimijoiden kanssa.
            
            
               ·Varmistetaan avoimuus 
            
            
               (a)suorittamalla oikeushenkilön rekisteröinnin yhteydessä tehokas tunnistaminen tosiasiallisten edunsaajien rekisterissä tehtävällä johdonmukaisella tarkastuksella;
            
            
               (b)varmistamalla tosiasiallisten edunsaajien rekisterin perustietojen ja oikeushenkilöitä koskevien perustietojen julkinen saatavuus;
            
            
               (c)varmistamalla kansallisten lainvalvontaviranomaisten ja varojen takaisin hankinnasta vastaavien virkamiesten pääsy maksutilirekisteriin verkossa EU:n ja FATF:n vaatimusten mukaisesti.
            
            
               ·Lujitetaan kansainvälistä oikeudellista ja operatiivista yhteistyötä yhteisillä tutkintaryhmillä, keskinäisellä oikeusavulla ja toimintaryhmämekanismeilla sen varmistamiseksi, että ylikansallinen (rajat ylittävä) korkean tason rahanpesutapausten tutkinta on tehokasta ja tuloksellista.
            
            
               Järjestäytyneen rikollisuuden ehkäisy ja torjunta
            
            
               ·Laaditaan uusi, laaja-alainen järjestäytyneen rikollisuuden ehkäisyn ja torjunnan politiikka-asiakirja edellisen, vuosiksi 2011–2019 laaditun strategian perusteella.
            
            
               ·Luodaan samanaikaisen talousrikosten tutkinnan järjestelmä, jonka painopisteinä ovat järjestäytyneellä rikollisuudella hankittujen varojen tunnistaminen, jäädyttäminen ja menetetyksi tuomitseminen, ja kehitetään järjestelmää tehokkaasti.
            
            
               ·Kehitetään tuloksellinen järjestelmä Europolin, Eurojustin ja muiden kansainvälisten kumppaneiden kanssa tehtävälle yhteistyölle, joka liittyy rikollisjärjestöjen tutkimiseen ja järjestäytyneellä rikollisuudella hankittujen, ulkomailla olevien varojen tunnistamiseen, jäädyttämiseen ja menetetyksi tuomitsemiseen.  
            
            
               ·Virtaviivaistetaan toimintaa, jotta voidaan varmistaa tehokkain toimivallan jako eri viranomaisten välillä vero- ja talousrikoksissa.
            
            
               ·Edistetään Moldovan viranomaisten osallistumista Itä-Euroopan järjestäytynyttä rikollisuutta (EEOC) koskevaan analyysihankkeeseen.
            
         
         
            
               ·Kehitetään oikeudellisen ja rikosteknisen osaamiskeskuksen kapasiteettia ja valmiuksia eurooppalaisten normien ja parhaiden käytäntöjen mukaisesti paikallisella ja kansallisella tasolla.
            
            
            
            
               Poliisi/lainvalvonta
            
            
               ·Laaditaan uusi yleistä järjestystä ja turvallisuutta koskeva politiikka-asiakirja, jossa määritetään asiaan liittyvien sisäministeriön alaisten instituutioiden roolit ja toimenkuvat (poliisi ja karabinieerit mukaan lukien) ja jossa otetaan huomioon nykyiset haasteet ja hyvät kansainväliset käytännöt.
            
            
               ·Edistetään operatiivista ja strategista yhteistyötä Europolin kanssa muun muassa jakamalla operatiivisia ja strategisia tietoja.
            
            
               ·Osallistutaan entistä tiiviimmin järjestäytynyttä ja vakavaa kansainvälistä rikollisuutta koskevaan EU:n toimintapoliittiseen sykliin / Euroopan monialaiseen rikosuhkien torjuntafoorumiin. 
            
            
               ·Jatketaan laaja-alaisen poliisivoimien uudistuksen edistämistä eurooppalaisten normien ja parhaiden käytäntöjen mukaisesti, jotta voidaan edelleen kehittää saavutettavissa olevia, vastuullisia, tehokkaita, avoimesti toimivia, korruptiosta vapaita ja ammattimaisia kansallisia ja paikallisia poliisivoimia, joilla on käytettävissään riittävästi resursseja.
            
            
               ·Vahvistetaan vastuuvelvollisuutta ja varmistetaan, ettei poliisiin vaikuteta asiattomasti.
            
            
               ·Lujitetaan operatiivista yhteistyötä (yhteentoimivuutta) rahanpesun selvittelystä ja julkisen talouden tarkastuksesta vastaavien yksiköiden, poliisin, vero- ja tulliviranomaisten välillä hyödyntämällä yhteentoimivuutta ja tietojen vaihtoa (esimerkiksi tietojen vaihtoa koskevien räätälöityjen sopimusten pohjalta). Operatiivisen yhteistyön helpottamiseksi olisi nimitettävä yksiköiden välisiä yhteyshenkilöitä. Olisi harkittava tilapäisiä henkilöstövaihtoja koulutustarkoituksessa.
            
            
               ·Jatketaan yhteisen lainvalvonnan koulutuskeskuksen kehittämistä Stefan cel Mare ‑koulutusakatemiaan kuuluvana autonomisesti toimivana yksikkönä, jotta voidaan varmistaa asianmukainen perus- ja erikoistason henkilöstökoulutus, mukaan lukien tarvittaessa pitkälle erikoistunut koulutus. Lainvalvonnan koulutuskeskus kehittää Moldovan tasavallan ja Euroopan unionin lainvalvontakoulutusviraston (CEPOL) välillä vuonna 2012 sovitun työjärjestelyn pohjalta läheiset operatiiviset suhteet CEPOLin ja EU:n jäsenvaltioiden lainvalvontakoulutusinstituutioiden kanssa.
            
            
               Laittomat huumausaineet
            
            
               ·Jatketaan huumausaineiden vastaista yhteistyötä alueellisissa hankkeissa ja ohjelmissa ja saattamalla huumepolitiikat täysin linjaan EU:n kantojen kanssa. Varmistetaan vuosiksi 2020–2027 laaditun kansallisen huumeiden vastaisen strategian täytäntöönpano ja täysimääräinen osallistuminen Euroopan huumausaineiden ja niiden väärinkäytön seurantakeskuksen hallinnoimaan EU4Monitoring Drugs ‑ohjelmaan.
            
            
               ·Perustetaan kansallinen huumeiden vastainen viranomainen ja käynnistetään sen toiminta.
            
            
               Ihmiskauppa
            
            
               ·Varmistetaan, että ihmiskaupan ehkäisemisen ja torjumisen kansallisen strategian, joka laadittiin vuosiksi 2018–2023, täytäntöönpano jatkuu.
            
            
               ·Huolehditaan valmiuksien kehittämisestä lainvalvontainstituutioissa sekä syyttäjä- ja oikeuslaitoksessa EU:n virastojen ja EU:n jäsenvaltioiden kanssa tehtävän ihmiskauppaa ehkäisevän ja torjuvan yhteistyön varmistamiseksi.
            
            
               ·Vahvistetaan valmiuksia, jotta voidaan varmistaa ihmiskaupan varhainen tunnistaminen ja se, että kaikille ihmiskaupan uhreille tai mahdollisille uhreille tarjotaan tuloksellista/asianmukaista apua ja tukea, johon sisältyy viranomaisten/kansalaisjärjestöjen tarjoama oikeudellinen, lääketieteellinen, psykologinen ja sosiaalinen apu, ottaen huomioon sukupuolinäkökulma ja lapsilähtöinen lähestymistapa.
            
            
               Kyberrikollisuus
            
            
               ·Tehostetaan kyberrikollisuuden torjuntatoimia muun muassa luomalla laaja-alainen oikeudellinen ja institutionaalinen kehys Budapestin yleissopimuksen mukaisesti.
            
         
         
            
               ·Ollaan EU:n kumppanitoimielinten kanssa vuorovaikutuksessa, jonka osa-alueita ovat koulutus ja tuloksellisessa kyberrikollisuuden torjunnassa tarvittavien teknisten valmiuksien kehittäminen.
            
            
               Kyberturvallisuus 
            
            
               ·Varmistetaan sellaisten toimenpiteiden täytäntöönpano, jotka liittyvät vuosiksi 2019–2024 laaditun Moldovan tasavallan tietoturvastrategian kyberturvallisuutta käsittelevään osaan ja siihen liittyvään toimintasuunnitelmaan.
            
            
               ·Vahvistetaan kyberturvallisuutta saattamalla toimenpiteistä yhteisen korkeatasoisen verkko- ja tietojärjestelmien turvallisuuden varmistamiseksi koko unionissa 6 päivänä heinäkuuta 2016 annettu Euroopan parlamentin ja neuvoston direktiivi (EU) 2016/1148 (verkko- ja tietoturvadirektiivi) osaksi kansallista lainsäädäntöä.
            
            
               ·Määritetään kansallinen CERT (tietoturvaloukkauksiin ja niiden ennaltaehkäisyyn keskittyvä ryhmä) ja nimitetään se virallisesti ja tehdään selvä työn ja toimivallan jako kyberturvallisuuden varmistamiseen osallistuvien viranomaisten välillä.
            
            
               ·Luodaan lähestymistapa kyberturvallisuudessa tehtävän yhteistyön tehostamiseksi tietojen vaihdon ja parhaiden käytäntöjen avulla ja erityisesti käyttämällä EU:n kehittämää 5G-kyberturvallisuusvälineistöä. 
            
            
               Tietosuoja 
            
            
               ·Jatketaan henkilötietojen suojaa koskevan kansallisen oikeudellisen kehyksen yhdenmukaistamista EU:n lainsäädännön kanssa kiinnittäen erityisesti huomiota Euroopan parlamentin ja neuvoston asetukseen (EU) 2016/679 sekä Euroopan parlamentin ja neuvoston direktiiviin (EU) 2016/680.
            
            
               ·Jatketaan henkilötietojen suojaa koskevan kansallisen oikeudellisen kehyksen täytäntöönpanoa kaikilla aloilla, jotta henkilötietojen korkeatasoinen suoja voidaan varmistaa tehokkaasti ja eurooppalaisten ja kansainvälisten sopimusten ja normien mukaisesti.
            
            
               Liikkuvuus, muuttoliike- ja turvapaikka-asiat sekä rajaturvallisuus
            
            
               – 3–4 vuoden kuluessa:
            
            
               ·Varmistetaan, että kaikki viisumivapautta koskevat välitavoitteet ja komission viisumivapauden keskeyttämismekanismin raporteissa antamat suositukset toteutetaan jatkuvasti.
            
            
               ·Jatketaan EU:n ja Moldovan tasavallan välisen takaisinottosopimuksen tehokkaan täytäntöönpanon varmistamista.
            
            
               ·Lujitetaan operatiivista yhteistyötä, jotta voidaan vähentää nopeasti Moldovan kansalaisten Schengen+ -alueella jättämien perusteettomien turvapaikkahakemusten määrää. 
            
            
               ·Jatketaan viisumivapaaseen matkustamiseen liittyviä oikeuksia ja velvollisuuksia koskevien tiedotuskampanjoiden järjestämistä. 
            
            
               ·Vahvistetaan rajaturvallisuutta entisestään muun muassa tuloksellisella viranomaisyhteistyöllä asiaan liittyvien kansallisten viranomaisten (esimerkiksi rajavartijoiden ja tullin) välillä ja ylläpidetään rajatarkastusten ja rajavalvonnan korkeaa laatua.
            
            
               ·Tehostetaan rajaturvallisuuteen liittyvää operatiivista yhteistyötä EU:n ja Moldovan tasavallan välisellä rajalla, mukaan lukien mutta ei yksinomaan strategisten ja operatiivisten tietojen vaihdon parantaminen. 
            
            
               ·Jatketaan yhteistyön lujittamista Euroopan raja- ja merivartioviraston (Frontex) kanssa, mihin sisältyy yhdennettyä rajaturvallisuutta koskeva yhteistyö, koulutukset, alueelta tulevat tarkkailijat yhteisoperaatioissa ja tietojen vaihto itäisen kumppanuuden riskianalyysiverkossa.
            
            
               ·Kehitetään uusi muuttoliike- ja turvapaikka-asioiden strategisen kehityksen konsepti kansallisessa kehitysstrategiassa määritettyjen keskushallinnon tavoitteiden ja muuttoliikettä koskevan Global Compact ‑aloitteen tavoitteiden panemiseksi täytäntöön. 
            
            
               ·Laaditaan ja pannaan täytäntöön uusi muuttoliike- ja turvapaikka-asioiden politiikka-asiakirja (joka perustuu edellisestä, vuosiksi 2011–2020 laaditusta strategiasta opittuihin asioihin ja nykyisiin haasteisiin).
            
         
         
            
               ·Jatketaan Moldovan tasavallan kansalaisten uudelleenkotouttamisen tukemista ja laaditaan uusi politiikka-asiakirja, jolla tuetaan ulkomailta palaavien Moldovan kansalaisten uudelleenkotouttamista (kehittymässä olevien tarpeiden ja vuosiksi 2017–2020 laaditun toimintasuunnitelman täytäntöönpanosta opittujen asioiden pohjalta) ja haavoittuvassa asemassa oleviin ja syrjäytyneisiin yhteisöihin kuuluvien henkilöiden kotouttamista sekä etsitään ratkaisuja kyseisten ryhmien laittoman muuttoliikkeen taustalla oleviin syihin.
            
            
               ·Jatketaan käytännön yhteistyön kehittämistä EU:n ja Moldovan tasavallan liikkuvuuskumppanuuden puitteissa.
            
            
               ·Parannetaan tietojen vaihtoa uudessa muuttoliike- ja turvapaikkasopimuksessa ehdotetuissa puitteissa.
            
            
               – 7 vuoden kuluessa:
            
            
               ·Huolehditaan edelleen asianmukaisesta infrastruktuurista, teknisistä laitteista, tietojärjestelmistä sekä taloudellisista ja henkilöresursseista Moldovan tasavallan yhdennettyä rajaturvallisuutta koskevan strategian sekä toimintasuunnitelman mukaisesti.
            
            
               ·Laaditaan ja pannaan täytäntöön neljäs kansallinen yhdennetyn rajaturvallisuuden politiikka-asiakirja (joka perustuu edellisestä, vuosiksi 2018–2023 laaditusta strategiasta saatuihin kokemuksiin).
            
            
               ·Vahvistetaan olemassa olevaa infrastruktuuria (mukaan lukien säilöönottokeskukset) ja asiasta vastaavien elinten henkilöresursseja, jotta Moldovan tasavallan alueella laittomasti oleskelevien ja/tai sen kautta kulkevien kolmansien maiden kansalaisten palauttaminen voidaan varmistaa, ja huolehditaan säilöönotettujen siirtolaisten ihmisoikeuksien kunnioittamisesta.
            
            
               ·Vahvistetaan voimassa olevia kotoutumista koskevia puitteita kotouttamiskeskusten avulla ja edistetään erityisesti haavoittuvassa asemassa oleviin ja syrjäytyneisiin yhteisöihin kuuluvien henkilöiden kotouttamista sekä pyritään puuttumaan kyseisten ryhmien laittoman muuttoliikkeen taustalla oleviin syihin.
            
            
               ·Jatketaan turvapaikkalainsäädännön, joka tarjoaa hyvät puitteet kansainvälistä suojelua tarvitsevien ihmisten suojelemiseksi, tehokasta täytäntöönpanoa parantamalla vastaanottokeskuksen infrastruktuuria.
            
            
               ·Noudatetaan yhdennettyä lähestymistapaa maahanmuuttajayhteisöihin liittyvissä asioissa ja tuetaan niihin liittyviä kansallisten ja paikallisten viranomaisten valmiuksia. 
            
            
               ·Kehitetään entistä tehokkaampia keinoja edistää laillista muuttoliikettä ja kiertomuuttoa, muun muassa työvoiman muuttoliikettä koskevia järjestelmiä, kunnioittaen olemassa olevaa kansallista lainsäädäntöä ja osaamista sekä kaikkien siirtotyöläisten ihmisoikeuksia.
            
            
               Oikeudellinen yhteistyö
            
            
               ·Tehostetaan Moldovan tasavallan ja Eurojustin yhteistyötä.
            
            
               ·Liitytään siviilioikeudellista yhteistyötä koskeviin monenvälisiin yleissopimuksiin, erityisesti vuoden 1970 yleissopimukseen todisteiden vastaanottamisesta ulkomailla siviili- tai kauppaoikeudellisissa asioissa, ja pannaan ne täytäntöön. 
            
            
               ·Pyritään liittymään lastensuojelua koskeviin monenvälisiin yleissopimuksiin toteutettavuustutkimusten tulosten perusteella, etenkin kansainvälistä yksityisoikeutta käsittelevän Haagin konferenssin yleissopimuksiin perheoikeuden alalla, kuten vuoden 1996 yleissopimukseen toimivallasta, sovellettavasta laista, toimenpiteiden tunnustamisesta ja täytäntöönpanosta sekä yhteistyöstä vanhempainvastuuseen ja lasten suojeluun liittyvissä asioissa ja vuoden 2007 yleissopimukseen lasten ja muiden perheenjäsenten elatusavusta, ja panemaan ne täytäntöön.
            
            
               
            
            
               IV. Taloudellinen ja alakohtainen yhteistyö
            
            
               Osapuolet tekevät yhteistyötä edistääkseen talouskehitystä ja taloudellista yhdentymistä entistä syvemmän alakohtaisen yhteistyön avulla. Moldovan tasavalta raportoi lähentämisen tilanteesta erikoistuneiden alakomiteoiden kautta EU:lle säännöllisesti, ja EU tarjoaa tarvittaessa ja molempien osapuolien niin sopiessa tukea ja asiantuntemusta auttaakseen Moldovan tasavaltaa tässä prosessissa.
            
            
            
               1.Ilmastotoimet
            
         
         
            
               Osapuolet tekevät yhteistyötä lujittaakseen ilmastonmuutosta koskevaa vuoropuhelua ja yhteistyötä ja pyrkivät siinä seuraaviin tavoitteisiin:
            
            
               – 3–4 vuoden kuluessa:
            
            
               ·Tehdään Moldovan tasavallan kanssa yhteistyötä laadittaessa ja pantaessa täytäntöön kasvihuonekaasujen vähäpäästöisyyttä koskeva pitkän aikavälin politiikka-asiakirja, joka heijastaa Euroopan vihreän kehityksen ohjelman koko talouden kattavaa lähestymistapaa.
            
            
               ·Jatketaan yhteistyötä Moldovan tasavallan kanssa Euroopan vihreän kehityksen ohjelman tavoitteiden omaksumisessa ja Moldovan tasavallan tukemista tässä prosessissa. 
            
            
               ·Tehdään valtavirtaistamisyhteistyötä kansalaisyhteiskunnan, nuorten ja paikallisten sidosryhmien kanssa ilmastonmuutoksen vaikutusten tunnetuksi tekemiseksi ja positiivisten käyttäytymismuutosten aikaansaamiseksi. 
            
            
               ·Jatketaan lainsäädännön lähentämistä assosiaatiosopimuksen ilmastotoimiin liittyvään EU:n lainsäädäntöön toimien energiayhteisön kontekstissa.
            
            
               ·Tehdään yhteistyötä Pariisin ilmastosopimuksen täytäntöönpanossa.
            
            
               ·Pyritään tekemään taloudesta ilmaston kannalta kestävämpää ja vihreämpää ja saavuttamaan ympäristö- ja ilmastotavoitteet osana covid-19-kriisistä elpymiseen liittyviä vihreitä toimenpiteitä.
            
            
               – 7 vuoden kuluessa:
            
            
               ·Tehdään yhteistyötä Moldovan tasavallan kanssa päästökauppajärjestelmän tai muiden hiilen hinnoittelumekanismien kehittämisessä.
            
            
               ·Tehdään yhteistyötä Moldovan tasavallan kanssa, jotta sen taloudessa saavutettaisiin ilmastoneutraalius vuoteen 2050 mennessä. 
            
            
            
               2.Ympäristö
            
            
               Osapuolet tekevät seuraaviin tavoitteisiin tähtäävää yhteistyötä:
            
            
               – 3–4 vuoden kuluessa:
            
            
               ·Jatketaan maan tilanteen lähentämistä EU:n ympäristölainsäädäntöön asiaan liittyvillä politiikka-asiakirjoilla, laeilla ja sekundäärilainsäädännöllä erityisesti, kun kyseessä on jätehuolto, jätevesien käsittely, kestävä vesihuolto, teollisuuden päästöt, kemikaalit, luonnonsuojelu, metsien kehittäminen ja hoito, ilman laatu ja ilmastonmuutos.
            
            
               ·Saatetaan valmiiksi alan institutionaalinen uudistus sellaisen asianmukaisen ympäristöhallinnon luomiseksi, jolla on käytössään tarvittavat budjettivarat ja tarvittava henkilöstö EU:n ympäristösäännöstön täytäntöönpanemiseksi ja valvomiseksi. Kehitetään ja otetaan käyttöön ympäristöalan taloudellisia välineitä.
            
            
               ·Tehdään yhteistyötä Moldovan tasavallan kanssa vihreän kiertotalouden kehittämisessä ja luonnonvarojen kestävän hallinnan varmistamisessa ja edistetään näin Euroopan vihreän kehityksen ohjelman tavoitteita.
            
            
               ·Aloitetaan ympäristöasioiden hallinta- ja auditointijärjestelmän (EMAS) edistäminen tavoitteena kannustaa organisaatioita ja julkisia instituutioita parantamaan ympäristöön ja kestävään kehitykseen liittyvää toimintaansa.
            
            
               ·Tehdään yhteistyötä sellaisten monenvälisten ympäristösopimusten täytäntöönpanossa, joissa EU ja Moldovan tasavalta ovat osapuolia.
            
         
         
            
               ·Tehdään yhteistyötä tietyillä osa-alueilla, kuten uudelleenmetsittämisen/metsittämisen vauhdittamisessa ja kestävässä metsäntaloudessa, biologisen monimuotoisuuden suojelussa ja suojelualueiden asianmukaisessa hoidossa.
            
            
               ·Tehdään yhteistyötä Moldovan tasavallan vesivarojen hallinnan vahvistamiseksi rajat ylittävästä näkökulmasta soveltamalla EU-tason parhaita käytäntöjä.
            
            
               ·Tehdään yhteistyötä sellaisten politiikkojen täytäntöönpanemiseksi, joiden tavoitteena on varmistaa Dnestr-joen vesivarojen kestävä hallinta tarvittaessa vesistöaluetasolla.
            
            
               ·Tehdään mahdolliseksi tehokas ympäristöasioiden kansalaisverkosto, jolla on hyvät valmiudet osallistua päätöksentekoprosessiin tuloksellisesti.
            
            
               ·Varmistetaan ympäristölainsäädännön tehokas valvonta.
            
            
               – 7 vuoden kuluessa:
            
            
               ·Tehdään yhteistyötä Moldovan tasavallan kanssa etenemisessä kohti nykyaikaista, resurssitehokasta ja kilpailukykyistä taloutta kiertotalouden vähäpäästöisyyskehityksen periaatteiden ja Euroopan vihreän kehityksen ohjelman tavoitteiden mukaisesti muun muassa sisällyttämällä ympäristöseikat osaksi kaikkia talouden osa-alueita.
            
            
            
               3.Digitaalitalous ja -yhteiskunta
            
            
               Osapuolet tekevät tarvittaessa yhteistyötä EU:n ja Moldovan tasavallan välisen assosiaatiosopimuksen asiaa koskevissa liitteissä mainittujen EU:n lakien panemiseksi täytäntöön ripeästi ja täysimääräisesti. Lisäksi osapuolet tekevät yhteistyötä vahvistaakseen digitaalisten markkinoiden yhdenmukaistamista EU:n kanssa ja itäisen kumppanuuden piirissä olevien maiden kesken sekä edistääkseen asiaan liittyviä kansallisen tason aloitteita Moldovan tasavallassa. Osapuolet kannustavat ottamaan käyttöön EU:n avaruusohjelman, erityisesti Galileon, Copernicuksen ja Euroopan geostationaarisen navigointilisäjärjestelmän (EGNOS), tarjoamaa maksutonta avointa dataa ja sen tarjoamia maksuttomia avoimia palveluja, joilla on merkittävää potentiaalia digitaalitalouden ja näyttöön perustuvan päätöksenteon kannalta. Osapuolet tekevät seuraaviin tavoitteisiin tähtäävää yhteistyötä:
            
            
               – 3–4 vuoden kuluessa:
            
            
               ·Jatketaan Moldovan lainsäädännön lähentämistä EU:n lainsäädäntöön sähköisen viestinnän ja paikkatietoinfrastruktuurin aloilla.
            
            
               ·Pyritään toteuttamaan mahdollinen sähköisten luottamuspalvelujen keskinäinen tunnustaminen EU:n kanssa yhtenä EU4Digital-hankkeen pääasiallisena tuloksena.
            
            
               ·Pannaan Moldovan tasavallassa täytäntöön kuuden itäisen kumppanuuden maan alueellinen verkkovierailusopimus ja alueellinen radiotaajuussopimus.
            
            
               ·Pannaan Moldovan tasavallassa täytäntöön kansallinen laajakaistastrategia EU:n lainsäädännön ja parhaiden käytäntöjen mukaisesti erityisesti digitaalisen infrastruktuurin turvallisuuden osalta.
            
            
               ·Tuetaan EU4Digital-hankkeen tuloksena sähköisen viranomaisasioinnin ohjelman täytäntöönpanoa niin, että painotetaan kansalaisille ja yrityksille suunnattuja rajat ylittäviä sähköisiä palveluja.
            
            
               – 7 vuoden kuluessa:
            
            
               ·Edistetään digitaalitaloutta Moldovan tasavallassa erityisesti digiosaamisen, tieto- ja viestintätekniikan koulutusohjelmien, avaruusteknologiaan perustuvan datan ja avaruusteknologiaan perustuvien palvelujen käyttöönoton, digitaalisten innovaatioiden, startup-ekosysteemien ja kyberturvallisuuden osalta.
            
            
               ·Helpotetaan digitaalista hallintoa standardoimalla paikkatietoja digitaalista siirtymää varten EU:n parhaiden käytäntöjen mukaisesti.
            
            
         
         
            
            
            
               4.Koulutus, nuoriso ja urheilu
            
            
               Osapuolet tekevät yhteistyötä yleissivistävän ja ammatillisen koulutuksen järjestelmien yleisessä nykyaikaistamisessa ja laadun varmistamisessa. Yhteistyöllä pyritään muun muassa seuraaviin tavoitteisiin:
            
            
               ·Jatketaan koulutusuudistusten tekemistä koulutustarjonnan tehokkuuden ja merkityksellisyyden lisäämiseksi.
            
            
               ·Laaditaan ja pannaan täytäntöön uusi kansallinen vuoteen 2030 tähtäävä koulutusstrategia ja sen täytäntöönpano-ohjelma.
            
            
               ·Digitalisoidaan koulutusprosessi. Tehdään innovoinnista ja digitaalisuudesta valtavirtaa kaikissa oppimistilanteissa.
            
            
               ·Yhdistetään ja yhdennetään koulutus, tutkimus ja innovointi entistä paremmin Moldovan tasavallan taloudellisen ja sosiaalisen kehityksen edistämiseksi.
            
            
               ·Kannustetaan strategista lähestymistapaa ammatilliseen koulutukseen sen saavutettavuuden, laadun ja merkityksellisyyden varmistamiseksi.
            
            
               ·Vahvistetaan yhteistyötä, valmiuksien kehittämistä ja liikkuvuutta EU:n ohjelmilla ja aloitteilla ja edistetään Moldovan tasavallan aktiivista osallistumista Erasmus+ -ohjelmaan ja Euroopan solidaarisuusjoukkoja koskeviin ohjelmiin.
            
            
               ·Parannetaan opettajien perus- ja jatkokoulutuksen laatua, opetustyön houkuttelevuutta ja opettajien urakehitystä.
            
            
               ·Parannetaan opetusmateriaalien laatua, uusien opetussuunnitelmien mukaiset oppikirjat mukaan lukien.
            
            
               ·Vahvistetaan strategista lähestymistapaa nuorisopolitiikkaan ja parannetaan vaihtotoimintaa ja yhteistyötä epävirallisessa koulutuksessa.
            
            
               ·Lujitetaan osallistavaa koulutusta kaikilla tasoilla.
            
            
               ·Luodaan elinikäisen oppimisen ekosysteemi, mukaan lukien toimiva aiemman ammatillisen kokemuksen tunnustaminen. 
            
            
               Osana yleistä koulutusjärjestelmän laadun ja merkityksellisyyden parantamista ja tiiviimpien työmarkkinayhteyksien muodostamista osapuolet tekevät seuraaviin tavoitteisiin tähtäävää yhteistyötä:
            
            
               – 3–4 vuoden kuluessa:
            
            
               ·Jatketaan ammatillisen ja yliopistokoulutuksen, muun muassa lääketieteellisen koulutuksen, mukauttamista eurooppalaisiin vähimmäiskoulutusvaatimuksiin.
            
            
               ·Uudistetaan Moldovan yliopistoja, etenkin pedagogisia yliopistoja, sekä resurssien optimoinnin että koulutusohjelmien merkityksellisyyden ja sisällön osalta.
            
            
               ·Vakiinnutetaan laadunvalvontajärjestelmä muun muassa arvioinnin kansainvälistämisen avulla.
            
         
         
            
               ·Jatketaan korruption vastaisten toimien vahvistamista kautta linjan.
            
            
               ·Yhdistetään oppilaitospohjaista ammatillista koulutusta ja harjoittelu- ja opiskelujaksoja yhdistelevää ammatillista koulutusta opintojen merkityksellisyyden ja työllistymisen lisäämiseksi.
            
            
               ·Toteutetaan opettajankoulutusohjelma alusta loppuun uusien opetussuunnitelmien mukaisesti.
            
            
               ·Rakennetaan luotettava koulutustietokanta, jotta voidaan saada aikaan näyttöön perustuvia uudistuksia, joita seuraa tehtyjen toimenpiteiden arviointi.
            
            
               ·Päivitetään koulutusalan poliittinen kehys opittujen asioiden pohjalta.
            
            
               ·Jatketaan kaikkien opetushallintoon osallistuvien hallintoelinten ja viranomaisten institutionaalisien valmiuksien parantamista.
            
            
               Osapuolet tekevät myös seuraaviin tavoitteisiin tähtäävää yhteistyötä:
            
            
               ·Vaihdetaan tietoja ja hyviä käytäntöjä urheilun ja liikunnan alalla keskittyen terveellisiin elämäntapoihin, ympäristöön, urheilun yhteiskunnallisiin ja kasvatuksellisiin arvoihin ja hyvään urheiluhallintoon.
            
            
               ·Jatketaan yhteistyötä vuosittain järjestettävän Euroopan urheiluviikon puitteissa. 
            
            
            
               5.Kansanterveys
            
            
               Osapuolet tekevät seuraaviin tavoitteisiin tähtäävää yhteistyötä:
            
            
               ·Laaditaan uusi, myös sähköiset terveyspalvelut kattava terveyspolitiikka-asiakirja terveyspalvelujen saatavuuden ja laadun parantamiseksi.
            
            
               ·Puututaan sukupuolittuneisiin terveysnäkökohtiin ottamalla erityisesti huomioon nimenomaan naisiin liittyvät terveysriskit ja sairaudet.
            
            
               ·Laaditaan ja pannaan täytäntöön kansallinen monivuotinen kansanterveyden institutionaalinen kehityssuunnitelma. 
            
            
               ·Pannaan täytäntöön uusi kansallinen tarttumattomien tautien ehkäisy- ja valvontaohjelma tautitaakan keventämiseksi, riskitekijöiden esiintyvyyden vähentämiseksi ja tautien valvonnan parantamiseksi Agenda 2030 ‑toimintaohjelman kestävän kehityksen tavoitteiden mukaisesti. 
            
            
               ·Lisätään terveyslukutaitoa ja voimaannutetaan näin yhteisöjä ja väestöä omaksumaan entistä terveemmät elämäntavat.
            
            
               ·Lujitetaan kansanterveysyhteistyötä erityisesti pandemiavalmiuden parantamiseksi, kansainvälisen terveyssäännöstön täytäntöön panemiseksi ja terveydenhuoltojärjestelmien vahvistamiseksi.
            
            
               ·Jatketaan lainsäädännön lähentämistä EU:n lainsäädäntöön niillä osa-alueilla, jotka koskevat tartuntatauteja ja elinsiirtoa varten tarkoitettujen ihmiselinten laatua ja turvallisuutta. 
            
            
               ·Valmistellaan ihmisten käyttöön tarkoitettujen lääkkeiden rekisteröintiä koskevia vaatimuksia käsittelevän kansainvälisen harmonisointineuvoston (ICH) linjausten täytäntöönpanoa ja aletaan panna niitä täytäntöön.
            
         
         
            
            
               6.Talouskehitys ja markkinamahdollisuudet
            
            
               Osapuolet tekevät yhteistyötä tukeakseen Moldovan tasavaltaa moitteettomasti toimivan markkinatalouden luomisessa ja sen politiikkojen lähentämisessä EU:n politiikkoihin vakaata makrotaloutta, tervettä julkistaloutta, vahvaa rahoitusjärjestelmää ja tasapainoista maksutasetta koskevien periaatteiden mukaisesti. Tällä yhteistyöllä pyritään edistämään erityisesti seuraavien tavoitteiden saavuttamista: 
            
            
               ·Seurataan makrotaloudellista kehitystä, keskustellaan keskeisistä politiikkaan liittyvistä haasteista ja vaihdetaan tietoja parhaista käytännöistä lujittamalla säännöllistä makrotaloudellista vuoropuhelua, jotta voidaan parantaa talouspolitiikan laatua.
            
            
               ·Jatketaan Moldovan keskuspankin ja valtion rahoitusmarkkinakomitean riippumattomuuden ja sääntelyvaltuuksien lujittamista ja niiden valmiuksien kehittämistä rahoitusalan sääntely- ja valvontapolitiikan alalla rahoitusalan kestävyyden varmistamiseksi.
            
            
               ·Jaetaan EU:n kokemuksia raha- ja valuuttakurssipolitiikasta, euron kansainvälinen rooli mukaan lukien, jotta voidaan edelleen kehittää Moldovan tasavallan valmiuksia näillä aloilla.
            
            
               ·Vahvistetaan valtion omistajapolitiikkaa valtion omistamien yritysten tehokkuuden parantamiseksi, julkisen talouden riskien pienentämiseksi ja avoimen, kilpailukykyisen ja läpinäkyvän yksityistämisen varmistamiseksi EU:n parhaiden käytäntöjen mukaisesti.
            
            
               ·Täytetään tarvittavat ehdot, jotta voidaan liittyä yhtenäiseen euromaksualueeseen (SEPA).
            
            
               ·Parannetaan institutionaalisia valmiuksia, tehokkuutta, avoimuutta ja kilpailuun liittyvää sääntelykehystä.
            
            
            
               7.Yhtiöoikeus, kirjanpito ja tilintarkastus, yritysten hallinto- ja ohjausjärjestelmä
            
            
               Osapuolet tekevät yhteistyötä valmistaakseen Moldovan tasavaltaa EU:n lainsäädännön ja assosiaatiosopimuksen asiaa koskevassa liitteessä mainittujen kansainvälisten oikeusvälineiden täytäntöönpanoon. Tavoitteita ovat erityisesti seuraavat: 
            
            
               ·Jatketaan Moldovan tasavallan tilintarkastusta ja kirjanpitoa koskevan lainsäädännön lähentämistä assosiaatiosopimuksen liitteessä II lueteltuihin EU:n ja kansainvälisiin oikeusvälineisiin.
            
            
               ·Vaihdetaan osapuolten kesken sovitulla tavalla oikea-aikaista, hyödyllistä ja tarkkaa tietoa voimassa olevan lainsäädännön tilanteesta ja sen yhteneväisyydestä EU:n lainsäädännön kanssa EU:n lainsäädännön täytäntöönpanemiseksi sovitun aikataulun mukaisesti.
            
            
               ·Määritellään alat, joilla olisi tarjottava koulutusta, valmiuksien kehittämistä ja asiantuntemusta.
            
            
               ·Jatketaan erilaisten tarkastuselinten järjestelmän uudistuksen täytäntöönpanoa, jotta voidaan parantaa tehokkuutta ja vähentää korruption mahdollisuutta perimmäisenä tavoitteena parantaa liiketoimintaympäristöä ja tehostaa lainsäädännön ja normien täytäntöönpanoa. 
            
            
               ·Kehitetään yhtiöoikeuden täytäntöönpanoon, kirjanpitoon ja tilintarkastukseen sekä yritysten hallinto- ja ohjausjärjestelmään liittyvien Moldovan tasavallan valtiollisten instituutioiden hallinnollisia valmiuksia.
            
            
               ·Aloitetaan keskustelut yritysten tosiasiallisten edunsaajien rekisterin perustamiseksi.
            
            
               ·Parannetaan yritysten maksukyvyttömyyteen/lopettamiseen liittyvien asioiden ratkaisemista koskevaa sääntelykehystä.
            
            
         
         
            
               8.Työllisyys, sosiaalipolitiikka ja yhtäläiset mahdollisuudet
            
            
               Osapuolet tekevät yhteistyötä taatakseen kaikille ihmisarvoista työtä ja oikeudenmukaiset työolot, vahvistaakseen yhtäläisiä mahdollisuuksia, edistääkseen pääsyä työmarkkinoille sekä torjuakseen köyhyyttä ja sosiaalista syrjäytymistä. Osapuolet tekevät yhteistyötä varmistaakseen työn ihmisarvoisuuden ja oikeudenmukaiset työolot. Tavoitteita ovat seuraavat:
            
            
               – 3–4 vuoden kuluessa:
            
            
               ·Jatketaan Moldovan lainsäädännön lähentämistä EU:n työlainsäädäntöön ja työsuojelulainsäädäntöön assosiaatiosopimuksessa annettujen määräaikojen mukaisesti ja varmistetaan Kansainvälisen työjärjestön (ILO) normien noudattaminen.
            
            
               ·Perustetaan tuloksellinen työsuojelun, työntekijöiden oikeuksien ja työolojen tarkastusjärjestelmä ja saatetaan se linjaan ILOn normien kanssa (oikeudellinen kehys ja valmiudet).
            
            
               ·Luodaan lähestymistapa pimeään työhön ja epävirallisiin työsuhteisiin puuttumiseksi.
            
            
               ·Vahvistetaan työmarkkinoiden seurantaryhmän valmiuksia.
            
            
               ·Varmistetaan tuloksellinen työmarkkinaosapuolten vuoropuhelu ja työehtosopimusneuvotteluprosessi. 
            
            
               – 7 vuoden kuluessa:
            
            
               ·Pannaan työlainsäädäntö ja työsuojelulainsäädäntö tehokkaasti täytäntöön etenkin  
            
            
               –vahvistamalla hallinnollisia ja lainvalvontavalmiuksia erityisesti työsuojeluviranomaisen ja asianomaisten oikeuselinten osalta
            
            
               –kouluttamalla työmarkkinaosapuolia, tuomareita ja muita asianomaisia sidosryhmiä ja lisäämällä tietoisuutta.
            
            
               ·Pannaan täytäntöön pimeään työhön ja epävirallisiin työsuhteisiin puuttumiseksi luotu lähestymistapa ja seurataan sitä.
            
            
               Yhtäläisten mahdollisuuksien vahvistaminen ja työmarkkinoille pääsyn edistäminen 
            
            
               – 3–4 vuoden kuluessa:
            
            
               ·Laaditaan toimintapolitiikka entistä suuremman työmarkkinoille osallistumisen kannustamiseksi.
            
            
               ·Parannetaan nuorten työelämään siirtymistä tukevia toimintapolitiikkoja.
            
            
               ·Vahvistetaan työllisyys- ja sosiaalipolitiikkojen kehittämisestä ja täytäntöönpanosta vastaavien viranomaisten ja instituutioiden, erityisesti työnvälitys- ja sosiaalipalvelujen, valmiuksia.
            
            
               ·Parannetaan naisten yhtäläistä työmarkkinoille pääsyä ja pyritään saavuttamaan miesten ja naisten välinen tasa-arvo palkkatyössä – muun muassa suojelemalla raskaana olevia työntekijöitä asianmukaisesti ja varmistamalla sukupuolten välinen palkkatasa-arvo.
            
            
               – 7 vuoden kuluessa:
            
         
         
            
               ·Vahvistetaan työllisyys- ja sosiaalipolitiikkojen kehittämisestä ja täytäntöönpanosta vastaavien viranomaisten ja instituutioiden, erityisesti työnvälitys- ja sosiaalipalvelujen, valmiuksia.
            
            
               Köyhyyden ja sosiaalisen syrjäytymisen torjunta
            
            
               – 3–4 vuoden kuluessa:
            
            
               ·Varmistetaan, että sosiaalisen suojelun järjestelmä tukee aktivointia (työmarkkinoille osallistumista) ja että sosiaaliavustus- ja eläkejärjestelmät ovat asianmukaisia ja kestäviä.
            
            
            
               9.Kuluttajansuoja 
            
            
               Osapuolet tekevät yhteistyötä valmistellakseen EU:n lainsäädännön ja assosiaatiosopimuksen asiaa koskevassa liitteessä mainittujen kansainvälisten oikeusvälineiden täytäntöönpanoa tavoitteinaan erityisesti seuraavat: 
            
            
               – 3–4 vuoden kuluessa: 
            
            
               ·Pannaan täytäntöön Moldovan tasavallan kuluttajansuojaviraston monivuotinen institutionaalinen kehityssuunnitelma. 
            
            
               ·Pannaan täytäntöön Moldovan tasavallan elintarviketurvallisuusviraston monivuotinen institutionaalinen kehityssuunnitelma. 
            
            
               ·Tarkastellaan kuluttajansuojaa koskevasta yhteistyöstä annetun asetuksen (EY) N:o 2006/2004 saattamista osaksi kansallista lainsäädäntöä ottaen huomioon, että asetus korvattiin 17 päivästä tammikuuta 2020 alkaen kuluttajansuojaa koskevasta yhteistyöstä annetulla asetuksella (EU) 2017/2394, jossa annettiin lisää vähimmäisvaltuuksia ja ‑vaatimuksia toimivaltaisille viranomaisille sekä muita asiaan liittyviä säännöksiä.
            
            
               ·Sovitaan, että kuluttajariitojen vaihtoehtoisesta riidanratkaisusta annettu direktiivi 2013/11/EU lisätään luetteloon niistä EU:n kuluttajansuojasäännöstön säädöksistä, joihin nähden lainsäädäntöä yhdenmukaistetaan.
            
            
               – 7 vuoden kuluessa: 
            
            
               ·Perustetaan ja otetaan käyttöön järjestelmä, joka mahdollistaa tehokkaan viestinnän kansallisten sidosryhmien välillä vaarallisista muista kuluttajatuotteista kuin elintarvikkeista ja tällaisten tuotteiden markkinoilta poistamisen ja jonka mallina käytetään tuoteturvallisuutta koskevaa EU:n nopeaa tiedonvaihtojärjestelmää. 
            
            
               ·Osapuolet keskustelevat mahdollisista yhteistyöhönsä sisällytettävistä toimenpiteistä käyttäen perustana EU:n arviointia siitä, noudatetaanko kansallisessa tuoteturvallisuusjärjestelmässä yleistä tuoteturvallisuusdirektiiviä.
            
            
               ·Perustetaan ja otetaan käyttöön EU:n mallin mukaiseen elintarvikkeita ja rehuja koskevaan nopeaan hälytysjärjestelmään perustuva järjestelmä tietojen vaihtamiseksi vaarallisista elintarvikkeista. 
            
            
               ·Yhdistetään elintarviketurvallisuuden eri tarkastustahot (rajatarkastus, kasvien ja eläinten terveyteen liittyvät palvelut sekä viljelykasvien ja maaperän testauksesta ja sertifioinnista vastaava kansallinen keskus) samaan integroituun ja yhteisesti hallinnoituun hallinnon tietojärjestelmään. 
            
            
               ·Kehitetään edelleen elintarvikkeiden ja muiden tuotteiden riskipohjaisia hallinnollisia valvontamenettelyjä ja sovelletaan niitä. 
            
            
               ·Arvioidaan säännöllisin väliajoin Moldovan tasavallan kuluttajansuojaviraston monivuotista institutionaalista kehityssuunnitelmaa ja tarkistetaan sitä tarvittaessa. 
            
            
               ·Arvioidaan säännöllisin väliajoin Moldovan tasavallan elintarviketurvallisuusviraston monivuotista institutionaalista kehityssuunnitelmaa ja tarkistetaan sitä tarvittaessa. 
            
         
         
            
               ·Jatketaan Moldovan tasavallan terveys- ja kasvinsuojelutoimien oikeudellisten ja normatiivisten puitteiden yhdenmukaistamista EU:n säännöstön kanssa. 
            
            
               ·Jatketaan Moldovan tasavallan lainsäädännön asteittaista lähentämistä asiaan liittyviin EU:n säädöksiin ja kansainvälisiin oikeusvälineisiin.
            
            
               ·Tuetaan riippumattomien kuluttajajärjestöjen, mukaan lukien kuluttajia edustavat kansalaisjärjestöt, kehittämistä ja edistetään kuluttajaryhmien edustajien välisiä yhteyksiä sekä viranomaisten ja kansalaisjärjestöjen yhteistyötä kuluttajansuojan alalla.
            
            
               ·Vahvistetaan kuluttajansuojan täytäntöönpanoon liittyviä hallinnollisia valmiuksia Moldovan tasavallassa etenkin antamalla valtion virkamiehille ja muille kuluttajien etua edustaville tahoille koulutusta, jonka aiheena on EU:n lainsäädännön ottaminen osaksi kansallista lainsäädäntöä sekä tätä seuraava täytäntöönpano ja soveltaminen.
            
            
            
               10.Tilastotiedot
            
            
               Osapuolet tekevät yhteistyötä varmistaakseen, että Moldovan tasavallan kansallisessa tilastojärjestelmässä noudatetaan Eurostatin tilastotietoja koskevien vaatimusten yhteenvedossa (Statistical Requirements Compendium) esitettyjä EU:n tilastolakeja ja Euroopan tilastoja koskevia käytännesääntöjä, joissa määritetään periaatteet tilastojen kehittämiselle, tuottamiselle ja levittämiselle Euroopan tilastojärjestelmässä. Osapuolet tekevät erityisesti seuraaviin tavoitteisiin tähtäävää yhteistyötä:
            
            
               – 3–4 vuoden kuluessa:
            
            
               ·Varmistetaan kansallisen tilastokeskuksen ja muiden kansallisten viranomaisten (virallisten tilastojen tuottajien) ammatillinen riippumattomuus.
            
            
               ·Kehitetään kansallisen tilastokeskuksen, Moldovan keskuspankin ja muiden virallisten tilastojen kansallisten tuottajien valmiuksia.
            
            
               ·Nykyaikaistetaan kansallisen tilastokeskuksen ja Moldovan keskuspankin IT-järjestelmät. Nykyaikaistamiseen tulisi sisältyä (kansallisen tilastokeskuksen) tieto- ja viestintätekniikkainfrastruktuurin muuttaminen nykyisen oikeudellisen kehyksen mukaiseksi sekä uuden teknologian ja päivitettyjen menetelmien käyttöönotto tilastojen tuottamisprosessissa ja tietojen levittämisessä.
            
            
               ·Vahvistetaan kansallisen tilastojärjestelmän koordinointia, mihin sisältyy muiden kansallisten viranomaisten (virallisten tilastojen tuottajien) tunnistaminen, hyväksyminen ja virallistaminen.
            
            
               ·Vahvistetaan laadunhallintaa eurooppalaisten laatunormien mukaisesti ja pyritään vahvistamaan kansallisen tilastokeskuksen valmiuksia ottaa käyttöön laadunhallintajärjestelmä.
            
            
               ·Laaditaan järjestelmällisen laadunarvioinnin ja laaturaportoinnin ohjeet eurooppalaisten laatunormien mukaisesti.
            
            
               ·Standardoidaan vastaamattomuusluokitus kaikissa kotitalouksille suunnatuissa tutkimuksissa.
            
            
               ·Laaditaan suunnitelma niiden tilastolain säännösten täytäntöön panemiseksi, jotka koskevat hallinnollisten tietolähteiden maksutonta käyttöä tilastotarkoituksiin, ja määritetään viralliset mekanismit, joilla poistetaan esteitä yksittäisten tietojen käytöltä tilastotarkoituksiin.
            
            
               ·Päivitetään ja parannetaan tiedonlevittämis- ja viestintäpolitiikoita.
            
            
               ·Valmistellaan ja toteutetaan vuoden 2020 väestö- ja asuntolaskentakierros. 
            
            
               ·Vahvistetaan kansallisen tilastokeskuksen koulutusvalmiuksia entisestään muun muassa perustamalla jatkuvan tilastokoulutuksen keskus.
            
            
         
         
            
            
               – 7 vuoden kuluessa:
            
            
               ·Kehitetään riittävät ja kattavat tiedot, joiden avulla Moldovan tasavalta voi liittyä Euroopan innovaatioiden tulostauluun. 
            
            
               ·Tehdään tiettyjen tilastoalueiden (vähintään viiden) aluekohtainen arviointi, jossa selvitetään, ovatko ne eurooppalaisten tilastonormien mukaisia, ja mukautetaan tietojen tuottamista ja levittämistä suositusten mukaisesti.
            
            
               ·Parannetaan luottamuksellisuuspolitiikan tietosuojamenettelyjä ja niihin liittyviä ohjeita tilastolain ja EU:n normien mukaisesti.
            
            
            
               11.Verotus ja tulli
            
            
               Osapuolet jatkavat yhteistyötä tulli- ja verotusasioissa. Yhteistyöllä pyritään seuraaviin lyhyen ja keskipitkän aikavälin tavoitteisiin:
            
            
               ·Jatketaan tullilainsäädännön lähentämistä panemalla täytäntöön vuoden 2021 tullikoodeksi unionin tullikoodeksin ja assosiaatiosopimuksen liitteessä XXVI lueteltujen muiden lakien mukaisesti.
            
            
               ·Pannaan täytäntöön uuden tietokoneavusteisen passitusjärjestelmän vaihe 5 ja liitytään yhteistä passitusmenettelyä koskevaan yleissopimukseen (tällä hetkellä Moldovan tasavalta osallistuu vain tarkkailijana).
            
            
               ·Jatketaan prosessia valtuutettua talouden toimijaa (AEO) koskevan aseman keskinäisen tunnustamisen varmistamiseksi.
            
            
               ·Otetaan käyttöön tehokas tuonnin valvontajärjestelmä valmisteveron alaisille tavaroille (alkoholi- ja tupakkatuotteille), jotka on vapautettu tulleista, valmisteverosta ja arvonlisäverosta. Ehdotetut toimenpiteet tehdään erityismerkinnöillä ja laskemalla rikosoikeudellisen vastuun piiriin kuuluvaksi salakuljetusrikokseksi katsottavan toiminnan rajaa. 
            
            
               ·Parannetaan verohallinnon valmiuksia, jotta voidaan välttää maksurästien kertyminen, varmistaa tehokas veronkanto ja lujittaa veropetosten ja veronkierron torjuntaa.
            
            
               ·Kehitetään edelleen yhteistyötä Taloudellisen yhteistyön ja kehityksen järjestön (OECD) ja EU:n jäsenvaltioiden veroviranomaisten kanssa vaihtamalla tietoja uusista kokemuksista ja suuntauksista verotuksen alalla. 
            
            
               ·Varmistetaan, että suositukset, joita OECD:n maailmanlaajuisen foorumin asiantuntijat ovat antaneet veroasioihin liittyvästä avoimuudesta ja tietojen vaihdosta, pannaan täytäntöön.
            
            
               ·Varmistetaan, että pidetään yllä verovapaita ostoksia koskevia säännöksiä, jotka ovat täysin EU:n vastaavien säännösten mukaisia, ja että verovapaita ostoksia voivat tehdä vain ulkomaille suuntaavat lento- ja laivamatkustajat.
            
            
               ·Lujitetaan yhteistyötä Euroopan petostentorjuntaviraston ja Euroopan syyttäjänviraston kanssa savukkeiden salakuljetuksen torjunnassa.
            
            
               ·Tarkastellaan ja kovennetaan rikos- ja rikkomuslaeissa määritettyjä rangaistuksia, jotta voidaan varmistaa asianmukainen pelotevaikutus salakuljetuksen ja veronkierron estämisessä ja torjunnassa.
            
            
               ·Liitytään tupakoinnin torjuntaa koskevaan Maailman terveysjärjestön puitesopimukseen liitettyyn tupakkatuotteiden laittoman kaupan estämistä koskevaan lisäpöytäkirjaan.
            
            
               ·Saatetaan kansallinen lainsäädäntö linjaan EU:n lainsäädäntöön sisältyvien arvonlisäveroa ja valmisteveroa koskevien säännösten kanssa assosiaatiosopimuksen asiaa koskevan liitteen mukaisesti:
            
         
         
            
               Tupakkatuotteet
            
            
               –Nostetaan tupakan valmistevero asteittain EU:n vähimmäistasolle assosiaatiosopimuksen mukaisesti. 
            
            
               Alkoholin valmisteverot 
            
            
               –Saatetaan lainsäädäntö linjaan alkoholin ja alkoholijuomien valmisteverojen rakenteita koskevan EU:n direktiivin kanssa, jotta voidaan varmistaa yhdenmukaisuus EU:n rakenteen kanssa.
            
            
               Energiatuotteiden ja sähkön verotus 
            
            
               –Saatetaan lainsäädäntö linjaan assosiaatiosopimuksen asiaa koskevan liitteen säännösten kanssa ja varmistetaan näin yhdenmukaisuus EU:n vähimmäistason kanssa.
            
            
            
               12.Teollisuus- ja yrityspolitiikka 
            
            
               Osapuolet tekevät yhteistyötä parantaakseen Moldovan tasavallan liiketoiminta- ja sääntely-ympäristöä entisestään tavoitteenaan edistää kaikentyyppisten yritysten investointeja ja liiketoimintaa keskittyen etenkin pk-yrityksiin, myös mikroyrityksiin. Yhteistyöllä pyritään muun muassa seuraaviin tavoitteisiin:
            
            
               ·Hyväksytään ja pannaan täytäntöön uusi vuosia 2021–2025 koskeva pk-yritysten kehitysohjelma, joka perustuu pk-yrityksiä tukevan aloitteen viimeisimpään arviointiin.
            
            
               ·Parannetaan pienten ja keskisuurten yritysten kehittämisjärjestön (ODIMM) valmiuksia panna täytäntöön pk-yritysten tukiohjelmia.
            
            
               ·Helpotetaan Moldovan tasavallan osallistumista uuteen sisämarkkina-, kilpailukyky- ja yritysohjelmaan (joka on osa yritysten kilpailukykyä ja pieniä ja keskisuuria yrityksiä koskevaa ohjelmaa, mukaan lukien osallistuminen Yritys-Eurooppa-verkoston ja Erasmus nuorille yrittäjille ‑ohjelman jatkotoimiin).
            
            
               ·Vahvistetaan liike-elämän yhdistyksiä (myös alakohtaisia yhdistyksiä) julkisen ja yksityisen sektorin vuoropuhelun parantamiseksi.
            
            
               ·Tehdään yhteistyötä (myös kansainvälisten rahoituslaitosten kanssa) pk-yritysten rahoituksen saannin parantamiseksi.
            
            
               ·Vahvistetaan liiketoiminnan kehittämispalvelujen tarjoajia.
            
            
               ·Edistetään pk-yritysten ympäristöystävällisiä käytäntöjä niiden resurssitehokkuuteen ja kestävään talouteen liittyvissä toimintaprosesseissa. 
            
            
               ·Edistetään pk-yritysten kilpailukykyä lisäävien ohjelmien ja välineiden kehittämistä älykkään erikoistumisen kansallisen ja alueellisen kehittämisen lähestymistavan mukaisesti.
            
            
               ·Helpotetaan teknologian siirtoa ja parannetaan pk-yritysten tietämystä, osaamista ja valmiutta innovaatioiden toteuttamiseksi. 
            
            
               ·Tuetaan yksityisen sektorin digitaalista siirtymää edistämällä digilukutaitoa, automaatiota ja tekoälyn käyttöä.
            
            
               ·Vahvistetaan yhteiskunnallista yrittäjyyttä Moldovan pk-yrityksille toteuttamiskelpoisena liiketoimintatapana erityisesti maaseudulla sosiaalisen eriarvoisuuden vähentämiseksi, työpaikkojen luomiseksi ja taloudellisten mahdollisuuksien tuomiseksi paremmin heikommassa asemassa olevien ryhmien saataville.
            
         
         
            
               ·Tehdään yhteistyötä Moldovan tasavallan kanssa ja tuetaan sitä näyttöön perustuvien ja tuloksellisten keinojen käyttöönotossa moldovalaisten pk-yritysten ja työntekijöiden tukemiseksi covid-19-pandemian ja covid-19-kriisistä elpymisen aikana.
            
            
            
               13.Maatalous ja maaseudun kehittäminen
            
            
               Osapuolet tekevät yhteistyötä politiikan ja lainsäädännön lähentämisessä EU:n yhteiseen maatalouspolitiikkaan (YMP) ja erityisesti seuraaviin tavoitteisiin pyrkimisessä:
            
            
               ·Edistetään maatalouden nykyaikaistamista ja lisäarvo- ja vientipotentiaalia omaavien sektoreiden kehittämistä ja varmistetaan tietämyksen siirto viljelijöille.
            
            
               ·Varmistetaan luonnonvarojen kestävä hallinta erityisesti torjumalla maaperän eroosiota, tukemalla luonnonmukaista viljelyä ja toteuttamalla ilmastotoimia.
            
            
               ·Vähennetään maatalousalan haavoittuvuutta ilmastoriskien varalta.
            
            
               ·Parannetaan elämänlaatua maaseudulla muun muassa monipuolistamalla maaseudun taloutta ja kehittämällä maaseutumatkailua.
            
            
               ·Jatketaan Leader-lähestymistavan käyttöönottoa ja laajennetaan yhteistyötä paikallisten toimintaryhmien kanssa. Sisällytetään lähestymistapa osaksi kansallisia maaseudun kehittämispolitiikkoja.
            
            
               ·Laaditaan tietyille maatalouden osa-alueille alakohtaiset ohjelmat, tehdään niitä tunnetuiksi ja toteutetaan niitä.
            
            
               ·Kehitetään maaseudun kehittämispolitiikkoihin liittyviä keskus- ja paikallisviranomaisten valmiuksia. 
            
            
               ·Vahvistetaan maatalouden toimenpide- ja maksuviraston valmiuksia varmistaa maksetun valtiontuen avoimuus, tuloksellisuus ja ennakoitavuus. 
            
            
               ·Kehitetään NARDS 2020+ ‑ohjelmaa ja pannaan se täytäntöön.
            
            
            
               14.Kalastus- ja meripolitiikka
            
            
               Osapuolet tekevät seuraaviin tavoitteisiin tähtäävää yhteistyötä:
            
            
               – 3–4 vuoden kuluessa:
            
            
               ·Edistetään yhdennettyä lähestymistapaa vesi-, meri- ja merenkulkuasioihin perustamalla asiaan liittyvien ministeriöiden ja palvelujen edustajista koostuva ministeriöiden välinen meriasioiden koordinointimekanismi, joka johtaa työtä Mustanmeren alueen yhteisen merialan toimintaohjelman ja EU:n Tonava-strategian täytäntöönpanossa ja varmistaa niiden välisistä synergioista saatavat hyödyt.
            
            
               ·Myötävaikutetaan aktiivisesti Mustanmeren alueen yhteisen merialan toimintaohjelman täytäntöönpanoon, tuetaan kannattavien hankkeiden tunnistamista ja osallistutaan toimintaohjelman ohjausryhmän säännöllisiin kokouksiin.
            
            
               ·Tehostetaan kahden- ja monenvälistä yhteistyötä ja tuetaan Välimeren yleisen kalastuskomission (GFCM) työtä kalastuksen kestävyyden edistämiseksi ja kalastuksen ja vesiviljelyn kansainvälisten velvoitteiden täyttämiseksi. 
            
         
         
            
               ·Tuetaan Sofian korkean tason konferenssissa vuonna 2018 hyväksytyn Mustanmeren kalastuksen kestävyyttä ja vesiviljelyn kestävää kehitystä koskevan ministeritason julistuksen sekä GFCM:n laatiman uuden vuotta 2030 koskevan strategian täytäntöönpanoa.  
            
            
               ·Tehostetaan teknistä ja tieteellistä yhteistyötä GFCM:n vesiviljelyfoorumeilla etenkin Mustanmeren vesiviljelykeskusten osalta vesiviljelyn kestävän kehityksen edistämiseksi.
            
            
               ·Varmistetaan, että laittoman, ilmoittamattoman ja sääntelemättömän (LIS) kalastuksen alusluettelossa olevia aluksia ei rekisteröidä alueellisissa kalastusjärjestöissä Moldovan tasavallan valtion laivarekisteriin.
            
            
               ·Varmistetaan, että kaikki kalastukseen ja siihen liittyviin toimenpiteisiin, mukaan lukien kalan pyytäminen, käsittely, toimittaminen tai kuljettaminen, osallistuvat alukset katsotaan kalastusaluksiksi eikä niitä enää rekisteröidä Moldovan tasavallan lipun alle. Moldovan kansallisessa lainsäädännössä käytettävän kalastusalus-termin pitäisi olla johdonmukainen kalastukseen tässä yhteydessä liittyvien kansainvälisten oikeusvälineiden terminologian kanssa.
            
            
               ·Tehdään aktiivista yhteistyötä LIS-kalastuksen torjunnassa. 
            
            
               – 7 vuoden kuluessa:
            
            
               ·Edistetään vesiviljelyvarojen kestävää hoitoa ja edetään vesiviljelytietojen keruussa.
            
            
               ·Parannetaan markkinoiden tehokkuutta kalastustuotteiden kaupan pitämistä koskevilla vaatimuksilla ja kalastustuotteiden jäljitettävyydellä.
            
            
               ·Jatketaan Mustanmeren alueen yhteisen merialan toimintaohjelman ja sen puitteissa kehitettyjen toimien täytäntöönpanoa toteuttamalla konkreettisia hankkeita ja sitoutumalla toimintapolitiikkaan, jonka tavoitteena on kestävä sininen talous, sekä kansallisella että alueellisella tasolla.
            
            
            
               15.Energia
            
            
               Osapuolet jatkavat tiivistä yhteistyötä Moldovan energiaturvallisuuden parantamiseksi myös parantamalla energiatehokkuutta ja monipuolistamalla energiantoimittajien toimitusreittejä ja lähteitä. Yhteisenä tavoitteena pysyy kilpailukykyisten ja avointen energiamarkkinoiden muodostaminen Moldovan tasavaltaan ja niiden yhdentäminen EU:n energiamarkkinoihin lähentämällä lainsäädäntöä asteittain EU:n energialainsäädäntöön. Moldovan tasavalta asettaa uusiutuvan energian ja energiatehokkuuden etusijalle puhtaaseen ja ympäristöystävälliseen energiaan siirtymisen perustana, mikä on linjassa EU:n vuoteen 2050 mennessä tavoitteleman ilmastoneutraaliuden kanssa. Osapuolet tekevät erityisesti seuraaviin tavoitteisiin tähtäävää yhteistyötä:
            
            
               Energiaturvallisuus 
            
            
               ·Parannetaan energiaturvallisuutta monipuolistamalla energiantoimittajien toimitusreittejä ja lähteitä, esimerkiksi kehittämällä paikallisia uusiutuvan energian lähteitä edelleen, sekä saattamalla valmiiksi energiaverkkojen liitännät EU:n kanssa ja vahvistamalla niitä. Tällä pyritään erityisesti seuraaviin tavoitteisiin:
            
            
               –Helpotetaan vastikään valmistuneen Unghenin ja Chisinaun välisen kaasuputken täysimääräistä käyttöä kaasumarkkinoilla varmistamalla primaari- ja sekundäärilainsäädännön asiaan liittyvien säännösten, mukaan lukien kaasuverkkosäännöstö, asianmukainen soveltaminen, jotta voidaan lisätä kilpailuun perustuvia toimituksia ja jotta voidaan varmistaa parempi yhteenliitettävyys EU:hun. 
            
            
               –Saatetaan valmiiksi yhteydet Romanian sähköjärjestelmään, jotta voidaan monipuolistaa sähkön toimittamista Moldovan tasavaltaan.
            
            
               
                  – 3–4 vuoden kuluessa:
               
            
            
               Energiamarkkinoiden yhdentäminen
            
            
               ·Jatketaan toimia Moldovan tasavallan energiamarkkinoiden yhdentämiseksi EU:n energiamarkkinoiden kanssa.
            
            
               ·Lisätään asteittain Moldovan tasavallan energialainsäädännön lähentämistä EU:n lakeihin assosiaatiosopimuksen (tarkistetun) liitteen VIII ja energiayhteisön perustamissopimuksen velvoitteiden mukaisesti. 
            
         
         
            
               ·Pannaan kolmas energiapaketti täytäntöön kaikilta osin. Tämän vuoksi saatetaan sähkö- ja kaasusektoreiden eriyttäminen mahdollisimman pian päätökseen energiayhteisön perustamissopimuksen sitoumusten mukaisesti ja tiiviissä yhteistyössä energiayhteisön sihteeristön kanssa, jotta voidaan edetä markkinoiden vapautumisessa, mahdollistaa aito kolmansien osapuolien pääsy markkinoille ja markkinoiden avaaminen ja varmistaa kansallisen sääntelyviranomaisen riippumattomuus ja vastuuvelvollisuus avoimen ja vakaan sääntely-ympäristön luomiseksi.
            
            
               ·Lisätään sähkösektorin avoimuutta houkuttelevan ja vakaan investointiympäristön luomiseksi institutionaaliset, oikeudelliset, verotukselliset ja muut olosuhteet huomioon ottaen. 
            
            
               Energiatehokkuus, uusiutuva energia – puhtaaseen energiaan siirtyminen
            
            
               ·Parannetaan energiatehokkuutta yleisesti mutta ennen kaikkea rakennusalalla. 
            
            
               ·Lisätään uusiutuvien energialähteiden osuutta energiasektorilla ja varmistetaan samalla, että kuluttajat ja yritykset saavat edelleen energiaa varmasti ja kohtuuhintaisesti. Tämän mahdollistamiseksi on tärkeää varmistaa, että energiamarkkinat ovat täysin yhdentyneet, yhteenliitetyt ja asteittain digitalisoidut.
            
            
               ·Kehitetään tukijärjestelmiä, hallinnollisia sääntöjä ja muita toimenpiteitä uusiutuvista energialähteistä tuotetun energian käytön edistämistä koskevan lain pohjalta, jotta voidaan lisätä uusiutuvan energian käyttöä, ja varmistetaan samalla, että kuluttajat ja yritykset saavat edelleen energiaa varmasti ja kohtuuhintaisesti.
            
            
               ·Luodaan kannustava ja vakaa markkinapohjainen investointikehys uusiutuvaan energiaan kohdistuvien investointien lisäämiseksi soveltaen EU:n parhaita käytäntöjä.
            
            
               ·Varmistetaan hiilestä irtautuminen mahdollisimman alhaisin kustannuksin uusiutuvien energialähteiden älykkäällä integroinnilla, energiatehokkuudella ja muilla kestävillä ratkaisuilla eri aloilla.
            
            
               Ydinturvallisuus
            
            
               
                  – 7 vuoden kuluessa:
               
            
            
               ·Tehdään yhteistyötä, joka koskee radioaktiivisen jätteen turvallista huoltoa Moldovan tasavallassa, tukemalla radioaktiivisen jätteen huoltoa koskevan vuoden 2017 kansallisen strategian täytäntöönpanoa.  
            
            
            
            
               16.Kuljetus
            
            
               Osapuolet tekevät yhteistyötä varmistaakseen assosiaatiosopimuksen liitteissä mainitun EU:n lainsäädännön täytäntöönpanon jatkamisen ja tukeakseen Moldovan tasavaltaa painopisteinään yhteydet, liikenneturvallisuus ja kestävät liikennejärjestelmät. Yhteistyöllä pyritään muun muassa seuraaviin tavoitteisiin:
            
            
               – yhteydet
            
            
               ·Pannaan täytäntöön EU:n ja Moldovan tasavallan välisen yhteistä ilmailualuetta koskevan sopimuksen säännökset, mikä saattaa edistää matkailua ja siten maan talouskehitystä. 
            
            
               ·Tehdään Moldovan tasavallan kanssa yhteistyötä laadittaessa ja pantaessa täytäntöön uusi kansallinen liikenteen (liikkuvuuden) politiikka-asiakirja, johon sisältyy kansallinen merenkulun politiikka-asiakirja.
            
            
               ·Parannetaan turvallisuutta ja merialan ympäristönormeja, mikä parantaisi Moldovan tasavallan toimintaa lippuvaltiona satamavaltioiden harjoittamaa tarkastustoimintaa koskevan yhteisymmärryspöytäkirjan puitteissa.
            
            
               ·Tehdään yhteistyötä Moldovan tasavallan kanssa sen sisävesiliikennesektorin uudistamisessa muun muassa valmiuksien ja instituutioiden kehittämisen kautta.
            
         
         
            
               ·Toteutetaan infrastruktuurihankkeita, jotka liittyvät alustavan TEN-T-runkoverkon laajentamiseen ja jotka sisältyvät komission tammikuussa 2019 julkaisemaan TEN-T-verkon suuntaa-antavaan investointisuunnitelmaan. Toimintasuunnitelmassa määritettyjen ensisijaisten hankkeiden toteuttamisen tulisi johtaa TEN-T-runkoverkon valmistumiseen vuoteen 2030 mennessä, mikä tekisi EU:n ja Moldovan tasavallan välisistä liikenneyhteyksistä parempia, tehokkaampia ja turvallisempia. Harkitaan Mustanmeren alueen kehittämistä edelleen eri alueiden välisten yhteyksien solmukohtana.  
            
            
               – liikenneturvallisuus
            
            
               ·Parannetaan Moldovan tasavallan nykyistä liikenneturvallisuustietojen keruujärjestelmää kehittämällä kansallinen liikenneturvallisuustietokanta, joka voisi toimia entistä pidemmälle räätälöidyn liikenneturvallisuuspolitiikan (liikenneturvallisuuspolitiikan ja täytäntöönpanon suunnitteluasiakirjojen) perustana. 
            
            
               – kestävät liikennejärjestelmät
            
            
               ·Uudistetaan rautatieliikennettä sen varmistamiseksi, että saatavilla on kilpailukykyisiä, luotettavia ja turvallisia rautatiepalveluja, jotka voivat auttaa siirtämään rahtia teiltä raiteille ja siten osaltaan tehdä liikenteestä entistä kestävämpää. 
            
            
               ·Parannetaan kaupunkiliikennettä, jotta liikenteessä voidaan irtautua hiilestä, ja kehitetään entistä tiiviimpää yhteistyötä kestävän kaupunkiliikenteen suunnittelussa. 
            
            
               ·Toteutetaan yhdessä suurelle yleisölle suunnattuja tiedotuskampanjoita, jotta kansalaiset tuntevat kaupunkien vaihtoehtoiset liikkumistavat, kuten pyöräilyn ja julkisen liikenteen, ja vähennetään näin saasteita ja ruuhkia. 
            
            
               ·Tuetaan energiatehokkaiden ajoneuvojen käyttöönottoa saasteiden vähentämiseksi ja liikenteen ympäristöystävällisyyden parantamiseksi.
            
            
               ·EU:n jäsenvaltiot harkitsevat mahdollisuutta avata maantieliikenteen markkinat asteittain Moldovan tasavallalle sen mukaan, miten maa edistyy asiaa koskevan EU:n säännöstön saattamisessa osaksi kansallista lainsäädäntöään.
            
            
            
               17.Matkailu 
            
            
               Osapuolet tekevät yhteistyötä vahvistaakseen kilpailukykyisen ja kestävän matkailualan kehittämistä yhtenä tekijänä talouskasvun ja työllisyyden lisäämisessä.
            
            
            
               18.Aluekehitys
            
            
               Osapuolet tekevät yhteistyötä Moldovan tasavallan aluekehityksen edistämiseksi tavoitteenaan taloudellinen, sosiaalinen ja alueellinen yhteenkuuluvuus EU:n kanssa. Erityistä huomiota kiinnitetään alueiden kilpailukyvyn ja kestävän kehityksen edistämiseen, eriarvoisuuden vähentämiseen ja kansalaisten elämänlaadun parantamiseen, missä hyödynnetään yhteistyömahdollisuuksia ja keskitytään älykkään erikoistumisen strategian kehittämiseen ja täytäntöönpanoon, EU:n makroalueellisen Tonava-strategian täytäntöönpanoon ja yhteistyöhön jäsenvaltioiden kanssa osana EU:n ylikansallisia ja rajat ylittäviä ohjelmia.
            
            
               Osapuolet tekevät seuraaviin tavoitteisiin tähtäävää yhteistyötä:
            
            
               
                  – 3–4 vuoden kuluessa:
                        
               
            
            
               ·Vahvistetaan entisestään Moldovan tasavallan osallistumista EU:n Tonava-strategiaan, jotta se hyötyisi kokemusten ja parhaiden käytäntöjen vaihdosta strategiaan osallistuvien EU:n jäsenvaltioiden alueiden kanssa.
            
            
               ·Luodaan riittävää kapasiteettia kansallisella/alueellisella/paikallisella tasolla, jotta voidaan osallistua kaikkiin rajat ylittäviin yhteistyöohjelmiin.
            
            
               ·Osallistutaan ennakoivasti vuosia 2021–2027 koskevien rajat ylittävän yhteistyön Interreg NEXT ‑ohjelmien (Romanian, Moldovan tasavallan ja Mustanmeren alueen ohjelman) ja vuosia 2021–2027 koskevan Tonavan alueen Interreg-ohjelman kehittämiseen, johon sisältyy muun muassa tarvittavien hallinta- ja valvontarakenteiden kehittäminen.
            
         
         
            
               ·Jatketaan ENI:n vuosia 2014–2020 koskevien rajat ylittävän yhteistyön ohjelmien ja tulevan vuosia 2021–2027 koskevan rajat ylittävän yhteistyön ohjelman (Romanian ja Moldovan tasavallan yhteisen toimintaohjelman ja Mustanmeren yhteisen toimintaohjelman) sekä Tonavan alueen valtioiden välisen yhteistyön Interreg V-B ‑ohjelman täytäntöönpanoa.
            
            
               ·Jatketaan älykkään erikoistumisen strategiaan (S3) liittyvää työtä ja saatetaan valmiiksi yrittäjyyttä edistävä prosessi vuonna 2020. Sovelletaan S3-strategiaa asianmukaisilla politiikan aloilla tutkimus- ja innovaatioinvestointeihin liittyvässä päätöksenteossa. Investoidaan lisäksi valmiuksien kehittämiseen ja strategian hallinnointiin erityisesti luomalla ministeriöiden välinen koordinointimekanismi ja asianmukainen täytäntöönpanokehys.
            
            
               
                  – 7 vuoden kuluessa:
               
            
            
               ·Laaditaan uusi politiikka-asiakirja aluekehityksestä koko maassa tasapuolisemman kasvun tukemiseksi.
            
            
               ·Osapuolet tekevät yhteistyötä S3-painopisteiden tarjoamien mahdollisuuksien hyödyntämiseksi, jotta voidaan saavuttaa politiikoissa asetetut kansalliset tavoitteet, joilla tuetaan kaupunkikehitystä, yrittäjyyttä, inhimillistä pääomaa, uusien taitojen kehittämistä, innovoinnin (yrittäjyyden) edistämistä, tutkimusta ja kehitystä sekä talous- ja elinkeinopolitiikkaa, jossa pyritään lähentymään EU:n jäsenvaltioiden käytäntöön. S3-painopisteet ovat näyttöön perustuvia, ja ne on johdettu asiasta vastaavana komission yksikkönä toimivan Yhteisen tutkimuskeskuksen ohjaamasta osallistavasta prosessista. Sovelletaan S3-painopisteitä asianmukaisilla politiikan aloilla, erityisesti kansallisessa aluepolitiikassa, tutkimus- ja innovaatiopolitiikassa ja ennen kaikkea NDICI – Globaali Eurooppa -välineen varojen kohdentamisessa ohjelmiin. Seurataan strategian soveltamista ja tarkistetaan yrittäjyyttä edistävää prosessia säännöllisesti. Osallistutaan S3-painopisteitä koskevaan yhteistyöhön asiaan liittyvien EU:n jäsenvaltioiden ja itäisen kumppanuuden piirissä olevien maiden kanssa kehityksen edistämiseksi sekä kaupan arvoketjujen ja ylikansallisten arvoketjujen parantamiseksi. Liitytään S3-foorumiin kokemuksen lujittamiseksi ja syventämiseksi. 
            
            
               ·Osapuolet tekevät yhteistyötä luodakseen edellytykset perusinfrastruktuurille, jotta voidaan lisätä yksityisiä investointeja talouteen, ja kehittääkseen yrittäjyyttä aluetasolla.
            
            
               ·Perustetaan kattava hallinnointirakenne, jolla varmistetaan, että S3-strategiaa käytetään perusteena tutkimus- ja innovaatioinvestointeihin liittyvässä päätöksenteossa alueiden ja koko maan innovaatiopotentiaalin kasvattamiseksi. Tarkastellaan älykkään erikoistumisen strategiaa ja sen täytäntöönpanoa säännöllisesti. Päivitetään strategiaa vähintään viiden vuoden välein tai useammin, jos olosuhteet sitä edellyttävät.
            
            
               ·Lisätään sidosryhmien ja kansalaisyhteiskunnan osallistamista päätöksentekoprosesseihin soveltamalla kumppanuutta koskevia eurooppalaisia käytännesääntöjä ja lujitetaan kaikkien osapuolten välistä kumppanuutta. 
            
            
               ·Vahvistetaan kansallisten, alueellisten ja paikallisten elinten institutionaalisia ja operatiivisia aluekehitysvalmiuksia esimerkiksi kehittämällä tehokas monitasoisen hallinnon järjestelmä ja selkeä vastuunjako.
            
            
            
               19.Pelastuspalvelu
            
            
               Osapuolet lujittavat EU:n ja Moldovan tasavallan yhteistyötä katastrofien ennaltaehkäisyssä ja niihin valmistautumisessa ja reagoinnissa. Yhteistyöllä pyritään muun muassa seuraaviin tavoitteisiin:
            
            
               Ennaltaehkäisy 
            
            
               ·Vahvistetaan katastrofiriskien hallinnassa yhdennettyä lähestymistapaa, jossa otetaan huomioon useita vaaroja ja sidosryhmiä.
            
            
               ·Vahvistetaan katastrofiriskien pienentämisen sekä ilmastokestävyyden ja ilmastonmuutokseen sopeutumisen välistä yhteyttä.
            
            
               ·Parannetaan useita vaaroja kattavaa, monialaista ennustamista, ennakkovaroitusjärjestelmiä ja katastrofiriski- ja hätätilanneviestintämekanismeja.
            
            
               ·Lisätään riskien ymmärtämistä edistämällä perustana käytettävien vahinko- ja tappiotietojen keräämistä ja jakamista.  
            
            
            
            
               Valmistautuminen 
            
         
         
            
               ·Parannetaan tuloksellisen reagoinnin mahdollistavaa katastrofivalmiutta asiantuntemuksen ja parhaiden käytäntöjen vaihdolla, koulutuksilla, harjoituksilla ja muilla valmiuksien kehittämisaloitteilla.
            
            
               ·Kohdistetaan valmiuksien kehittäminen reagointivalmiuksien puutteisiin.
            
            
               ·Tuetaan ennakkovaroitusjärjestelmien tehokasta käyttöä.
            
            
               ·Vahvistetaan tiedeyhteisön, operatiivisten toimijoiden ja päättäjien yhteyksiä katastrofiriskien hallintaan liittyvän tietämyksen ja teknologian puutteiden ratkaisemiseksi.
            
            
               ·Parannetaan väestön katastrofiriskitietoisuutta.
            
            
               Reagointi 
            
            
               ·Varmistetaan tehokas ympärivuorokautinen viestintä, joka kattaa myös ennakkovaroitukset ja tiedonvaihdon suuren mittaluokan hätätilanteista, jotka koskevat EU:ta ja Moldovan tasavaltaa tai sellaisia kolmansia maita, joissa jompikumpi osapuolista osallistuu katastrofiapuun.
            
            
               ·Helpotetaan etenkin unionin pelastuspalvelumekanismin avulla vastavuoroista ja alueellista apua vakavissa hätätilanteissa tarpeen mukaan ja edellyttäen, että käytettävissä on riittävät resurssit.
            
            
               ·Edistetään isäntävaltion tukea koskevan lainsäädännön täytäntöönpanoa.
            
            
               ·Kannustetaan tulokselliseen instituutioiden väliseen koordinaatioon ja monialaisten yhteyksien muodostamiseen, jotta voidaan helpottaa kansainvälisen avun antamista osana katastrofeihin reagointia.
            
            
               ·Parannetaan entisestään valmiuksia ottaa vastaan ja antaa kansainvälistä apua.
            
            
            
               20.Tutkimus ja innovointi
            
            
               Osapuolet tekevät seuraaviin tavoitteisiin tähtäävää yhteistyötä: 
            
            
               
                  – 3–4 vuoden kuluessa:
               
            
            
               ·Pannaan täytäntöön Mustanmeren strateginen tutkimus- ja innovointiohjelma (SRIA), joka on Mustanmeren synergian piiriin kuuluva alueellinen ohjelma.
            
            
               ·Lisätään julkista rahoitusta, jota julkiset tutkimus- ja innovointiyksiköt saavat julkisesta budjetista, ja edistetään yksityisten resurssien houkuttelemista.
            
            
               ·Tehdään tutkimus- ja innovointiorganisaatioiden institutionaalinen arviointi, josta säädetään tieteen ja innovaation säännöstössä, minkä jälkeen keskitetään resursseja arvioinnissa hyvin pärjänneille tutkimus- ja innovointiorganisaatioille.
            
            
               ·Otetaan vuosien 2020–2023 kansallisen tutkimus- ja innovointiohjelman koko potentiaali käyttöön.
            
            
               ·Helpotetaan tiedeyhteisön/tutkimusyksiköiden osallistumista Horisontti Eurooppa -puiteohjelmaan.
            
         
         
            
               ·Sovelletaan kansainvälisiä arviointinormeja tutkimushankkeisiin ja merkittävimpiin tieteellisiin aloitteisiin ja otetaan ulkomaisia asiantuntijoita mukaan hanke-ehdotusten tarkastamiseen ja arviointiin.
            
            
            
               
                  – 7 vuoden kuluessa:
               
            
            
               ·Pannaan täytäntöön Euroopan unionin ja Moldovan tasavallan välinen sopimus Moldovan tasavallan osallistumisesta unionin tutkimuksen ja innovoinnin puiteohjelmaan ”Horisontti Eurooppa”.
            
            
               ·Lisätään Moldovan talouden kilpailukykyä innovaatioilla: tuetaan talouden toimijoiden suoriutumista ja siirtymää kustannuspohjaisesta kilpailukyvystä innovaatiopohjaiseen kilpailukykyyn.
            
            
               ·Parannetaan kansallisen tutkimus- ja innovointijärjestelmän roolia ja asemaa kehityksen ja hyvinvoinnin voimavarana ja edistetään erinomaista tutkimusosaamista eurooppalaisen tutkimusalueen (ERA) painopisteiden yhteydessä.
            
            
               ·Kehitetään huipputason tutkimusorganisaatioita, joilla on valmiudet kehittyä alueellisiksi toimijoiksi.
            
            
               ·Varmistetaan tiivis ja järjestelmällinen yhteisiin etuihin perustuva yhteistyö Moldovan tasavallan tutkimuslaitosten ja tieteellis-akateemisen toimintaympäristön sekä yksityisten ja taloudellisten toimintaympäristöjen välillä.
            
            
               ·Luodaan yhteistyötä päättäjien (keskus- ja paikallishallinnon viranomaisten) sekä tutkimusyhteisön ja innovointilaitosten välille.
            
            
               ·Luodaan tutkijoiden kriittinen massa, jota tarvitaan tutkimuksen ja innovoinnin muuttamiseksi yhdeksi talouskasvun tekijäksi, ja kiinnitetään samalla huomiota nuorten osallistamiseen tieteelliseen toimintaan sekä tutkijoiden imagon parantamiseen yhteiskunnassa.
            
            
               ·Kohdistetaan merkittävä osa tutkimus- ja innovointitoiminnasta yhteiskunnallisiin asioihin, jotta voidaan kehittää julkisen tutkimus- ja innovointijärjestelmän valmiuksia tunnistaa paikallisia yhteiskunnallisia tarpeita ja myös maailmanlaajuisia haasteita sekä vastata niihin.
            
            
            
               21.Kulttuuri, audiovisuaalipolitiikka ja viestimet
            
            
               Kulttuuri
            
            
               Osapuolet tekevät seuraaviin tavoitteisiin tähtäävää yhteistyötä:
            
            
               ·Vahvistetaan kulttuuri-ilmaisujen moninaisuuden suojelemista ja edistämistä koskevan Unescon vuoden 2005 yleissopimuksen täytäntöönpanoa.
            
            
               ·Tehdään yhteistyötä osallistavan kulttuuripolitiikan kehittämiseksi Moldovan tasavallassa sekä kulttuuri- ja luonnonperinnön säilyttämiseksi ja arvostamiseksi, jotta voidaan tukea sosioekonomista kehitystä.
            
            
               ·Lujitetaan Moldovan tasavallan kulttuurisia yhteyksiä ulkomailla asuviin moldovalaisiin.
            
            
               ·Lisätään Moldovan tasavallan kulttuurialan ja luovien alojen toimijoiden osallistumista kulttuurialan / audiovisuaalisen alan yhteistyöohjelmiin, etenkin Luova Eurooppa -ohjelmaan.
            
            
               Audiovisuaalipolitiikka ja viestimet
            
         
         
            
               ·Hyväksytään Moldovan tasavallan audiovisuaalisten mediapalvelujen säännöstöä koskeva sekundäärilainsäädäntö ja varmistetaan sen täysimääräinen ja tehokas täytäntöönpano.
            
            
               ·Varmistetaan tehokas ja reilu kilpailu mainosalalla. 
            
            
               ·Varmistetaan Moldovan tasavallan audiovisuaalisten mediapalvelujen säännöstön tehokas täytäntöönpano, jotta voidaan puuttua tiedotusvälineiden omistuksen keskittymiseen EU:n parhaiden käytäntöjen mukaisesti. 
            
            
               ·Tehdään audiovisuaalisen neuvoston vertaisarviointi.
            
            
               ·Varmistetaan, että audiovisuaalista alaa koskevan lainsäädännön muuttamisessa, mukaan lukien eurooppalaisten normien saattaminen osaksi kansallista lainsäädäntöä, noudatetaan täysin avoimia ja osallistavia prosesseja. 
            
            
               ·Varmistetaan jatkuva vuoropuhelu audiovisuaalipolitiikasta sekä sovellettavista kansainvälisistä normeista. 
            
            
               ·Tehdään audiovisuaali- ja media-alan yhteistyötä vihapuheen, rasismin ja muukalaisvihan torjumiseksi. 
            
            
               ·Toteutetaan alalla digitalisaatioprosessi.
            
            
            
               22.Tiedotus ja näkyvyys
            
            
               Osapuolet tekevät seuraaviin tavoitteisiin tähtäävää yhteistyötä:
            
            
               ·Varmistetaan, että EU:n ja Moldovan tasavallan assosiaatiosopimuksen mahdollisuuksista ja konkreettisista hyödyistä viestitään perustellusti ja kohdennetusti ja että viestinnässä kiinnitetään erityisesti huomiota pitkälle menevään ja laaja-alaiseen vapaakauppa-alueeseen. 
            
            
               ·Varmistetaan EU:n kaikkien hankkeiden ja ohjelmien sekä niiden vaikutusten asianmukainen näkyvyys tekemällä tiivistä yhteistyötä tiedotusvälineiden, kansalaisyhteiskunnan ja yritysyhteisön kanssa paikallisella, alueellisella ja kansallisella tasolla.  
            
            
               ·Toteutetaan tiedotuskampanjoita, joilla synnytetään ja ylläpidetään yhteiskunnallista kysyntää assosiaatiosopimukseen perustuvalle uudistusohjelmalle.
            
            
               ·Vahvistetaan strategiseen viestintään liittyvää yhteistyötä, jotta voidaan vahvistaa valtion ja yhteiskunnan kykyä vastustaa disinformaatiota. Tuetaan erityisesti institutionaalisten valmiuksien kehittämistä misinformaation ja disinformaation negatiivisten vaikutusten torjumiseksi etenkin silloin, kun misinformaatiota ja disinformaatiota levitetään verkkoympäristössä tekoälyn avulla suuren yleisön harhaanjohtamiseksi; misinformaatio ja disinformaatio ovat merkittävä uhka demokraattisille politiikan ja poliittisen päätöksenteon prosesseille, ja ne vaarantavat kansalaisten terveyden, turvallisuuden ja ympäristön sekä heikentävät julkisia instituutioita kohtaan tunnettua luottamusta.
            
            
               ·Laajennetaan ja monipuolistetaan käytännön yhteistyön kehystä niin, että siihen kuuluu kansalaisyhteiskunnan toimijoita ja muita asiaan liittyviä toimijoita ja instituutioita.
            
            
            
               V. Kauppa ja kaupan liitännäistoimenpiteet (pitkälle menevä ja laaja-alainen vapaakauppa-alue)
            
            
               Osapuolet jatkavat yhdentymisen syventämistä assosiaatiosopimuksen ja pitkälle menevän ja laaja-alaisen vapaakauppa-alueen perusteella. Assosiaatiosopimuksen ja siihen kuuluvan pitkälle menevän ja laaja-alaisen vapaakauppa-alueen tehokas täytäntöönpano, joka liittyy sääntelyn lähentämistä ja sen edellyttämien uudistusten toteuttamista koskevaan laajempaan prosessiin, edistää edellytysten luomista vahvistetuille talous- ja kauppasuhteille EU:n kanssa, mikä johtaa Moldovan tasavallan asteittaiseen syvempään taloudelliseen yhdentymiseen Euroopan unionin sisämarkkinoihin, kuten assosiaatiosopimuksessa on tavoitteena. Ennen kaikkea osapuolet etenevät assosiaatiosopimuksen V osaston (Kauppa ja kaupan liitännäistoimenpiteet) ja sen liitteiden täytäntöönpanossa, sellaisena kuin nämä asiakirjat ovat saatettuna säännöllisesti ajan tasalle uusimman EU:n säännöstön mukaan ja muutettuna assosiaatiosopimuksen 147 artiklassa kuvatussa kolmannen vuoden arvioinnissa (tehty tammikuussa 2020
                  6
               ). 
            
            
               Osapuolet tunnustavat pitkälle menevän ja laaja-alaisen vapaakauppa-alueen hyödyt osapuolten välisten kauppasuhteiden lujittamisessa, hyötyjen näkyessä siinä, että Moldovan kaupankäynti EU:n kanssa on kasvanut selvästi ja oli 53 prosenttia Moldovan tasavallan kaikesta kaupankäynnistä vuonna 2020, ja osapuolet pyrkivät vakiinnuttamaan kauppavirtoja entisestään yhtenäistämällä lainsäädäntöään ja sääntelyään yhä enenevässä määrin.
            
         
         
            
               Osapuolet ovat tietoisia siitä, että tämän sopimuksen tarjoamia mahdollisuuksia ei ole vielä kaikilta osin hyödynnetty etenkään markkinoille pääsyä koskevien lupien osalta. Sen vuoksi yhtenä ensisijaisena tavoitteena on laajentaa Moldovan tasavallan EU:n markkinoille viemien eläinperäisten tuotteiden luokkia aloittaen siipikarjanlihasta ja luokan B munista. 
            
            
               Esimerkiksi Moldovan assosiaatiosopimuksen liitteen XV-D mukaisesti toteuttama markkinoillepääsyn vapauttaminen jatkuu joidenkin tuotteiden osalta vaiheittain vuoteen 2024 asti. Molemmat osapuolet tekevät säännöllistä yhteistyötä muun muassa EU:n ja Moldovan assosiaatiosopimuksen myötä perustetuissa kahdenvälisissä rakenteissa sekä monenvälisissä kehyksissä ja vaihtavat assosiaatiosopimuksen / pitkälle menevän ja laaja-alaisen vapaakauppa-alueen täytäntöönpanon eri näkökohtiin liittyviä tietoja, joihin sisältyvät muun muassa tilastotiedot, tariffikiintiöiden käyttöä koskevat tiedot ja toimenpiteiden kiertämisen ehkäisymekanismin tehokasta soveltamista koskevat tiedot. Tähän liittyen ja osana assosiaatiosopimuksen mahdollistamaa markkinoillepääsyn lisävapauttamista osapuolet suhtautuvat myönteisesti kauppaan liittyvien kysymysten kokoonpanossa olevan EU:n ja Moldovan assosiaatiokomitean päätökseen kasvattaa tiettyjen maataloustuotteiden tariffikiintiöitä ja toimenpiteiden kiertämisen ehkäisemisen kynnysarvoja.
            
            
               Lainsäädännön lähentämisessä osapuolet tekevät yhteistyötä lähentääkseen Moldovan lainsäädäntöä EU:n lainsäädäntöön ja kansainvälisiin parhaisiin käytäntöihin assosiaatiosopimuksen / pitkälle menevän ja laaja-alaisen vapaakauppa-alueen V osaston asiaan liittyvissä luvuissa ja liitteissä kuvatulla tavalla. Yhtenä ensisijaisista toimenpiteistä Moldovan tasavalta jatkaa kansallisen institutionaalisen kehyksen vahvistamista varmistaakseen kullakin osa-alueella hyväksytyn uuden lainsäädännön riippumattoman täytäntöönpanon, valvonnan ja seurannan. 
            
            
               Moldovan tasavalta raportoi lainsäädännöllisen lähentämisen tilanteesta erikoistuneiden alakomiteoiden kautta EU:lle säännöllisesti ja lisäksi se raportoi tilanteesta myös vuosittain kokoontuvassa kauppaan liittyviä kysymyksiä käsittelevässä assosiaatiokomiteassa. Nämä assosiaatiosopimuksen myötä perustetut elimet seuraavat ja arvioivat säännöllisesti konkreettista etenemistä kullakin osa-alueella verraten etenemistä assosiaatiosopimuksen asiaan liittyvissä luvuissa ja liitteissä määritettyihin täytäntöönpanoaikatauluihin. EU tarjoaa tarvittaessa ja molempien osapuolien niin sopiessa tukea ja asiantuntemusta auttaakseen Moldovan viranomaisia tässä prosessissa. 
            
            
               Seuraavia assosiaatiosopimuksen V osaston lukuihin sisältyviä kaupan liitännäistoimenpiteitä koskevan työn katsotaan olevan yksi painopisteistä: 
            
            
               ·Tekniset määräykset, standardointi ja näitä koskeva infrastruktuuri
            
            
               Osapuolet tekevät yhteistyötä, jotta Moldova saavuttaisi yhdenmukaisuuden EU:n teknisten määräysten sekä standardointia, metrologiaa, akkreditointia ja vaatimustenmukaisuuden arviointia koskevien menettelyjen ja markkinavalvontajärjestelmän kanssa määräajassa ja 3 luvun ja asiaa koskevien liitteiden vaatimusten mukaisesti. Osapuolet tekevät yhteistyötä arvioidakseen Moldovan viranomaisten ja asiaankuuluvien julkisten elinten osaamisvajeen vientiin suuntautuneilla aloilla.
            
            
               ·Terveys- ja kasvinsuojelutoimet
            
            
               Osapuolet tekevät yhteistyötä lähentääkseen Moldovan tasavallan elintarvikkeita ja rehuja, kasvien terveyttä ja eläinten terveyttä ja hyvinvointia koskevan lainsäädännön ja käytännön terveys- ja kasvinsuojelunormeja EU:n lainsäädäntöön ja käytäntöön määräajassa ja 4 luvun ja asiaa koskevien liitteiden vaatimusten mukaisesti. Kansallisen elintarviketurvallisuusviraston tulisi varmistaa näiden säännösten asianmukainen valvonta ja täytäntöönpano. Prosessi vientiluvan saamiselle moldovalaisten tuotteiden viemiseksi unioniin on käynnissä erityisesti siipikarjanlihan ja luokan B munien osalta, ja maitotuotteiden osalta kyseinen prosessi on edistynyt merkittävästi ja johtanut markkinoille pääsyyn vuoden 2021 aikana. Lisäksi osapuolet tunnustavat, että maataloustuotteiden ja elintarvikkeiden kauppaa helpottavien konkreettisten tavoitteiden saavuttaminen hyödyttää kuluttajia ja toimialoja kummallakin puolella rajaa, ja sitoutuvat tällaisen yhteistyön jatkamiseen.
            
            
               Osapuolien välisessä yhteistyössä pyritään seuraaviin tavoitteisiin:
            
            
               – 3–4 vuoden kuluessa: 
            
            
               ·Parannetaan edelleen EU:n vaatimusten mukaisesti infrastruktuuria ja siihen liittyviä valmiuksia, jotka ovat tarpeen pantaessa täytäntöön erityisesti eläinten ja kasvien terveyteen sekä elintarvikkeiden turvallisuutta valvoviin laboratorioihin ja rajatarkastusasemiin liittyvää lainsäädäntöä.
            
            
               ·Laajennetaan akkreditoitujen menetelmien valikoimaa kaikissa laboratorioissa, jotka osallistuvat viralliseen valvontaan, jotta eläinperäisten elintarvikkeiden Moldovan tasavallasta EU:hun viennin edellyttämät terveys- ja kasvinsuojeluvaatimukset täyttyvät.
            
            
               ·Laaditaan ja pannaan täytäntöön kansallinen elintarvikkeita ja rehuja koskeva nopea hälytysjärjestelmä ja yhdistetään se EU:n järjestelmään.
            
            
               ·Pannaan Moldovan tasavallassa täytäntöön eurooppalainen sertifiointi- ja valvontajärjestelmä EU:n markkinoille tarkoitetuille viineille ja muille alkoholituotteille.
            
            
               – 7 vuoden kuluessa:
            
            
               ·Tuetaan kansallisen elintarviketurvallisuusviraston toimia ISO 17020 – Vaatimustenmukaisuuden arviointi – Vaatimukset erityyppisten tarkastuslaitosten toiminnalle ‑akkreditointiprosessissa.
            
            
               ·Tullimenettelyjen ja kaupan helpottaminen
            
            
               Osapuolet tekevät yhteistyötä saattaakseen Moldovan tasavallan lainsäädännön EU:n säädösten, EU:n tullitoiminnan ohjeiden ja asiaan liittyvien kansainvälisten normien mukaiseksi määräajassa ja 5 luvun ja asiaa koskevien liitteiden vaatimusten mukaisesti. Lyhyellä aikavälillä Moldovan tasavalta panee täytäntöön vuoden 2021 tullikoodeksin ja sen täytäntöönpanolainsäädännön unionin tullikoodeksin ja EU:n ja Moldovan tasavallan assosiaatiosopimuksen liitteessä XXVI lueteltujen muiden lakien mukaisesti ja pyrkii liittymään yhteistä passitusmenettelyä koskevaan yleissopimukseen (tällä hetkellä Moldovan tasavalta osallistuu vain tarkkailijana). Valtuutettu talouden toimija (AEO) ‑aseman keskinäisen tunnustamisen varmistusprosessi saatetaan myös päätökseen keskipitkällä aikavälillä.
            
            
               ·Alkuperäsäännöt
            
         
         
            
               Osapuolet tekevät yhteistyötä pannakseen täytäntöön etuuskohteluun oikeuttavia Paneurooppa–Välimeri-alkuperäsääntöjä koskevan tarkistetun alueellisen yleissopimuksen uudet määräykset etenkin alkuperäselvitysten (antaminen ja tarkastaminen, alkuperäsääntöjen noudattaminen) ja tulliyhteistyön osalta sekä mukauttaakseen kansallista lainsäädäntöä kyseisiin määräyksiin.
            
            
               ·Sijoittautuminen, palvelukauppa ja sähköinen kauppa
            
            
               Osapuolet jatkavat vuoropuheluaan sijoittautumisesta, palvelukaupasta ja sähköisestä kaupasta assosiaatiosopimuksen 6 luvun ja asiaa koskevien liitteiden säännösten mukaisesti. Ne panevat täytäntöön tämän luvun kattamien palvelujen alalla tehdyt sitoumukset asiaa koskevissa liitteissä määritettyjen määräaikojen mukaisesti. 
            
            
               Osapuolet tekevät yhteistyötä tukeakseen uudistuksia, joiden tavoitteena on parantaa alakohtaista yhteistyötä digitaalitaloudessa ja helpottaa osapuolten välistä sähköistä kauppaa.
            
            
               ·Julkiset hankinnat
            
            
               Osapuolet tekevät yhteistyötä, jotta Moldovan tasavalta panisi täytäntöön 8 luvun ja siihen liittyvät liitteet. Kaikissa institutionaalisten uudistusten, sääntelyn lähentämisen ja markkinoille pääsyn alustavan aikataulun vaiheissa (liitteessä XXIX-B olevassa etenemissuunnitelmassa) määritettyjen lainsäädäntömuutosten täytäntöönpanon ja valvonnan katsotaan olevan yksi painopisteistä. Edellyttäen, että EU vahvistaa, että useissa tämän etenemissuunnitelman vaiheissa määritetyt edellytykset on täytetty, kauppaan liittyviä kysymyksiä käsittelevä assosiaatiokomitea hyväksyy asiaan liittyvän yhteisen päätöksen, jossa myönnetään entistä laajempi vastavuoroinen markkinoille pääsy etenemissuunnitelmassa määritetyllä tavalla.
            
            
               Osapuolet kannustavat Moldovan hallitusta jatkamaan lainsäädäntöuudistusten täytäntöönpanoa, jotta järjestelmä saadaan EU:n ja kansainvälisten normien mukaiseksi; uudistuksiin sisältyy sähköisen hankintajärjestelmän kehittäminen ja käyttöönotto.
            
            
               Osapuolet jatkavat yhteistyötä vahvistaakseen kansallista lainsäädäntöä, joka koskee julkista hankintaa tai toimialaa koskevien sopimusten ja rakennusurakoita tai palveluja koskevien käyttöoikeussopimusten tekemiseen liittyviä oikaisukeinoja ja valituksia.
            
            
               Osapuolet jatkavat julkisten hankintojen avoimuutta ja vastuuvelvollisuutta koskevaa yhteistyötä. 
            
            
               ·Teollis- ja tekijänoikeudet
            
            
               Osapuolet jatkavat yhteistyötä yhdenmukaistaakseen Moldovan tasavallan lainsäädäntöä assosiaatiosopimuksen mukaisesti EU:n lainsäädäntöön ja kansainvälisiin normeihin teollis- ja tekijänoikeuksien alalla, maantieteelliset merkinnät mukaan luettuina, 9 luvun määräysten mukaisesti. Moldovan tasavallan asiaan liittyvien kansallisten instituutioiden tulisi varmistaa näiden säännösten asianmukainen valvonta ja täytäntöönpano.
            
            
               ·Kilpailu
            
            
               Osapuolet tekevät yhteistyötä 10 luvun täytäntöönpanossa. Yhteistyössä kehitetään osallistavasti Moldovan tasavallan kilpailuviranomaisen institutionaalista kehystä ja hallinnollisia valmiuksia digitaalisia alustoja ja markkinoita koskevan EU:n uuden kilpailusäännöstön pohjalta asiaan liittyvän kilpailulainsäädännön tehokkaan täytäntöönpanon takaamiseksi.
            
            
               ·Avoimuus
            
            
               Laissa määritetty julkisen tiedon ilmainen ja helppo saanti taataan. Moldovan tasavalta kunnioittaa 12 luvun säännösten mukaisia avoimuussitoumuksia muun muassa hallituksen päätösten julkaisemisen ja yleisesti sovellettavien toimenpiteiden hallinnoinnin osalta.
            
            
               ·Kauppa ja kestävä kehitys
            
            
               Osapuolet jatkavat vuoropuheluaan ja toimia, jotka liittyvät 13 luvun soveltamisalaan kuuluviin asioihin. Tähän sisältyy erityisesti työelämän normien kehittymistä koskevien tietojen vaihtaminen, asianmukaisen, kaikki kansainväliset työelämän perusnormit täyttävän työsuojelutarkastusjärjestelmän perustaminen ja työsäännöstön täytäntöönpano asiaan liittyvien ILOn normien mukaisesti
                  7
               . Tältä osin painopisteenä on lyhyellä aikavälillä varmistaa työlainsäädännön, työsuojelulainsäädännön ja työolojen tuloksellinen valvonta ja ohjaus Moldovan tasavallassa ILOn normien ja EU:n periaatteiden mukaisesti (oikeudellinen kehys ja valmiudet) ja keskipitkällä aikavälillä tukea työsuojelua ja edistää ihmisarvoista työtä. Lisäksi seurataan sellaisten monenvälisten ympäristösopimusten täytäntöönpanoa, jotka jompikumpi osapuoli on allekirjoittanut.
            
            
            
               ______________
            
            
         
         
            
         
         
            
                  
                     (1)
                  
                        EUVL L 260, 30.8.2014, s. 4.
               
               
                  
                     (2)
                  *
                        ST 10057/17.
               
               
                  
                     (3)
                  
                        Itäiseen kumppanuuteen sisältyvän monenvälisen toiminnan lisäksi on myös Mustanmeren synergiaa koskeva EU:n kehys, jolla tuetaan edellä mainittuja painopisteitä alueellisella yhteistyöllä. Yhteistyössä keskitytään erityisesti siniseen talouteen ja Mustanmeren alueen yhteiseen merialan toimintaohjelmaan. Mustanmeren synergian ja sen täytäntöönpanon edut on tunnustettu ulkoasiainneuvoston kesäkuussa 2019 hyväksymissä päätelmissä EU:n sitoutumisesta Mustanmeren alueelliseen yhteistyöhön.
               
               
                  
                     (4)
                  
                  
                     
                           Noudattaen syrjimättömyyttä, yhdenvertaisuutta ja moninaisuutta käsittelevän korkean tason ryhmän yhdenvertaisuustietoja käsittelevän alaryhmän heinäkuussa 2018 julkaisemia ohjeita yhdenvertaisuustietojen keräämisen ja käytön parantamisesta (Guidelines on improving the collection and use of equality data); ohjeet saatavilla osoitteessa 
                        
                           https://fra.europa.eu/sites/default/files/fra_uploads/ec-july-2018-guidelines-equality-data-collection.pdf
                        
                        .
                     
                  
               
               
                  
                     (5)
                  
                  
                     
                           Euroopan neuvoston antamien suuntaviivojen mukaan naisten ja miesten tasapuolinen osallistuminen tarkoittaa, että kaikissa poliittisissa tai julkisissa päätöksentekoelimissä sekä naisten että miesten osuuden on oltava vähintään 40 prosenttia (ministerikomitean suositus Rec(2003)3 naisten ja miesten tasapuolisesta osallistumisesta poliittiseen ja julkiseen päätöksentekoon).
                     
                  
               
               
                  
                     (6)
                  
                  
                     
                           EU:n ja Moldovan tasavallan kauppaan liittyviä kysymyksiä käsittelevän assosiaatiokomitean päätös N:o 1/2020, annettu 23 päivänä tammikuuta 2020, Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen liitteen XV (Tullien poistaminen) saattamisesta ajan tasalle. 
                     
                  
               
               
                  
                     (7)
                  
                  
                     
                           Osapuolet pitävät mielessä, että I.11 jaksossa mainittuihin ammattiyhdistysoikeuksiin ja työelämän perusnormeihin liittyvät painopisteet sekä IV.9 jaksossa (Työllisyys, sosiaalipolitiikka ja yhtäläiset mahdollisuudet) yksilöidyt painopisteet ovat erittäin keskeisiä kauppaa ja kestävää kehitystä käsittelevän luvun täytäntöönpanon kannalta, joten niitä olisi tarkasteltava assosiaatiosopimuksen kyseisen osan valossa.